
1. KAPITOLA

	Celú jar som mal strach. Veru neviem, prečo si otec vzal do hlavy, že sa zastav! v starej Chantryho chate. Možno iba preto, že bol ustatý a chcel si niekde oddýchnuť. Hocikde.

	Keď sme dorazili k chate, na schodíkoch pred vchodom ležala mŕtvola. Dozaista tam bola už dlho, nemal ju kto pochovať. Dostal som strach.

	Chata bola pevná. Hrubé brvná a celkový charakter stavby potvrdzovali, že ten, čo ju staval, hodlal v nej zostať natrvalo.

	Vnútri bol ukrutný neporiadok. Celé týždne a možno aj mesiace sem nikto nezavítal. Muž bol mŕtvy veľmi dlho. Mal veta rán, pleť vysušenú ako pergamen a Satý roztrhané a zakrvavené.

	Otec nad ním zastal a dlho sa naňho díval. „Voľačo tu nesedí,“ ozval sa napokon.

	„Čo, otec?“

	„Indiáni vždy vezmú mŕtvym šaty. A tomuto nevzali nič.“

	„Má vyvrátené vrecká.“

	„Všimol som si, všimol. Vŕta mi to v hlave.“ Obrátil sa. „Utekaj k vozu, synček, a prines mi lopatu. Musíme ho pochovať.“

	Obišiel mŕtvolu a otvoril dvere do chaty. Už predtým holi odchýlené a otec nazrel dnu, akoby sa bál, čo tam uvidí, ale ako som už povedal, nebolo sa tam koho bal.

	Keď som za ním vstúpil dnu, zbadal som to, čo videl i on. Posteľ, pribitú k stene, stôl, dve stoličky. Všetko dôkladne zhlobené, na prvý pohľad bolo vidieť, že to robil človek, ktorý má rád drevo.

	Otec vždy hovoril, že človeka, ktorý má rád drevo, poznáte podľa toho, ako s drevom zaobchádza. Veci sú hladké, pekné, nič polovičaté. Otec to nikdy nevedel, obdivoval takú prácu a vštepoval mi ju... Ak sa otec na to tak díva, niečo na tom bude.

	„Zručný nie som, synček. Celý život som tvrdo robil, ale zručný nie som. Len tu a tam som niečo pochytil pri ťažkej práci. Vážim si ľudí, ktorí vedia niečo dobré urobiť. Poteší to oko...“

	Odniesli sme mŕtvolu k briežku za chatou a vykopali sme hrob. Mŕtveho sme zakrútili do prikrývky a spustili do jamy. Otec povedal pár slov z biblie.

	Nešlo mi do hlavy, ako sa ich otec mohol naučiť, lebo bibliu držal v rukách zriedkakedy.

	Zasypali sme nebohého a otec povedal: „Zajtra urobíme kríž.“

	„A  čo mu  naň  napíšeme?  Veď  nevieme, kto  to  bol.“

	„Nevieme. Toto tu sa volá Chantryho chata, takže sa asi volal Chantry.“ Zmĺkol a oprel sa o lopatu.

	„Čo budeme robiť, otec? Je neskoro, aby sme šli ďalej...“

	„Zostaneme tu, synček. Vieš, v živote sa mi nedarilo. Najprv sme vyhoreli, potom nám v Missouri zožrali úrodu kobylky a v Kansase ju zničil ľadovec. A nikdy som sa nevyznal v pôde. Zato tvoj dedo, ten sa v nej vyznal. Stačilo, keď sa pozrel, čo na nej rastie, a hneď vedel. Mohol ísť cvalom, a aj tak ti povedal, ktorý lán je najlepší, no ja... myslel som si, že som pojedol všetku múdrosť a slová starších som nepočúval. Nazdával som sa, že som najmúdrejší a že viem všetko. A tak som sa nič nenaučil. A musím sa priznať, synček, že každá zem, ktorú som si vybral, bola zlá. Samozrejme, prišli kobylky, ľadovec a iné. A na tej pôde by sa aj tak nebolo nikdy nič urodilo. Toto tu... to už hej. Počul som o Chantryovcoch, múdri ľudia. Ten, čo postavil túto chatu, bol múdry. A zručný. Preto si myslím, že si vybral dobre. Zostaneme tu, ďalej nejdeme.“

	Začali sme upratovať chatu. Narobili sme sa ako mulice, ale keď sme skončili, chata sa priam ligotala.

	Aj šopa a stajňa boli pevné a v šope bolo plno náradia, ktoré sa zíde. Ležalo tak, ako ho mŕtvy odložil.

	Hneď pri chate, vari desať krokov, bol prameň s dobrou a studenou vodou. V živote som nepil lepšiu.

	Z jednej strany sa ťahal k prameňu múrik z balvanov, takže vodu si každý mohol priniesť i za prípadnej streľby – bol by ohrozený iba z jednej strany. No i z tej ho čiastočne chránil mierny briežok.

	Chata ležala na rovine a od nej až k stodole sa tiahla ohrada. Kone a ani dobytok, ak mŕtvy nejaký mal, tu neboli. Zrejme všetka odohnali tí, čo ho zabili. Priviezli sme voz k chate a vyložili sme ho.

	Nemal som dobrý pocit. Z chaty sa dalo vyjsť len tade, kde ležal mŕtvy. Bol som z toho nesvoj...

	„Toho si nevšímaj, synček,“ chlácholil ma otec. „Ten muž by sa potešil, keby videl, že niekomu poslúži jeho výtvor. Ani jeden zručný človek nestavia len tak. Chce, aby dielo jeho rúk slúžilo ľuďom, aby pretrvalo a bola by  hanba  nechať tu všetko  spustnúť.“

	„Niet tu susedov, otec.“

	„Ešte nijakých nepotrebujeme. Potrebujeme iba čas ... a musíme poriadne robiť. Ak je zem taká úrodná, ako vyzerá, susedia prídu. Lenže ak prídu, nájdu už kusisko vykolíkovaný.“

	„Možno sa vrátia tí Indiáni.“

	Otec si ma premeral. „Možno nie som taký múdry ako iní, synček, som však dosť múdry na to, aby som vedel, že Indiáni mŕtveho vyzlečú, lebo potrebujú šaty.“

	„Hej, šaty mal,“ prisvedčil som.

	„Ale chýbalo niečo iné. Všimol si si vrecká, chlapče?“

	„Boli vyvrátené.“

	„Hej. Niekto chcel to, čo mal vo vreckách. Peniaze... ? V týchto končinách Indiáni nedostanú za peniaze veľa kúpiť. Chcú tovar, veci. Peniaze sú im vo vigvamoch na nič.“

	„Myslíš, že to neboli Indiáni?“

	„Stopy po mokasínach som nevidel. Zato tu bolo množstvo stôp po čižmách. Vrahovia boli belosi, nie Indiáni.“

	Keď to otec tvrdil, práve sme večerali, prebehli mi po chrbte zimomriavky. Ak ho nezabili Indiáni, sme v kaši, pretože s Indiánom človek vždy vie, na čom je. Ale s belochom? Že je ničomník, dozviete sa až vtedy, keď sa prejaví.

	Povedal som to otcovi. Ten sa na mňa pozrel a poznamenal: „Keď uvidíš v okolí cudzích, hneď mi to príď oznámiť, rozumieš? Musíš ich zbadať prvý a potom rýchlo zmizni!“

	Nemali sme veľa času na uvažovanie, lebo nás čakala robota. Videlo sa mi, že otec sa cíti dlžníkom mŕtveho, lebo pracoval o poznanie usilovnejšie ako inokedy. Robili sme od svitu do mrku.

	Vykolíkovali sme štyri štvorcové míle. Pole, les, lúku a potok. Na osiatie sme mali kukuricu, dajakú zeleninu.

	Stále som myslel na mŕtveho...

	Zrazu som zbadal osamelého jazdca.

	Bol štíhly, vysoký a mal chudú, počernú tvár s vystupujúcimi lícnymi kosťami. Oblečený bol v čiernom a na hlave mal šatku ako piráti na obrázkoch. Na nohách mal čierne čižmy, zanesené hrubou vrstvou prachu, a sedel na peknom čiernom koni s bieloružovkastými nozdrami.

	Zastal obďaleč, zdvihol sa v strmeňoch a rukou si zaclonil oči, aby nás lepšie videl. Zočil najprv mňa a potom otca, ktorý okopával kukuricu.

	„Otec!“ zvolal som pridusene.

	„Vidím ho.“

	Otec mal pušku pri kríkoch, vzdialených niekoľko krokov. Postrehol som, že začal okopávať smerom k nej, ale neznámy sa blížil, a keď som naňho pozrel druhý raz, videl som, že vedie ešte jedného koňa, nákladného. Asi bol predtým skrytý za ním.

	Došiel až k chate, zľahka sa knísajúc v sedle, a až vtedy som postrehol, že aj on má pušku v puzdre, na dosah ruky. Pod kabátom som mu zbadal opasok s pištoľou.

	Otec došiel k puške a tam čakal. Neznámy zvolal: „Môžem sa napiť? Máme za sebou dlhú cestu, sme smädní.“

	„Poslúžte si,“ otec vzal pušku a vykročil k chate. „Cesty, po ktorých ste prišli, sú prašné.“

	Tvár neznámeho sa trocha uvoľnila, zdalo sa, že už-už sa usmeje. „Áno, sú. Všetky cesty, po ktorých chodím, sú prašné.“ Poobzeral sa. „To je Chantryho chata?“

	„Tak to volajú.“

	„Vy ste Chantry?“

	„Nie. Chata bola opustená, keď sme prišli. Na prahu ležal mŕtvy. Pochovali sme ho a nasťahovali sme sa. Škoda by bolo nechať takéto miesto len tak...“

	Otec na okamih zmĺkol a dodal: „Aj keby zem nebola taká dobrá, váhal by som, či ísť ďalej. Ten Chantry, ak chatu postavil on, mal zlaté ruky. Ako vravím, škoda by bolo nechať všetko len tak...“

	Neznámy sa zadíval na otca. „To sa mi páči,“ povedal napokon. „Myslím, že Chantry by sa potešil, keby vás tu videl.“

	Napil sa. Voda bola studená a svieža.

	Dobre padne po dlhej ceste.

	Otcovi sa neznámy zapáčil, hneď som to pobadal. Bolo v ňom čosi samotárske a uzavreté, no vyžarovalo z neho aj akési teplo. Akoby prekypoval priateľstvom, ktorým nemal koho zahrnúť.

	„Zostaňte na noc,“ vyzval ho otec. „Paše je naokolo dosť. Tam ďalej je už divočina.“

	„Nuž,“ zaváhal neznámy, „koňom by sa zišiel oddych. Ďakujem, zostaneme.“

	„Pomôž, synček,“ prikázal mi otec. „Ja zatiaľ prichystám slaninu.“

	Odišli sme do stajne. Od začiatku sa mi páčila. I v najväčšej spare bola vždy tienistá a chladná. Steny boli hrubé, strecha vysoko a na jednej strane otvor, ktorým na jeseň nahádžeme seno. Mal som rád vôňu“ čerstvo pokosenej  ďateliny,  koni,  postrojov, sediel...

	“Máte dobré kone, pane,“ prehodil som.

	Prikývol a zľahka pohladil koňa po chrbte. „Áno. Na dobrého koňa sa vždy môžeš spoľahnúť, kamarát. Dobre s ním zaobchádzaj a nikdy ťa nesklame.“

	Odstrojili sme jazdeckého i nákladného koňa. Nákladu bolo dosť – množstvo potravín a ťažký balík zakrútený do prikrývky. Podľa jeho tiaže som usúdil, že je v ňom ešte jedna puška alebo pištole.

	Potom neznámy začal ošetrovať kone. Dôkladne im vykefoval srsť.

	„Ste tu dlho?“ spýtal sa.

	„Prišli sme na jar. Zasiali sme, len čo sme tu všetko trocha obriadili.“

	„Obriadili? Vari to tu vyzeralo tak strašne?“

	„Nie, pane. Všetko bolo v dobrom stave, lenže zaprášené... Chlapi, čo tu niečo hľadali, všetko porozhadzovali.“

	„Niekto tu niečo hľadal?“

	„Tí, čo ho zabili. Všetko bolo poprehádzané, akoby niečo hľadali.“ Zmĺkol som, nevediac, či som nepovedal veľa. „Otec vraví, že to neboli Indiáni.“

	„A prečo?“

	„Tomu mŕtvemu nevzali šaty a vrecká mal vyvrátené. Otec vraví, že Indiáni berú šaty... a že chatu by možno aj vypálili.“

	„Má pravdu.“ Stíchol s rukami na konskom chrbte. „Tvoj otec sa mi páči, chlapče. Zdá sa, že má hlavu na pravom mieste. Má pravdu, Chantry by určite rád videl takého človeka vo svojej chate.“

	Vzal sedlové vaky a pušku a pobrali sme sa do chaty, kde už rozváňala opečená slanina. Na prahu zastal, obrátil sa a pohľadom prebehol okolie. Bolo vidieť ďaleko, cez šíre lúky až k lesom. Bol to pekný pohľad a neznámy tam stál a díval sa na ružovkasté oblaky, poslednú pamiatku po zapadajúcom slnku.

	„Hej,“ ozval sa, „to by sedelo. Také miesto chcel mať.“

	Obrátil sa dnu, a keď videl, že všetko je čisté a upratané, v očiach mu spokojne zasvietilo.

	„Nikdy som nebol bohatý,“ povedal neznámy, „a viem, že také miesto treba udržiavať. Dá veľa práce také čosi postaviť, no i veľa práce udržiavať to.“

	Otec varil dobrú kávu. Vedel som to z toho, čo povedali iní, lebo mne nikdy nedal, iba ak v niektoré chladné rána.

	„Zle skončil ten úbožiak,“ ozval sa z ničoho nič neznámy. „Neviete, kto to mohol byť?“

	„V meste som bol raz, ale s nikým som sa o tom nepúšťal do reči. Ohlásil som však, že sme našli mŕtveho a pochovali ho. Chantryho tuším nikto dobre nepoznal a nepoznali ani toto miesto. Šerifa nezaujíma, čo sa robí mimo mesta. Ten mŕtvy sa asi volal Chantry, no s istotou to neviem. Vo vreckách nemal nič.“

	„Ani dnu ste nič nenašli?“

	„Iba knihy. Kopu kníh, tridsať, možno aj štyridsať. Nedíval som sa do nich. Nemám čas na čítanie, ani chlapec. I keď ten má k tomu sklony... po matke. Tá veľa čítala.“

	Otec sa odmlčal a dodal: „Rodina mojej ženy rozchyrovala, že sa vydala pod svoju úroveň. To bol jeden z dôvodov, prečo sme odišli na Západ. Lenže ona už neodišla. Vo Westporte zomrela na choleru.“

	„Zostalo po ňom ešte niečo?“

	„Tamten stôl. Sú v ňom nejaké dokumenty a zopár drobností. Všetko bolo porozhadzované po zemi, keď sme sem prišli. Zaprášené a trocha zakrvavené.“

	Otec stíchol. „Viete, pane, synovi som o tom nepovedal, ale myslím si, že s Chantrym tu bol ešte niekto. Niekto, kto odišiel s tými, čo ho zabili, alebo koho uniesli alebo odišiel ešte prv, ako prišiel vrah.“

	Neznámy pozrel na otca. „Ste bystrý človek, všímavý.“

	Otec mykol plecom a nalial do šálok kávu. „Vidíte tamten prístenok s posteľou? V druhej izbe bola ešte jedna pastel a pred ňou záves. Keď sme prišli, záves bol strhnutý, keby tu nebola žena, záves by tu určite pred posteľou nebol. Nazdávam sa, že tá žena buď ušla, alebo ju uniesli. Ak ušla, vráti sa, aby pochovala svojho muža.“

	„Záhada je čoraz väčšia,“ usmial sa neznámy a v úsmeve sa mu zablysli biele zuby pod čiernymi fúzikmi. „Vidieť, že ste rozmýšľali.“

	„Rozmýšľal. Pri práci má človek dosť času, zamestnané sú len ruky. Ak to urobili belosi, sú dve možnosti. Buď ho prišli ozbíjať a ozbíjali ho, alebo niečo hľadali. Ak niečo hľadali a nenašli to, vrátia sa.“ Otec na mňa pozrel. „Zdá sa mi, že chlapcovi to vŕta v hlave a bojí sa toho.“

	„Hodno sa nad tým zamyslieť,“ prisvedčil neznámy. „Váš syn sa mi vidí múdry.“

	„Tých sa  nebojím,“ vyletelo zo mňa. „Jej sa bojím!“

	„Jej?“ spýtal sa neznámy.

	„Lebo to dievča... tá žena... keby sa vrátila, všetko patrí jej. A celá otcova i moja práca vyjde navnivoč.“

	„Ak sa vráti,“ vstal pomaly neznámy, „určite sa poteší, že ste jej priateľa pochovali a o všetko sa tu postarali. Zaiste vám bude vďačná. Nemôžem, pravda, hovoriť za ňu, no pokojne tu zostaňte, a ak sa vráti, uvidíte, že nič nestratíte, a možno veľa získate.“

	„Vrahovia  ju  nedostali,“  vyhlásil  som.  „Ušla!“

	Otec na mňa vrhol prekvapený pohľad. Neznámy zastal s hrnčekom na polceste k ústam. Pomaly ho položil. „Ako vieš?“

	„Za chatou som videl stopy. Boli už staré, ale dalo sa z nich čítať. Niekto ukradomky prišiel na koni... Zrazu koňa prudko zvrtol, kopytá sa hlboko zaryli do zeme a kôň sa vrátil po vlastných stopách a ušiel do vrchov.“

	„Videl si aj nejaké iné stopy?“

	„Áno, pane. Prenasledovali ju. Boli tam dvoje, možno troje... možno štvoro stôp. Mala dobrého koňa a vedela výborne jazdiť.“

	„Napriek tomu ju mohli chytiť.“

	„Nechytili. Ušla do vrchov a tie pozná ako vlastnú dlaň a...“

	„Ako to vieš?“ prerušil ma otec.

	„Podľa stôp, ktoré viedli k vrchom. Nijaké zastávky, nijaké váhanie. Išla rovno do tamtej úžľabiny a z nej hnala pred sebou stádo dobytka...“

	„Dobytka?“ spýtal sa otec. „Nijaký som nevidel.“

	„Je tam dobytok,“ tvrdil som. „Hnala ho pred sebou a potom ho zahnala naspäť, aby zničil jej stopy. Neskôr sa pustila pieskom a v ňom stopy nezostanú.“

	„No i tak ju mohli chytiť,“ namietol neznámy.

	„Nie, pane, nechytili. Prenasledovali ju až k vrchom, ale stratili stopu, presne tak, ako predpokladala. Dlho sliedili, a nakoniec sa vrátili sem.“

	„Tie stopy sú ešte tam?“

	„Nie, pane. Vtedy som ich našiel preto, lebo dážď bol slabý a nestihol ich zmyť.“

	„Doby,“ oslovil ma otec menom, čo robil iba vtedy, keď išlo o veľmi vážnu vec, „prečo si mi o tom nepovedal?“

	Cítil som, že sa pýrim až po korienky vlasov. „Lebo si sa tak zaľúbil do tohto kraja, otec. Ja tiež. Bál som sa, že budeš chcieť odísť, keď sa to dozvieš. Zasa by sme sa potĺkali ďalej, do neznáma. Chcem zostať tu, otec. Tu, na tomto mieste. Túžim vidieť, že z našej práce niečo je, chcem, aby sa tento malebný kút stal mojím domovom.“

	„Pokojne tu zostaňte,“ ozval sa náš hosť. „Nik vás nebude vyháňať, to vám môžem zaručiť.“

	„Vy?“ spýtal sa otec. „Ako nám to môže ktokoľvek zaručiť?“

	„Ja môžem,“ vyhlásil neznámy s istotou. „Volám sa Chantry.  Mŕtvy,  ktorého  ste pochovali,   bol  môj   brat.“

	Vytreštili sme naňho oči. Otca i mňa jeho slová ohromili. Pravda, od začiatku som mal akýsi čudný pocit, vysvetľoval som si ho však tak, že neznámy je jeden z vrahov.

	„No aj tak,“ ozval sa po chvíľke otec. „Čo jeho dcéra? Alebo žena, alebo ktokoľvek to bol? Nemá na to nárok?“

	„Môj brat bol vdovec, nemal ani ženu, ani dieťa. Bol odo mňa oveľa starší. Ak tu naozaj bola žena, potom nemám poňatia, kto to bol, ani čo tu robila.“

	2. KAPITOLA

	Otec sa podujal na tvrdú prácu, keď sa rozhodol, že sa usadíme v Chantryho chate. Z času na čas som zašiel do vrchov, lebo otec mal rád čerstvé mäso a nablízku nebola zverina, iba občas sa zjavil jeleň.

	V      nedeľu na svitaní som vzal otcovu starú pušku a osedlal som grošiaka. Otcovi ani Chantrymu som nič nepovedal a odišiel som.

	Najprv sa dvíhali nízke, do ďaleká sa ťahajúce pahorky, ktoré na jednom mieste klesali do hlbokého údolia, a za ním sa vypínali vysoké končiare. Až tam som nikdy nebol, ale mal som pocit, akoby končiare volali. Bol som presvedčený, že jedného dňa sa vydám po stopách tej ženy až tam.

	V      hlave mi ustavične vŕtala istá myšlienka, a tak poľovačka bola až na druhom mieste. Keďže tá žena či dievča zamierila rovno do hôr, vedela, kam ide, mala istý cieľ, a preto ju chlapíci nenašli. Aspoň si myslím, že nenašli. Celkom určite ju nenašli hneď v prvý deň.

	Ak vedela, kam ide, je jasné, že tam bola už predtým, ak je tam nejaká skrýša, určite o nej vedela.

	Nelámal som si hlavu, kto by to mohol byť. Buď bola nablízku, keď došlo k vražde, alebo o celej veci niečo vedela. A zaiste sa veľa nevypytovala, keď sa strhla streľba.

	Dážď už síce zmyl všetky stopy, no možno nechala nejaké znamenie. Tak či onak, išla na určité miesto a ja som ho chcel zistiť – nájsť. Nazdávala sa, že tam bude v bezpečí.

	Bolo chladno a celkom príjemne. Môj kôň rád behal, a keď som popustil uzdu, hneď zamieril k horám, akoby vedel, kam ideme.

	Nikdy som nemal inú zbraň ako pušku. Chcel som pištoľ, otec však nemal dosť peňazí. Pravda, pušku som mal dobrú – henryovku. Mal som aj dýku, takú ostrú, že sa ňou dalo oholiť.

	Grošiak zamieril medzi dva svahy, kus sme stúpali a napokon sme zastali na trávnatom pahorčeku, odkiaľ bolo všetko vidieť ako na dlani.

	Za mnou sa rozprestieral náš ranč, ale neobzeral som sa. Mal som šestnásť rokov a kdesi v horách bolo dievča.

	V mojich očiach bola mladá, krásna, zlatovlasá, hoci mohla mať rovnako dobre štrnásť, štyridsať, ba i sto rokov. Bola pre mňa princeznou z rozprávky a ja som ju šiel zachrániť ...

	Už tri či štyri roky som zachraňoval krásne dievčatá pred medveďmi, bizónmi a z rúk Indiánov. V snoch. Keď som nejaké dievča videl, neodhodlal som sa s ňou dať do reči.

	Očami som prebehol horský masív. Cez hory sa nejazdí ľahko.

	Zbadal som uzučkú cestičku, vinúcu sa po trávnatom úbočí. Pohol som sa k nej a pustil som sa ňou.

	Cestička sa mi chvíľami strácala pred očami, ale môj grošiak mal lepší inštinkt ako ja. Buď ju videl, alebo cítil – stále sa jej držal, a keď sine zišli zo svahu, ocitli sme sa na šírej zelenej lúke. Potom sme prešli horskú bystrinu a zamierili sine medzi stromy.

	Zbadal som losa. Bol to samec ešte nie celkom dospelý, bude z neho mäso na niekoľko týždňov a zostane aj soleného na zimu. Už-už som zdvíhal pušku, no vzápätí som si tu rozmyslel.

	Výstrel by mohol upozorniť na moju prítomnosť. So smutným srdcom som nechal losa odísť.

	Na okraji hustej osičiny som zastal a započúval sa. Opäť som uprel zrak na mohutný horský masív. Iste sú tam chodníčky, ktoré vychodila zver, ale tie človek zvyčajne zďaleka nevidí. Môžu tam byť indiánske chodníčky, aj také, čo si cez vykolíkované územie urobil dajaký zlatokop. Alebo si ich vyšliapal k chate.

	Chantry vravel, že jeho brat nemal ženu a ani dcéru. Kto je teda tá záhadná žena alebo dievčina?

	Možno niekto, koho vzal Chantry k sebe. Nejaký človek, čo ho stretol alebo našiel a potreboval pomoc.

	Grošiak zľahka klusal. Prešli sme osičinou na voľné priestranstvo. Odrazu nám zahradili cestu dvaja muži na koňoch.

	Jeden bol podsaditý, s mohutným hrudníkom, ošľahanou tvárou a malými očami. Druhý bol vysoký.

	„Kamže, kam?“ spýtal sa menší.

	„Na poľovačku,“ odvetil som nedbanlivo. „Sú tu losy.“

	„Ďalej nesmieš, chlapče,“ povedal druhý. „Máme tam vykolíkovaný pozemok. Neradi by sme, aby niektorý z nás dostal zatúlanú guľku. Choď poľovať tam dolu alebo iným smerom.“

	Druhý sa uškrnul. „A keby tu niekto strieľal, mohli by sme si to zle vysvetliť. To by nebolo dobre, však, chlapče?“

	Mňa však neoklamali. „Veru nie, pane,“ odvetil som. „Ani mne by sa to nepáčilo. Nerád by som, aby si niekto myslel, že naňho strieľam a netrafím. Muž tak príde o povesť.“

	Skúmavo na mňa pozreli. Pokladali ma za dieťa, ktorému tečie po brade mlieko a možno mu nahnať strach, lenže ja som nebol z tých, čo sa nechajú zastrašiť.

	„Počúvaj, chlapče,“ uškrnul sa ten väčší. „Na svoj vek si trocha bezočivý. Čo keby sme ti vzali koňa a dali zopár poza uši?“

	„Nuž Čo, vzali by ste,“ odvrkol som. ,.S kusom olova v bruchu. A keby tí, čo by chceli vziať, boli dvaja, s dvoma kusmi olova. Toto je slobodná krajina, každý si môže chodiť, kde sa mu zapáči. Keď sa bojíte, že do vás niekto strelí, choďte si pekne na ten váš pozemok a ja v okolí nebudem strieľať. Prišiel som poľovať a bez úlovku neodídem.“ Henryovku som mal krížom cez sedlo. Obaja mali pištoľ a jeden za sárou pušku a pištole v puzdrách. Moja henryovka mierila rovno na nich.

	„Zastreľ si, čo chceš,“ precedil podsaditý. „No nepribližuj sa k tejto strane hory, lebo sa ti z tej streľby zakrúti hlava!“

	Obrátili kone hore cestičkou a čoskoro sa mi stratili z dohľadu. Zamieril som do lesa. Ktovie, či ma nechcú zaskočiť a napadnúť, blyslo mi mysľou. Zišiel som teda z cestičky a pustil som sa hore svahom. Zamieril som na sever, potom na západ. Zrazu som zočil chatu.

	Stála na skale a dozaista bol z nej krásny výhľad široko-ďaleko na celé okolie. Zopár stromov na okraji útesu výhľad síce trocha zastieralo, ale dobrým ďalekohľadom by každý zbadal  jazdca už zďaleka.

	Zaklopal som. Nečakal som však, že sa niekto ozve, a ani sa neozval. Zdvihol som teda závoru a vstúpil dnu.

	Pohľad, aký sa mi naskytol, ma prekvapil.

	Dnu nebol nikto, dlážka bola však čisto pozametaná, kozub čistý a všetko na svojom mieste. Vzduch bol čerstvý, akoby tu vetrali pred chvíľou.

	Keď som sa obzrel, na poličke som zbadal plechovicu s kvetmi.

	Neboli v nej dlhšie ako dva dni, v plechovici bola ešte voda. Na hákoch v stene neviseli nijaké Šaty a okrem čajníka tam nebol nijaký riad.

	Vonku pri dverách bola lavička a tráva pod ňou vyzerala, akoby na lavičke niekto občas sedával. A ten niekto mohol celkom ľahko pozorovať náš ranč. Bol síce na míle vzdialený, ale v čistom horskom vzduchu bolo ho vidieť ako na dlani.

	Chata ležala asi tri míle od miesta, kde som stretol tých dvoch. Nepriviedla ma sem nijaká cestička, no nejaká, a možno nie jedna, sem iste vedie.

	Preskúmal som okolie chaty a čistinku. V stopách a rozličných znameniach som sa vyznal, takže keď som si znova sadol na lavičku, zopár vecí mi bolo jasných.

	Bola tu žena alebo dievča, nechodila sem často, keď však prišla, vždy sa zdržala dlhšie. Našiel som jej stopy...

	Určite prišla na koni, nechala ho niekde dolu v húštine. Chata stála na opustenom mieste a dievča malo podľa všetkého rado samotu.

	Je to tá z Chantryho chaty?

	Čosi mi hovorilo, že áno.

	Asi odtiaľto pozorovala chatu, bola zvedavá, kto tam býva.

	Možno...

	Nech túto chatu postavil ktokoľvek, vedel, čo robí. Asi sto krokov od nej bol mierny svah a na jeho okraji rad borovíc, takže zospodu nemohol chatu nikto vidieť.

	Bola tu aj voda. Za borovicami bol prudký svah, takže tade nemohol vyjsť ani kôň a bez veľkej námahy ani človek. Za tým sa doďaleka vlnili lesy. Cestička mohla byť niekde zľava alebo sprava.

	Odrazu som dostal nápad. Tá žena tu upratala a nechala kvety. Zrejme si chatu obľúbila a má rada čisto a poriadok. Chcel som jej dajako naznačiť, že tu niekto bol a že sa mu páčilo, ako si to tu udržiava.

	Na jednej strane pod odkvapom som našiel malý indiánsky hrniec. Vzal som ho, dopoly naplnil vodou, natrhal kvety a postavil na stôl, kde ich iste nájde.

	Potom som začal hľadať cestičku. Našiel som ju. Bola zarastená, zrejme iba občas po nej niekto prišiel. Hľadal som dajaké znamenie. No všetko, čo sa na znamenie ponášalo, bolo týždeň staré. Našiel som konské stopy. Kôň mal pekný, vyrovnaný krok. A žena, ktorá na ňom jazdila, bola útla, lebo som porovnal stopy koňa, keď zostúpila, so stopami, keď na ňom sedela, a nebol medzi nimi takmer nijaký rozdiel.

	Zišlo mi na um, že cestička vedie presne k miestu, kde ma zastavili ti dvaja. Preto som zamieril cez les k Chantryho chate. Domov.

	Otec bol neďaleko stodoly. „Prvý raz, čo si sa vrátil bez mäsa, chlapče,“ privítal ma. „Čo sa stalo? Nič, nijaká zver?“

	„Ani som nevystrelil,“ odvetil som. „Nabudúce to bude lepšie.“

	„Musíme zohnať mäso, synček. Na súmraku zájdem dolu na lúky. Občas sa tam pasie jeleň.“

	Chantry vyšiel na schodíky. Vrhol na mňa rýchly, tvrdý pohľad. Medzičasom si vyprášil čierny odev a handrou vyleštil čižmy. Stál na schodíkoch, díval sa na hory a ja som naberal do vedra vodu. Všetci sme boli v tej chvíli zamestnaní, Chantry myšlienkami.

	Už sa zvečerievalo, keď vzal otec pušku a odišiel. Chantry len stál a díval sa za ním. „Tvoj otec je dobrý človek,“ prehodil. „Naozaj dobrý človek.“

	,,Áno, pane. Dosiaľ sme mali smolu.“

	„Toto je drsný kraj,“ pokračoval. „Páči sa mi, ako si tu počína.“

	„Viete, zapáčilo sa mu tuto miesto... Všetko, čo tu ktosi pred ním urobil. Nemohol by odísť len tak a všetko nechať.“

	„Viem.“ Chantry na mňa znova pozrel. „A teraz mi, chlapče, povedz, čo si dnes videl.“

	„Čo som videl? Nuž...“ Chcel som klamať, ale díval sa mi rovno do oči a usmieval sa, a mne sa odrazu bridilo klamať ho. Preto som mu všetka od začiatku vyrozprával. Iba o kvetoch som sa nezmienil.

	„Myslíš, že tí dvaja a ona patria k tej istej bande?“

	„Neviem, že by boli na okolí ešte nejaké bandy. Možno k nej patrí, je žena... Možno si to rozmyslela,“ dodal som.

	„Možno. Často sa aj čestný človek zapletie a potom nevie, ako z toho von. A tá chata? Nebolo ti na nej niečo nápadné?“

	„Bolo. Podľa mňa ju postavil ten istý, čo túto. Vidieť na nej ten istý spôsob práce. Lenže tamtá je staršia. Asi býval najprv hore a odtiaľ pozoroval rovinu a až neskôr sa rozhodol usadiť tu.“

	„Možno máš pravdu. Alebo chcel mať dva domovy, jeden hore a jeden dolu.“ Znova na mňa pozrel. „Ako sa voláš, chlapče?“

	„Doban Kernohan. Volajú ma Doby.“

	„Ír... Pochádzame teda z rovnakej krvi, Doby. I ja som Ír... Moja rodina odišla zo starej vlasti už dávno a môj predok prišiel na Newfoundland a odtiaľ na polostrov Gaspé. Odtiaľ sem, je to dlhá história.“

	„Ako sa voláte rodným menom, pane?“

	„Owen. Niektorí vravia, že je to írske meno, iní zasa vraj waleské. Mená sa často menili, Doby, najmä medzi Írmi. Za starých čias, keď zákon ukladal Írom prijať anglické mená, bolo to okolo roku 1465 a neskôr, si museli všetci vybrať buď meno mesta, farby alebo zamestnania. Napríklad Sutton, Chester, Cork, Kinsale... Farby – akú si kto vybral, a zamestnanie, napríklad tesár, kováč, kuchár, mäsiar.

	Niektorí Íri si zmenili meno preto, lebo ich prenasledovali. Mnohých z mojej rodiny zabili, a keď môj pradedo ušiel do Anglicka, poradili mu, aby neprezradil svoje pravé meno, ale prijal iné. Inak by ho boli zavraždili. Preto si vybral meno Chantry, neviem, ako naň prišiel. Možno si ho vymyslel, alebo sa tak volal niekto, koho obdivoval. V každom prípade nám to meno dobre poslúžilo a nikdy sme bo nezneuctili.“

	„Poznám trocha írske dejiny,“ povedal som.

	„To je dobre, Doby. Je dôležité, aby si si uvedomil, že tvoja vlasť je tu. Je dobre poznať krajinu, odkiaľ pochádzame. Treba byť hrdý na také dedičstvo, ale žiješ tu. Toto je krajina, ktorá ti dáva chlieb. Iste je dobré poznať i zvyky starej vlasti. Nájdu sa ľudia, ktorí pokladajú Írov za menejcenných... Na východe sú mestá, kde ti nedajú prácu, ak vyzeráš ako Ír alebo máš írske meno. Podaktorí z tých, čo sem prichádzajú, sú zo šľachtických rodín. Každý človek je však len tým, čo zo seba urobí, bez ohľadu na krv a tituly.“

	„A vaša rodina sa prv ako volala, pán Chantry?“

	„O tom teraz nehovorme, Doby. Tristo rokov poznalo to meno každé dieťa našej rodiny, hoci ho nikto nevyslovil nahlas. Preto ho nevyslovme ani my. Meno Chantry sme raz prijali a pod týmto menom budeme žiť aj ďalej.“

	„Prišli ste sem, aby ste si nárokovali ranč vášho brata? Otec hovorí, že máte naň právo.“

	„Nie, preto som neprišiel. Mal som iný zámer, hoci som chcel navštíviť brata. Ranč bude patriť tvojmu otcovi a po ňom tebe, nesmiete ho však predať. Urobím taký testament... No vždy keď pôjdem okolo, chcem sa tu zastaviť a hádam sa usadím v tej chate hore.“

	Pomyslel som si na dievča a akiste sa mi to odrazilo na tvári, lebo sa spýtal: „Čo je, chlapče, čo ťa tak zarazilo?“

	„Ide o to dievča... o tú ženu, pane. Podľa všetkého sa jej tam páči. V chate asi hľadá samotu. Nechala tam kvety...“ dodal som.

	„Keď sa jej hore páči, môže prísť, keď sa jej zachce, ale tej chaty sa nevzdám.“ Owen sa potľapkal po náprsnom vrecku. „Tu mám papiere na všetku pôdu, ktorú chcete, a ešte navyše. Patrí mi aj horský svah a kus za ním. Tvoj otec chce štyri diely a tie dostane. Zostáva ešte tridsať a tie si nechám, lebo mám tento kraj rád a raz sa tu možno usadím, keď zariadim veci, ktoré ešte treba...“

	Tak dlho som ho ešte nepočul rozprávať.

	Na svitaní ma prebudila ozvena výstrelu z pušky. Prestrašene som vyskočil z postele. Otec si práve obliekal nohavice a siahal po puške.

	Nič sme však nevideli. Len sme zistili, že zmizol Chantry a jeho kôň. O hodinu sa vrátil a priniesol zopár pekných kusov zveriny.

	„Tu máte trocha mäsa,“ usmial sa. „Nie som povaľač, pán Kernohan.“

	Chantry nám pomáhal aj pri prácach v lese. Počínal si veľmi zručne. Často sa zdržiaval blízko chaty a väčšinu času trávil na verande s ďalekohľadom v rukách; pozoroval hory.

	Raz som ho poprosil, či by som sa mohol pozrieť i ja. „Samozrejme,“ odvetil, „ale zaobchádzaj s ním opatrne. Nevyrovná sa mu nijaký iný. Urobil mi ho istý človek v krajine, ktorá je odtiaľto veľmi ďaleko. Bol to najväčší majster svojho remesla. Šošovky zabrúsil vlastnoručne...

	Hory sa ako zázrakom priblížili na dosah ruky. Dokonca som našiel za stromami chatu a lavičku pri dverách.

	Díva sa Chantry na chatu? Pri tejto myšlienke ma pichla žiarlivosť. Vyzerá tú dievčinu?

	3.  KAPITOLA

	Celý náš kraj bol pánubohu za chrbtom Vždy, keď prišiel Chantry, priniesol dajaké novinky.

	Občas sa v okolí zjavili zlatokopi, ale báli sa Indiánov, a preto sa veľmi neukazovali.

	Na juhu, v Novom Mexiku, sme sa už prv dozvedeli, že tu niet belochov a že tí, čo tu boli pred nami, tadeto len prešli, alebo prišli o skalp.

	Otec raz našiel hrdzavý kolt, kosti a zopár kovových gombíkov. To bolo všetko, čo zostalo po človeku, ktorý sem chcel preniknúť.

	Žilo tu veľa Indiánov, no takmer ich nebolo ani vidieť. Na   severe boli Utovia a vôkol nás, na západe a na juhu Navajovia a na východe Apači. Boli priateľskí.

	Niektorí si udržiavali odstup, nechceli, aby sa medzi nich niekto miešal. To sme napokon ani nemali v úmysle.

	„Nelámem si nad nimi hlavu,“ povedal raz otec. „Žijú tu, žijú podľa svojho a my tiež podľa svojho. Ak sa nám skrížia záujmy, buď si to vysvetlíme, alebo príde k boju, ako budú chcieť.“

	Chantry súhlasil. „Všetkých Indiánov nemôžeš hádzať do jedného vreca, chlapče. Vždy, keď niekto povie Indiáni, Mexičania alebo Angličania, mýli sa. Každý človek má svoju osobnosť a dobrých i zlých nájdeš všade.“

	Nezdalo sa, že by bol Chantry ľahkomyseľný. Keď si ráno obliekal nohavice, hneď si dal aj opasok s pištoľami. Väčšina mužov si najprv dáva klobúk. On si pripol opasok ešte predtým, ako sa obul.

	„Myslíte, že by sa mohlo niečo strhnúť?“ spýtal som sa ho raz.

	Premeral si ma tvrdým pohľadom. „Keď niekto príde a vystrelí na mňa, bude boj. Nerád by som, aby odišiel sklamaný. Netúžim po roztržkách ani ich nečakám, ale nechcem, aby ma našli mŕtveho iba preto, že som bol dôverčivý. Nosím zbraň, uvažujem, dávam si pozor, čo hovorím, a hádam k ničomu nepríde.“

	Ešte nám nepovedal, prečo sem prišiel, lenže takú otázku nemožno položiť. Bol však vítaný. V tých časoch mohol človek prejsť stovky míľ a nemusel natrafiť na živú dušu.

	Raz večer sa ukázalo, že Chantry je rodený rozprávač. V kozube horel oheň a vrhal na steny bizarné tiene. Dozvedeli sme sa, že pochodil kus sveta, že je sčítaný, rozprával nám pradávne príbehy o írsku, mori a národe, ktorý sa volal Trójania a žil kdesi za vysokými horami a urputne bojoval s Grékmi o ženu A príbehy o chudobnom kráľovi Richardovi Levom srdci, ktorý bol vynikajúci bojovník.

	A tak sa náš svet rozšíril vďaka jeho rozprávačskému umeniu.  No Chantry bol tvrdý a  nebezpečný muž.

	Presvedčili sme sa o tom v jedno pokojné ráno, keď z hôr prišli akísi chlapíci.

	Zjavili sa vo chvíli, keď som prehadzoval v stodole seno.  Otec  bol  na dvore a zapriahal  do  pluhu  mulice.

	Prišli po cestičke, piati drsní chlapi, mali lepšie kone, ako sme si mohli dovoliť my, a všetci boli ozbrojení.

	Zastavili pri bráne. Jeden hodil na kôl laso a chcel ho strhnúť.

	„Hej!“ skríkol otec, „Čo to robíte? Už aj prestaňte!“

	„Strhávame bránu, aby tu po vás menej zostalo, keď odídete!“ zvolal mohutný chlap v sivom klobúku.

	„Nikam neodídeme!“ vyhlásil otec pokojne. Pustil postroje a nespúšťal z chlapov pohľad. „Zostaneme tu!“

	Boli medzí nimi aj tí dvaja, ktorých som stretol. Stáli tesne pri sebe. Pušku som mal dnu, otec tiež.

	No aj keby sme ich boli mali pri sebe, boli by nám na nič.

	„Odídete,“ zaškeril sa mohutný chlap. „Odídete pred západom slnka! Chatu vypálime, aby sem už nikto nechodil.“

	„Netárajte! Takú peknú chatu, ktorú postavil šikovný človek, chcete podpáliť?“

	„Podpálime, a vás v nej, ak nezmiznete. Nikto vás sem nevolal.“

	„My sme prví,“ povedal otec. „Po nás prídu mnohí iní.“

	„Nikto nepríde! A už dosť rečí! Chcem, aby ste odtiaľto zmizli!“ Obzrel sa. „Kde je ten váš papuľnatý syn? Jeden z mojich priateľov mu chce dať príučku.“

	Zoskočil som z pôjda a ostal som pri bráne stodoly. „Tu som a ten váš človek mi nedá nijakú príučku... Ak to bude čestný boj.“

	„Bude to čestný boj!“

	Slová sa ozvali zo schodov a všetci sme ta pozreli. Stál tam Owen Chantry v čiernych nohaviciach, vo vyleštených čižmách, v bielej košeli a s čiernou kravatou.

	„Kto ste, dočerta?“ vyštekol  mohutný hnevlivo.

	„Volám sa Owen Chantry.“

	Podsaditý, ktorého som stretol v lese, zosadol z koňa, podišiel zopár krokov k nemu a vyčkávavo zastal.

	„Vaše  meno  mi  nič  nehovorí!“ odvrkol  mohutný.

	„Ale bude,“ odvetil Chantry. „Dolu s tým lasom!“

	„Naozaj?“ zakričal ten, čo držal laso v ruke.

	O rýchlom vytiahnutí koltu na západ od Skalnatých hôr roku 1888 ešte nechyrovali. V Texase ho používal iba Cullen Baker a Bill Longley, ako mi neskôr povedal Chantry.

	Nikto nepostrehol Chantryho pohyb, ale všetci sme počuli výstrel. A videli sme, že muž pustil laso, akoby ma niečo popálilo ruku.

	Laso ležalo  na zemi a chlap prišiel o dva prsty.

	Neviem, či Chantry mieril na dva prsty, či na jeden alebo na celú dlaň, zasiahol však dva prsty.

	Chantry pomaly zostúpil o dva schody. Stál tam vo vyleštených čižmách a s pištoľou v ruke.

	„Volám sa Owen Chantry,“ zopakoval. „Žil tu môj brat. Ktosi ho zabil. A teraz tu bývajú títo dvaja muži a zostanú tu! A zostanem tu i ja! Ak je medzi vami ten, čo zabil môjho brata, jedinú šancu na prežitie máte, ak ho obesíte. Do dvoch týždňov ho musíte nájsť a obesiť!“

	„Strieľať viete,“ konštatoval mohutný. „Ešte sa vrátime.“

	Owen Chantry zostúpil ešte o dva schodíky.

	„Prečo by ste sa vracali, pán Fenelon?“ povedal prívetivo. „Veď ste tu.“

	„Vy viete, ako sa volám?“

	„Samozrejme. Viem o vás dosť, a nič dobré. Pred svojimi zločinmi môžete ujsť, pán Fenelon, no pred chýrom o nich veru  nie...  Človek  sa  všeličo dopočuje“

	Chantry k nemu pokročil, stále s pištoľou v ruke. ,Keď ste už tu, pán Fenelon, nevybrali by ste si zbraň?“

	„Počkám,“ odvetil Fenelon. Hľadel na Chantryho tvrdým a ostražitým pohľadom.

	„A vy?“ Chantry pozrel na podsaditého, ktorý mi chcel dať príučku. „Aj vy počkáte?“

	„Nie, ja teda nie! Prišiel som vyzauškovať tamtoho sopliaka, a to aj urobím!“

	Chantry z nich nespustil oči. „Doby, chceš si to vybaviť hneď, alebo počkáš?“

	„Hneď teraz,“ povedal som. Vyšiel som von a podsaditý sa rozbehol ku mne so sklonenou hlavou.

	Otec býval od malička v Bostone, kde bolo veľa Írov a azda všetci boli bitkári. Naučil sa tam biť, a keď som dorastal, všeličo mi ukázal. Sám v tom síce ktovieako nevynikal, učiteľ bol však výborný.

	A tak som tu stál vo svojich šestnástich rokoch, ruky mocné od tvrdej roboty so sekerou, pluhom, vidlami a lopatou. Keď podsaditý so sklonenou hlavou vyrazil, o krok som odstúpi] a oboma rukami som ho udrel zvrchu po temene.

	Ani kolenom som  pritom  nezabudol  myknúť hore.

	Tieto dva pohyby majú nedobrý vplyv na pokožku a tvar nosa.

	Odtackal sa, bezmála klesol na kolená. O chvíľočku sa vystrel. Z nosa sa mu valila krv. Odvážny bol, to treba priznať. Znova vyrazil. Odskočil som a päsťou som ho trafil rovno do rozbitého nosa.

	Rozbehol sa, šermujúc päsťami. Dva razy ma zasiahol. Znova sa mi ho podarilo udrieť, tentoraz do brucha.

	Odstúpil o pol kroka, ale po mojom nasledujúcom údere ho zvrtlo a klesol na kolená.

	„Stačí, Doby,“ rozkázal  mi Chantry.  „Nechaj  ho!“

	Odstúpil som, no nespúšťal som z neho oči.

	„Už ste, páni, dúfam, pochopili situáciu,“ pokračoval Chantry. „Nechcem tu nijaké spory. Títo dobrí ľudia chcú len pokojne žiť a pracovať. A pokiaľ ide o mňa, povedal som vám, čo od vás čakám. Viem, že buď vy, alebo niekto, koho poznáte, zabil môjho brata. Nechám to na vás. Obeste ho, lebo obesím ja vás... jedného po druhom. A už choďte. Pokojne, prosím!“

	Obrátili kone a dali sa na odchod. Podsaditý trocha zaostal a rukávom si utieral nos a ústa.

	Otec na mňa prekvapene pozrel. „Doby, nevedel som, že sa vieš tak dobre biť.“

	Trocha ma to priviedlo do rozpakov. „Ani ja, otec. Prinútil ma.“

	Pri večeri, keď sa nad horami začali zbiehať mračná, znova som v mysli zablúdil k tej dievčine. Patrí k nim, či nie?

	„To nemyslíte vážne, že by obesili svojich kumpánov?“ ozval sa otec.

	„Nie hneď,“ odvetil  Chantry  pokojne.  „Nie  hneď.“

	„Naozaj by ste ich obesili?“

	Owen Chantry chvíľu mlčal a potom prehovoril tichým hlasom. „Toto je neosídlený kraj a je tu iba málo belochov. Ak tu má byť civilizácia, ak sa tu majú ľudia usadiť a žiť, musí existovať právo. Mnohí často pokladajú právo za akési obmedzenie, ale ak sa neprejde do extrému, nemusí to tak byť. Zákony dávajú slobodu, lebo chránia pred krutosťou, brutálnosťou a krádežami. V každej spoločnosti – dokonca aj medzi najhoršími vyvrheľmi – existuje istý druh zákona, i keď je to len strach pred vodcom. Musí existovať zákon, lebo inak sa nič nemôže rozvíjať, niet bezpečnosti.

	Tu ešte zákony nemáme. Nemáme šerifa, sudcu, a kým ich budeme mať, treba sa postaviť na odpor. Jeden človek tu prišiel o život a vás chceli vyhnať. Tento kraj potrebuje mužov ako ste vy. Možno sa za takých nepokladáte, ale ste pioniermi civilizácie. Za vami prídu iní.“

	„A čo vy, pán Chantry?“ spýtal som sa.

	Usmial sa. „Položil si mi zásadnú otázku, Doby. Čo ja? Viem dobre strieľať. Budem užitočný, kým sem nepríde viac správnych a čestných chlapov, a keď tu budú, nebude ma treba. Pokiaľ viem, v histórii nikdy neexistovali ľudia ako ja. Poriadok zvyčajne urobil barón alebo náčelník, no tu často muž s pištoľou.“

	„Neverím zbraniam,“ povedal otec zrazu. „Určite existuje aj lepší spôsob.“

	„I ja si myslím,“ prisvedčil Chantry. „Kuby sme však dnes nemali zbrane, váš syn by sa bol musel biť nie s jedným, ale s niekoľkými darebákmi. A vám by boli strhli plot a vypálili príbytok. Civilizácia je tu nová... Mnohí ju ešte nemajú v krvi. Ak žijete v rušnom spoločenstve, nesmiete zabúdať, že v krvi ju majú nanajvýš dvaja z desiatich. A keby nebolo zákona a verejnej mienky, všetko by sa zvrhlo... Ba i ľudia, o ktorých by ste to nepovedali.

	Mnohí majú zábrany preto, lebo vedia, čo je správne. Vedia, že ak máme žiť spolu, musíme rešpektovať práva druhých. Naši priatelia z hôr sa na to dívajú ináč. Prišli do týchto osamelých končín, lebo nechcú byť ničím viazaní, chcú byť krutí a brutálni, ako im to vyhovuje.“

	„Hovoríte ako učiteľ, pán  Chantry,“ poznamenal som.

	Pozrel na mňa. „Kiežby som bol učiteľom. To je najúctyhodnejšie povolanie, ak sa vykonáva dobre.“ Usmial sa na mňa. „A možno ním v istom zmysle som.“

	„Spomenuli ste, že keď tu bude dosť statočných mužov, nebude vás tu treba,“ riekol som. „Ako dlho to bude podľa vás trvať?“

	„Desať rokov. Možno dvadsať. Určite nie viac ako tridsať. Ľudia sa civilizujú postupne. Kompromismi, prispôsobujú sa.“

	„Vzdelaný človek ako vy, môže urobiť veľa,“ uznal otec.

	Chantry sa pochmúrne usmial. „Nie. Mám vzdelanie, mal som dobré možnosti, ale nič som sa nenaučil... Iba byť pánom, dozerať na pôdu, riadiť prácu iných. A na to musí mať človek peniaze... A ja nemám nič. Čítal som... a na dlhých cestách som veľa rozmýšľal.“

	„A čo tá žena tam hore?“ spýtal sa otec.

	„Treba s ňou rátať. Určite s ňou treba rátať.“

	Čosi v jeho slovách ma znepokojilo. Páčil sa mi. Je to určite dobrý človek, no jednako ma znepokojoval. Odrazu mi svitlo. Áno. Je to typ muža, ktorý sa nikdy neoddá veci celým svojím ja, istá časť jeho osobnosti zostane vždy chladná.

	Vyšiel na schodíky a zapálil si dlhú cigaru. Stál tam, z dosahu svetla, a keď som pomohol otcovi s riadom, vyšiel som za ním.

	„Videl si ju, Doby? Myslím to dievča tam  hore...“

	„Nevidel.“

	Chvíľu mlčal. Jeho cigara žiarila do tmy. Po chvíli akoby zašepkal: „Chystám sa tam hore, Doby. Kadiaľ sa tam ide?“

	Tentoraz som mlčal ja. Čosi sa vo mne vzoprelo. Chatu som objavil ja. Načo ta chce ísť? Čo chce urobiť s tou ženou?

	„Ťažko  to vysvetliť,“ odvetil som  vyhýbavo.

	„Teda nevieš mi povedať... alebo nechceš?“

	„Pán Chantry, ona chce byť v tej chate sama. Má na to právo... aspoň raz za čas. Myslím, že to miesto potrebuje a nechcel by som ...“

	„Doby, tá chata je moja. Chcem tam bývať a vracať sa tam. I ja potrebujem miesto, kde môžem byť sám. Nebudem rušiť jej samotu. V horách je veľa miest, kde môže byt sama. Pôjdem ta. Mám tam prácu... a možno ju chcem vidieť.“

	„Dostanete ju do ťažkostí, pán Chantry.“

	„Doby,“ oslovil ma opäť pokojne, ale trpezlivosť ho už prechádzala, „veď tú dievčinu ani nepoznáš... Vôbec nevieš, kto je. Namýšľaš si niečo, čo nemusí byť pravda.“

	„I tak sa mi nepáči, že tam chcete ísť,“ odvetil som zanovito. „Zametá tam, utiera prach, všetko je, ako sa patrí. Sú tam i kvety. Má to miesto rada.“

	„Súhlasím,“ usmial sa. „Chata však patrí mne a pôjdem ta.“

	Odrazu mi zišlo na um, ako ho odradiť. „A čo váš brat? Možno jej dovolil, aby tam bývala. Azda jej tú chatu daroval.“

	Pochopil, o čo mi ide. „Možno jej niečo daroval, rozhodne však nie tú chatu, Doby.“

	„Záleží na tom tak veľmi?“ namietol som.

	„Samozrejme!“ Hlas mal tvrdý. „Nemiešaj sa do vecí, ktorým nerozumieš, chlapče. Nezabúdaj: chata je moja a v hre je oveľa viac, ako si myslíš.“

	„Nuž... možno.“ Zrazu som ho nemal tak rád, ako predtým.

	Každý človek má byť spravodlivý. Vyslovil sa priamo. Tento ranč je jeho, a dal nám ho. Koná čestne. Mohol by nám jednoducho oznámiť, aby sme sa zbalili a odišli.

	Nič také neurobil. Naopak, ešte sa nás zastal.

	A predsa ma znepokojoval.

	Možno sa trápim pre sen. Vysníval som si v chate dievčinu a robím si na ňu nároky. A pritom som ju nevidel, ba ani neviem, či je mladá alebo stará.

	Možno snívam preto, lebo som dosiaľ sníval málo, málo som myslieval na dievčatá. Každý potrebuje čosi, na čom by si mohol vybudovať sen... A čo ak je stará a tučná? A nebodaj vydatá a má deti?

	Nechcelo sa mi vzdať sa sna, že je mladá, zlatovlasá a krásna.

	Áno, je taká. Jednoducho musí byť taká!

	4.  KAPITOLA

	Ráno si Owen Chantry osedlal koňa a odcválal. Videl som, že zamieril po cestičke do hôr. Šiel som si po grošiaka.

	„Doby!“ zavolal na mňa otec. „Kam ideš?“

	„Do hôr. Chcem vidieť, čo tam ide Chantry robiť.“

	„Zostaň tu! Máme dnes veľa práce, niet času potĺkať sa po horách.“

	„Otec, ja...“

	„Nechaj ho tak. Dal nám túto chatu, nie? Zastal sa nás, nie? Jeho vec, čo si robí.“

	„Hej.“ Ale tá dievčina, pomyslel som si. Lenže to by otec nepochopil.

	„Neber si do hlavy hlúposti, chlapče. Chantry je dobrý človek, hopi je tvrdý. Nikto ho neopije rožkom...“

	Mal pravdu. No tak či onak nechcel som, aby ta Chantry šiel. Čo ak v chate všeličo pomení a ona už nepríde? Ako ju potom nájdem?

	Uvedomoval som si, že som hlupák. Nič o nej neviem, ona nič nevie o mne. A kto som vlastne? Šestnásťročný zelenáč. Ako sa o takého môže zaujímať nejaká žena?

	Nakoniec som sa dal do práce, ako mi prikázal otec. Otesával som koly do plota. Chvíľami som však nepracoval a poškuľoval som na hory...

	Owen Chantry mieril na vraníkovi do kaňonu. Z ranča sa vybral širokým oblúkom, aby preskúmal kraj. Takto má lepšiu možnosť objaviť chatu. Doby Kernohan na ňu natrafil náhodou a z opačného smeru, preto jeho predstava o jej správnej polohe nie je presná... alebo sa nechcel bližšie a presnejšie vyjadriť.

	Chantry sa zachmúril. Prečo je Doby taký znepokojený? Azda pre dievča? Veď ju nevidel, nič o nej nevie...

	Brat postavil chatu pri kraji útesu. To vie.

	Chantry držal ľavou rukou uzdu a pravú mal stále pripravenú na pištoli. Skúsenosť hu naučila, aby nikdy nikomu a ničomu nedôveroval. Keď sa ukladal na noc, vždy bol pripravený ihneď vyskočiť. Nikdy si nesadal k jedlu s pocitom, že ho zje...

	Napredoval pomaly. Kernohan nič nevie o chlapoch, ktorí ich chceli vyhnať, ani o ich spojení s dievčaťom. Sú to lotri, stoja mimo zákona.

	Pozorne skúmal horský masív. Musí zájsť ešte kus na východ, tam bude prístupnejšie a napokon aj cestička vedie tým smerom.

	Z húštiny zrazu vyskočil jeleň. Keď zočil Chantryho, v mihu odskočil a už ho nebolo. Nebo bolo čisté, belasé, len tu a tam na ňom plával našuchorený obláčik.

	Na cestičke neboli nijaké stopy. No Chantry bol obozretný. Nikdy sa nevyplatí podceňovať protivníka, predpokladať, že vie menej, ako vie.

	Sú tí chlapi z juhu a prišli sem po vojne? Nepatria ku Quantrillovi alebo k bande Krvavého Billa?

	Zašiel medzi stromy a odtiaľ pozoroval chodník, stromy, zem, vtáky. Načúval.

	Vedia o chate na útese? Zrejme nie, pozná ju iba tá dievčina, ak tam hľadá samotu, ako sa nazdáva Doby. Ani Doby nevidel iné stopy.

	Vybral z puzdra henryovku a znova sa pustil cestičkou.

	Všade panovalo velebné ticho. Po hodnej chvíli opäť odbočil medzi stromy a zastal. Cez medzeru v stromoch videl ďaleko na západ.

	Bol vysoko, kraj pod ním sa rozkladal v hĺbke asi sto metrov. Iste je na útese, ktorý vidieť z ranča. Chata bude niekde tu.

	Zosadol z vraníka a načúval. Na čistinku vyšlo zopár losov. Bolo tu veľa zakrpatených borovíc. Pomaly vykročil, prešiel cez skalistú planinu. V lese zbadal dávno odseknuté  konáre.  Zrejme  tu  zostali  po  stavbe  chaty.

	Zrazu ju zbadal, sčasti zakrytú borovicami a smrekmi. Podľa vzhľadu hneď vedel, že ju postavil  jeho brat.

	Pri chate i v okolí bol pokoj. Chantry priviazal koňa pod strom, vzal pušku a podišiel k dverám. Závora nebola zabezpečená.

	Zdvihol ju, otvoril dvere. Dnu nebol nikto, bolo tam pozametané a utretý prach. Zbadal dva kvetináče. V kozube nehorelo, popol bol studený.

	Vrátil sa k dverám a pozrel na západ. Z chaty sa dalo výborne pozorovať všetko, čo sa dialo v údolí – a ďalej za ním v celom kraji.

	Vzduch voňal smrekmi. Prijemné miesto, iste je tu človeku dobre samému. Owen Chantry sa oprel o zárubňu. V diaľke sa črtali modré hory.

	Obzrel sa. Prvý raz po tridsiatich rokoch sa cítil doma.

	Zimy sú tu zrejme tuhé. Na zimu sa musí dobre zásobiť.

	Vrátil sa dnu. Zamyslene skúmal steny. Brvná boli pevne zhlobené, nikde ani škáročka...

	Vtom začul akýsi zvuk... Krok koňa, ktorý sa pomaly blížil a potom zastal... Pri chate!

	Owen Chantry sa zvrtol s puškou v ruke.

	5. KAPITOLA

	Kôň zastal, zľahka zaerdžal, zavŕzgalo sedlo. Owen Chantry zastal vo dverách.

	Hľadelo naňho dievča. Malo rozšírené oči. Mlčky sa pozerali na seba.

	„Ste krajšia, ako som čakal,“ ozval sa Chantry.

	„Kto ste?“

	„Neuhádnete? Poznali ste môjho brata a celkom sme se na seba ponášali.“

	„Teda ste Owen Chantry. Máte črty ako váš brat. Poznala som Cliva. Bol to dobrý človek. Mlčanlivý, záhadný, ale dobrý. Priveľmi dobrý na to, čo  sa mu stalo.“

	„O tom si musíme pohovoriť. Vnútri som videl čajník, no nijakú kávu. Priniesli ste?“

	Obzerala si ho. Je vysoký, štíhlejší, ako sa zdalo na prvý pohľad, má široké plecia. Tvár má pokojnú, to však bude akiste klam, veľa o ňom totiž počula.

	Čudný, uzavretý človek, tvrdil jej Clive. Dobre vedel strieľať už v mladom veku. Vo vojne bol najprv veliteľom kavalérie a vojna ho zmenila. Vojna a iné veci.

	Sňala zo sedla balík a zaniesla ho do chaty. „Urobíte oheň? Mám dosť pre dvoch, ak budeme striedmi.“

	„Privykol som na striedme jedenie,“ odvetil ironicky a napravil si klobúk.

	Vyšiel von, aby nalámal raždia a konárov na oheň. Vrátil sa, nakládol oheň a podpálil.

	„Viete, že vás chcú zabiť?“ spýtala sa.

	„Zdá sa,“ odvetil. „Stretol som sa s niekoľkými, vtedy sa nezdalo, že by sa o to chceli pokúsiť.“

	„Strawn medzi nimi nebol... ani Freka.“

	Obzrel sa. „Tom Freka? A Jake Strawn?“

	„Áno.“

	„Teda tak. To, samozrejme, mení situácia.“

	„Vy ich poznáte?“

	„Nikdy sme sa nestretli, ak myslíte na to. Viem o nich z počutia. Povedal by som, že spoločnosť, ktorú ste si vyhrali, nie je najlepšia.“

	„A čo ak som si ju nevybrala? Čo ak som sa dostala do situácie, ktorá sa ani mne nepáči?“

	Chantry sa ticho zasmial. „To sa stáva... Podľa mňa je hodnota muža alebo ženy v tom, ako sa v takej situácii správa.“ S vážnou tvárou dodal: „Obávam sa, že ja som sa ktovieako nesprával.“

	„Poznáte celú tú históriu?“

	Mykol plecom. „Ktože ju pozná? Väčšinu z nej som počul, aspoň si myslím. Nikdy som všetkému neveril.“ Smutne sa usmial. „Človek počuje toľko všelijakých vecí... Opustené bane, poklady, ktoré zakopali zločinci... Všade sa o takýchto veciach rozpráva a zväčša sú to hlúposti. Tí, čo majú zlato, zvyčajne ho nezakopávajú. Pokiaľ viem, Cliva zlato nezaujímalo. Bol vzdelaný, a preto sa vybral do Mexika. Boli ste tam s ním?“

	„Nie. Ani sa mi s tým nezdôveril.“ Káva príjemne rozvoniavala.

	Chantry sa oprel a zadíval sa otvorenými dverami. „Ani mne sa nezdôveril. Po návrate z Mexika mlčal ako hrob.“

	„Hej, bol taký. Bol však šľachetný.“

	„Mac Mowatt si myslel... a takisto aj iní, že je tu zakopaný poklad ... Ale boli to len dohady. Nič nie je isté.“

	Znova sa usmial a dievčinu prekvapilo, ako sa mu rozjasnila tvár.   Tento človek sa zriedkakedy usmieva, pomyslela si.

	„Hodnoty sú vecou osobného postoja.“ Pokračoval.

	„Čo je pre jedného cenné, pre druhého môže byť celkom bezcenné. Tá vaša spoločnosť sa nazdáva, že sú to diamanty alebo zlato.“

	„Vy nie?“

	„Pozrite, nikto to nevie s istotou. Môj brat bol vzdelaný človek, výskumník, vedec, človek s bystrým mozgom. Preňho bola najcennejšia kniha, starý rukopis, kľúč k dajakému tajomstvu.“

	„Kniha! Len si pomyslite!“ Bola prekvapená. Bez slova naňho hľadela. „Tamtí by tomu neuverili. Veru nie! Toľkú námahu   podstúpiť pre niečo, čo nie je zo zlata?“

	„Majú svoje hodnoty,“ poznamenal Chantry. „Žijú pre jedinú myšlienku – nájsť poklad, ktorý pravdepodobne neexistuje. O tom ich však nikdy nepresvedčíte.“

	„Vy neveríte, že ide o zlato?“

	„Nie.“

	„Budeme musieť piť z jednej šálky,“ zmenila tému rozhovoru.

	„Výborne!“ Znova sa usmial.

	Ukázala na kvety v jednom z kvetináčov. „Dali sta ich tam vy?“

	„Nie. Myslel som, že vy.“ Odrazu sa usmial. „Doby, stavím sa, že Doby.“

	„To je ten mládenec, čo žije s otcom dolu v Clivovej chate? Videla som ich odtiaľto.“

	„Áno. Je to Kernohanov syn... Bývajú tam. Doby je ten, čo zmlátil jedného z vašich chlapov.“

	Uškrnula sa. „Willeyho. Nemám ho rada. Ani Ollieho Fenelona.“

	„Mám dojem, že Doby o vás sníva,“ usmial sa Chantry. „Našiel túto chatu a nepáčilo sa mu, že sem idem. Chce, aby ste mali pokoj.“

	„Páči sa mi ten Doby.“

	„Má šestnásť rokov a je osamelý. Viem, čo cíti, lebo i ja som mal kedysi také pocity. Tiež som sníval o zlatovlasých princeznách, ktoré som zachraňoval z pazúrov všelijakých nebezpečenstiev.“

	„A už nesnívate?“

	S úsmevom jej pozrel do očí. „Muž nikdy neprestane snívať. Mám Dobyho rád. Dobrý mládenec. A jeho otec je tvrdá nátura, nevzdá sa, i keby sa proti nemu postavilo samé peklo.“

	Naplnila šálku a podala mu ju. „Zabijú vás, je ich priveľa.“

	„Každý raz zomrie, jeden skôr, druhý neskôr. Neuľahčím im to... Koľkí sú?“

	„Pätnásti, dvadsiati. Jedni prichádzajú, druhí odchádzajú.“

	„A vy ste sa medzi nich ako dostali?“

	„Mac Mowatt je môj nevlastný otec. Matku už nemám. Volám sa Marny Foxová. Počula som, že sme mali írske meno, kým neprišli Angličania. Potom sme si ho museli zmeniť.“

	„Sú to gauneri, viete e tom?“ odbočil Chantry.

	„Niektorí sú, nie však všetci. Hej, sú medzi nimi zlí, ale Frank je dobrý. Je to Mowattov najstarší syn. Keby nebolo Franka...“ zaváhala. „Frank je iný. Najradšej by si postavil niekde ranč. Je to dobrý, spoľahlivý muž, no je verný otcovi... Ku mne sa správa ako otec.“

	Chvíľu mlčky sedeli a počúvali šum lístia. Chantry vypil kávu a podal šálku Marny. Znova ju naplnila z kanvice, čo stála pri kozube. Chantry si kľakol, aby priložil na oheň. Zvečerieva sa, pomyslel si, Marny bude musieť odísť. Hrozí jej nebezpečenstva, že ju odhalia, ak sa tu zdrží pridlho.

	„Hlúposť, strašná hlúposť!“ vybuchol podráždene. „Nikto nevie, čo tu vlastne je. Z Mexika prídu dvaja muži. Mali čosi, čo Clive pokladal za cenné. Obaja tu prezimovali a ten druhý – tak aspoň hovorí jedna verzia – tu potom zomrel. Povráva sa, že ho zabili. Iní zasa tvrdia, že medzi nimi vznikli nezhody. Vraj sa to začalo vtedy, keď toho druhého obvinili, že opustil Cliva. Je to dávno. Rokmi sa celá história nafúkla, zaplietli do nej dokonca poklad. A ľudia preň hynuli...“

	„A vy tomu neveríte?“ spýtala sa Marny.

	Pokrčil plecami. „Neviem, jednoducho neviem, Marny. Clive mal intelektuálne záujmy, bavili ho dejiny... Niektorí z nás zbohatli – veľmi zbohatli, ale vždy skôr náhodou ako premyslene. Preto si myslím, že Clive našiel čosi, čo má historickú cenu ... Čosi, čo bolo nesmierne cenné, no iba preňho.“

	„Že by o tom ten druhý nebol vedel?“ „Možno vedel... možno nie.  Azda ani  nevedel  čítať. Takých je ešte veľa. Clive bol lingvista.“ „Naozaj?“

	„Možno si niesol z Mexika dôkaz o niečom, čomu veril. A koľko toho môžu dvaja muži odniesť? Navyše šli cez územie Apačov. Akýže to teda mohol byť obrovský poklad?“

	Chantry vstal. „Najlepšie urobíte, ak sa už vrátite. A ja tiež.“

	Vzala si zopár vecí a vyšla ku koňovi.  „Nasťahujete sa sem?“

	„Onedlho.“

	„Objavia vás, pán Chantry.“

	„Volajte ma Owen.“ Zľahka sa usmial. „Však im o mne nepoviete?“

	„Nie... Nie som im nič dlžná. Možno trocha Mac Mowattovi. A Frankovi, lebo sa o mňa staral od malička.“ 

	„Vaša matka bola vydatá za Mac Mowatta?“

	„Áno. Bol od nej oveľa starší a mala už mňa. Môj otec bol dôstojník. Mac ho poznal. S matkou sa zoznámil, keď raz prišiel navštíviť môjho otca, nevedel, že už nežije.“

	Obrátila sa v sedle. „Dávajte si pozor, Owen. Nemožno sa s nimi zahrávať a podaktorí sú zlí, veľmi zlí. Veria, že je tu poklad, a už si ho aj rozdelili. Zabijú vás tak rýchlo, ako zabili Cliva.“

	Díval sa za ňou, kým mu nezmizla z dohľadu, a potom sa vrátil k vraníkovi. Priviedol ho k chate a vošiel ešte raz dnu. Bola v nej už tma. Prehrabal oheň a nalial si zvyšok kávy.

	Po chvíľke vstal a rozhliadol sa. Niečo je tu ukryté, niečo, čo musí nájsť.

	Rečiam o poklade neveril. Ale tú ukrytú vec musí nájsť, lebo si nikdy nebude môcť slobodne vydýchnuť, a práve to – a túto chatu – potrebuje.

	Sedávať tu, vonku na lavičke s niekoľkými knihami, pozorovať západ slnka nad Utahom a... nič iné si neželal.

	A možno ani nebude sám. Takú myšlienku si pripustil prvý raz...

	6.  KAPITOLA

	Chantryho som vyzeral celý deň: Otec si všimol, že som nervózny. Až dlho po zotmení sme začuli dupot kopýt. Owen na nás zavolal a išiel odsedlať a obriadiť koňa.

	Otec nechal na stole kus slaniny a mäsa, ale Chantry zjedol  málo. „Jedol som hore,“ vysvetlil nám.

	Vedel som, že si so sebou nič nebral, preto mu musel niekto niečo ponúknuť. Vari ona?

	„Našli ste chatu?“ spýtal sa otec.

	„Strávil som v nej takmer celé popoludnie,“ odvetil ticho. „Už viem, prečo na Dobyho tak zapôsobila. Aj môj brat si tento kraj obľúbil.“

	„Rád by som vedel, ako také miesto objavil?“ bol zvedavý otec. „Je dobre ukryté.“

	„Asi na poľovačke,“ odvetil som.

	„Alebo práve také hľadal,“ dodal Chantry.

	S otcom sme naňho pozreli. „Vari s dajakým zámerom?“ spýtal som sa.

	„Brat sa vyznal v mnohých veciach. Mal talent na jazyky. Stačilo, keď dajaký počul, a o niekoľko dní ním už hovoril. Tak sa aspoň o ňom hovorilo. Podľa mňa, keď prišiel na sever, šiel na miesto, o ktorom už vedel. Nemyslím, že to bola náhoda.“

	„Prečo?“ bol som zvedavý.

	Pokrčil plecami. „Niekedy chce človek vedieť, čo sa stalo a prečo sa to stalo.“ Odmlčal sa. „Vieš, Doby, toto je kraj Utov a na západ a juh sú Navajovia. Oni sem prišli okolo roku tisíc, zhora, zo severu. Boli vtedy prisťahovalcami ako my dnes. Prišli, podrobili si tých, čo tu žili, a usadili sa. Na východ odtiaľto sú vraj akési záhadné stavby. Okrem Indiánov ich ešte nikto nevidel, verím, že sú tam. Kto ich postavil? Ako dlho sú tam? Vymysleli ich stavitelia sami? Alebo napodobnili stavby, ktoré videli niekde inde?“

	„Máte priveľa otázok,“ zahundral som, „a nijaké odpovede.“

	Usmial sa. „Veď v tom je práve čaro, Doby. Hľadanie odpovedí vábi...“

	Otec priniesol na stôl kávu a mňa nutkalo spýtať sa Chantryho, či videl aj ju, lebo určite nechcel povedať všetko, čo zažil. Napokon  som  nevydržal.

	„Videli ste ju? To dievča?“

	„Videl. A nielen videl.“

	„Chcete povedať, že ste sa s ňou rozprávali?“

	„Vyše hodiny. Ponúkla mi jedlo. Mali sme taký menší piknik.“

	Chantry na mňa pozrel. Oči mal pokojné, možno však bol v nich slabý náznak úsmevu. „Volá sa Marny.“

	„Je príbuzná s niekým z tej bandy?“

	„Pokrvne nie. Je to nevlastná dcéra starého Mac Mowatta.“

	Otca myklo, ani čo by ho uštipol had. „To... to sú Mac Mowattovi ľudia?“

	„Áno.“

	Otec zbledol. „Mac Mowatt... Krvavá banda, Chantry! Nevedel som, že sa zdržiavajú v tunajšom kraji.“

	„Vy ich poznáte?“

	„Už dávno, ešte spred vojny. Aj vtedy to boli tvrdí chlapi, a po vojne sa zvrhli, stali sa z nich vrahovia. Odvtedy, čo sa k nim pridali Strawn a Freka.“

	„Ten veľký bol Ollie Fenelon. A ten, čo si ho zbil, Doby, sa volá Willey.“

	„Aká je?“ vyletelo zo mňa. Nevenoval som pozornosť tomu, čo hovorili o Mowattovi a jeho chlapoch, ani tomu, čo vravel otec. Myslel som len na dievča.

	„Nie je blondínka... Nijaké zlaté vlasy a modré oči, Doby. Obávam sa, že v tomto smere si netrafil.“

	„Je... škaredá?“ vyhŕkol som zúfalo.

	„Naopak, veľmi pekná, až priveľmi. Útla, hnedé vlasy a zelenkasté oči. A má peknú pleť. Volá sa Marny Foxová a je Írka.“

	„Koľko ... koľko má rokov?“

	„Dvadsať určite.“

	Dvadsať... O štyri roky staršia odo mňa!

	Štyri roky! To je veľa, veľmi veľa. Napriek tomu som sám pred sebou zaprotestoval: Vôbec nie je stará!

	Zhovárali sme sa ešte dlho.

	Odišiel som do svojej izby a ľahol som si. Obrysy môjho sna sa začali rozplývať. Dvadsať rokov... Mnohé vydaté ženy nemajú ani toľko. Je vraj pekná...

	V tej chvíli som sa rozhodol. Pôjdem sa presvedčiť na vlastné oči. Veď ženu som nevidel už vyše štyroch rokov. Budem však musieť byť veľmi obozretný. Z otcových slov som usúdil, že Mac Mowatt je neľútostný chlap. A o Strawnovi som tiež počul. Rodený zabijak.

	Na druhý deň som sa držal v Chantryho blízkosti. Keď sme na chvíľu osameli, povedal mi: „Zachoval si sa pekne, Doby, keď si tam nechal tie kvety.“

	Začervenal som sa. Nepredpokladal som, že na to príde. „Našiel som kvetináč... Nuž, nazdával som sa, že je sama...“

	„Bolo to od teba naozaj pekné.“ Na okamih zmĺkol a zadíval sa na kraj. „Keď budeš ďalej od domu, Doby, dávaj si pozor, vždy maj pripravenú zbraň a oči otvorené! Sú to nebezpeční banditi!“

	„Možno,“ odvrkol som.

	Vrhol na mňa ostrý pohľad. „Neveríš mi?“

	„Možno budú priateľskí. Veď patrí medzi nich.“

	„Ale nie sú pokrvní príbuzní.“

	„Na tom nezáleží. Nemám chuť niekoho jednoducho zastreliť.“

	Len na mňa pozrel a odišiel na okraj verandy. Nevedel som myslieť na iné, len na to, že sa za ňou vyberiem. Túžil som ju vidieť a na vlastné oči sa o všetkom presvedčiť. Dosť dlho som na ňu myslel. Rozmýšľal som aj o poklade, ktorý tu vraj je. Owen Chantry tomu neverí, možno to len predstiera, nechce, aby sme ho hľadali. Videlo sa mi totiž nezmyselné, že by dospelý muž riskoval život, aby zachránil nejakú starú knihu, ktorú vie oceniť iba ak dajaký knihomoľ. Určite je tu zlato!

	„Ako sa volá?“ spýtal som sa znova, hoci som si jej meno zapamätal. Chcel sem ho počuť ešte raz.

	„Marny Foxová, Doby. Je Írka,“ odvetil Chantry, „alebo aspoň sčasti Írka. Na východe nemajú Írov veľmi v láske. Priveľa z nás bolo chudobných, keď sme prišli. Je tu dobrá zem a my si tu zaslúžime žiť...“

	„Počul som od otca, aké to bolo tvrdé. Prečo sú ľudia takí, pán Chantry?“

	„Tak to už na svete chodí, Doby. Za morom má každý človek svoj kus zeme a ťažko sa od neho odtŕha. Tu si musí každý svoje miesto vydobyť. Na nikoho nesvieti privilegované slnko. Tu nikto nedostane nijaké výsady ani od pápeža, ani od prezidenta. Nikto s tebou nebude zaobchádzať ako s niekým výnimočným, ak takým nie si. Podaktorí sa dostanú mimo zákona. Nevedia sa uživiť čestne, a tak sa živia násilím. Ale všetko je proti nim a napokon prehrajú.“

	„Človek by mal  mať nejaké školy,“ poznamenal som.

	„Pomáha to. Každá kniha je školou sama osebe. Z každej sa môžeš niečo naučiť. Veľa sa môžeš naučiť aj pozorovaním. Najšikovnejší obchodník, akého som poznal, sa vedel podpísať, až keď mal štyridsať rokov. A keď mal päťdesiat, ovládal štyri jazyky a list napísal ako hociktorý vzdelanec. Zbohatol však prv, než vedel čítať a písať.“

	„Keď toho toľko viete, prečo nie ste bohatý?“ spýtal som sa dosť bezočivo.

	Vrhol na mňa chladný pohľad. „Nevodilo sa mi dobre, Doby, a vždy som sa hnal za chimérami.“ Na okamih zmĺkol. „Isteže, máš pravdu. Viem, čo treba robiť, ale nerobil som to. Možno existovalo priveľa riek, ktorými som sa chcel prebrodiť, bolo priveľa kaňonov, ktorými som neprešiel, priveľa miest s prašnými ulicami, čo som nenavštívil...“

	Chantry sa obrátil a odišiel k svojmu koňovi. Keď bol zamyslený, vždy šiel k vraníkovi. Akoby bol jeho kôň dieťa.  Rovnako dobre  sa  staral  aj  o  nákladného  koňa.

	Vošiel som dnu. Otec práve zakladal oheň. „Otec, myslíš, že hovoril pravdu?“

	„Kto? Chantry? Samozrejme!“

	„A čo ak mali dôvod, aby zabili jeho brata?“

	„Našli sme len telo, synček. A Mowattovu bandu poznám z počutia.“ 

	„Veď to – z počutia! A často si mi vravel, že nemáme veriť všetkému, čo počujeme, nie?“

	„A ty si s nimi  nemal  nepríjemnosti, Doby?“

	Jeho slová ma zaskočili. Mal pravdu. No jednako som namietol: „To ešte nič nepotvrdzuje.“ Pravda, bola to chabá odpoveď, a uvedomil som si to.

	Keďže sme chceli záhradu, museli sme postaviť plot, a preto som sa na druhý deň ráno vybral do lesa nastínať osiky.

	Sú vysoké a štíhle. Rýchlo sa z nich dá urobiť plot alebo ohrada.

	Šestnásť rokov nie je veľa, ale bol som mocný a vedel som narábať so sekerou. Do obeda som mal už dosť osík. Posťahoval som ich na miesto, kam budem môcť prísť so záprahom a odviezť ich. Potom som sa najedol a zašiel do lesa na maliny. Keď som sa vracal, kútikom oka som zachytil akýsi pohyb. Fušku som nemal, nechal som ju na sedle, a tak som sa učupil za strom a čakal som. Bol som presvedčený, že ma nikto nevidí, lebo odvtedy, čo som rúbal stromy, uplynula už najmenej hodina.

	Pozoroval som miesto, kde som zazrel pohyb. Úbočie, na ktorom rástli osiky, prudko stúpalo k úpätiu útesu, kde stála chata... Tá však bola až za kaňonom, asi míľu odtiaľto... a možno aj dve. Pri úpätí útesu sa opäť čosi pohlo. A znova! Po chvíli pohyb ustal. Možno je to zviera, no čosi mi hovorilo, že je to človek, azda jazdec na koni a zrejme hľadá cestu hore.

	Keby hore útesom naozaj viedla cesta, dalo by sa ušetriť niekoľko míľ jazdy ta a späť ... A vzápätí mi zišlo na um, že ten niekto je Chantry!

	Hľadá rýchlu a schodnú cestu hore!

	Veď i ja ju môžem pohľadať. Vyškriabal som sa až k úpätiu a obzeral som si skalnú stenu.

	Bola taká strmá, že by po nej vyliezol iba skúsený horolezec. Na južnej strane bolo zopár výstupkov a tie vyzerali sľubne.

	Pozrel som na slnko. Neskoro. Domov je ďaleko a potme sa mi nechcelo ísť. Ale zajtra, keď pôjdem so záprahom po osiky...

	Zrazu ma čosi znepokojilo. Nemám právo takto márniť čas. Otec tvrdo robí, nesmiem zaháľať a tárať sa. Lenže... Ako dlho by to trvalo? Hodinu, možno dve. A ak za ten čas napadne záprah medveď? Pravda, medvede zriedkakedy útočia na kone, ale čo ak? Koňa si nemôžeme dovoliť stratiť.

	Vydal som sa na spiatočnú cestu. V dolinách už bola tma, len vrcholky hôr sa ešte kúpali v slnečnom svetle. Prešiel som s koňom cez potok. Po chvíli som za sebou začul špľachot a úder konského kopyta o kameň. Na tomto temnom, odľahlom mieste sa mi veru nechcelo do dajakej prestrelky. Rýchlo som popchol koňa.

	Keď som zazrel svetlo v obloku našej chaty, hneď mi bolo lepšie. Otec vyšiel pred dvere.

	„Vyutieraj koňa, Doby, a poď dnu. Večera je na stole.“

	Zaviedol som koňa do stajne a odsedlal som ho. Chantryho vraník tam už stál. Skúsil som mu srsť. Aj on ju mal vyutieranú, no videlo sa mi, že je trochu vlhká.

	Chantry sedel s otcom pri stole. S úsmevom na mňa pozrel. To ma rozčúlilo. Čo si o sebe vlastne myslí? Ako to, že sa dostal domov skôr ako ja?

	A ak to nebol on?

	7. KAPITOLA

	Owen Chantry bol nervózny. Chcel čítať, ale Kernohanovci nemali knihy. V chate našiel len Iliadu, ktorá patrila jeho bratovi. Bolo to čudné, veď Clive mal knihy rád.

	„Pán Kernohan, neboli tu nejaké knihy, keď ste sem prišli? Clive rád čítal. Dajaké by tu mali byť...“

	„Knihy? Samozrejme, je ich tu celá kopa. Dali sme ich na povalu. Prášilo sa na ne, preto sme ich vyniesli hore. Ja veru nikdy nečítam a Dobyho zaujímajú skôr kone a zbrane.“

	„Rád by som si tie knihy pozrel,“ povedal Chantry. „Možno si niečo prečítam.“

	„I ja som si ich prezeral, no nerozumel som im. Je v nich voľačo o Grécku...“

	Ráno sa zdvihol studený vietor. Fúkal od hôr, kde sa udržali zvyšky vlaňajšieho snehu.

	Owen vzal sekeru a išiel rúbať drevo. Podchvíľou ustal a skúmavo si obzeral krajinu. Očami hľadal každý kaňon i výbežok a ukladal si ich do pamäti.

	Stratený kaňon ležal rovno na sever. Z miesta, kde stál Chantry, ho takmer nebolo vidieť. Prešiel ním, keď sa prvý raz vybral do hôr. Po jeho dne tiekol potok.

	Keď Chantry narúbal dreva, vyšiel na povalu a prehŕňal sa v knihách. Našiel dvojzväzkové vydanie Tennysonových básní. Potešil sa a vzal si ich dolu. Otvoril knihu a zbežne si ju prelistoval. Našiel v nej kúsok papiera. Bola na ňom báseň Odyseus.

	Zatvoril knihu, odložil ju, že si ju prečíta neskôr, a vyšiel pred chatu. Kernohana a Dobyho nevidel, akiste niečo robia. Vtom zazrel jazdcov. Mierili k chate.

	Chantry si vzal pušku. Odrazu zazrel v kríkoch pri stajni pohyb. Namieril ta pušku, a hneď sa ozvalo: „Nestrieľajte, Owen!“

	Bol to Kernohan, neozbrojený, s motykou v ruke.

	„Zostaňte tam, kde ste, alebo choďte rýchlo do stodoly!“ zavolal naňho Chantry.

	Pozoroval jazdcov. Hnedáka, na ktorom sa vypínal jeden z nich, spoznal. Bol to mohutný kôň, známy rýchlosťou. Vyhral veľa pretekov.

	Bol to Strawnov kôň.

	A kde je Strawn, tam bude aj Freka. Má v sebe fínsku krv. Nespratník, ktorého vyhnali z fínskej kolónie v Utahu. Vie výborne strieľať a v minulých rokoch zastrelil bez dôvodu niekoľko ľudí.

	Zabočili do dvora a v tej chvíli zbadali Chantryho.

	„Zdravím vás, Chantry!“ prehodil Strawn. „Dlho sme sa nevideli, čo?“

	„Naposledy vo Fort Worth,“ pripomenul mu Chantry.

	Freka bol chudý a plavovlasý, mal oblečenú kockovanú košeľu. Tretí bol mohutnejší, s vyklenutou hrudou, býčou šijou a vyholenou hlavou. Chantry si nevedel spomenúť, ako sa volá, hoci ho poznal.

	„Na cestách, chlapci?“ začal Chantry.

	„Trocha sa obzeráme po okolí. Boli ste už v La Platas?“

	„Zo dva razy.“

	„Drsný kraj. Nemáte niečo vypiť?“

	„Vodu alebo kávu. Whisky nemáme.“

	„Káva by dobre padla.“ Strawn zoskočil z hnedáka a za ním i ostatní. Pomaly vykročili k chate. Na polceste sa Freka odrazu obzrel k stodole, zastal a ticho voľačo povedal mohutnému, ktorý bol pri ňom najbližšie.

	Owen Chantry priniesol z police šálky a kanvicu. Sadli si k stolu a hostiteľ nalial.

	„Cukor nemáme,“ povedal Chantry. „Iba med, ak chcete.“

	„Med mám rád,“ prikývol Jake Strawn.

	Bol to švárny muž. Mal vysoké čelo, pretiahnutú tvár a vlasy starostlivo učesané na cestičku. Mal asi tridsať rokov, ale vyzeral mladší. Vedel vynikajúco strieľal. Zúčastnil sa na niekoľkých dobytkárskych vojnách a na niekoľkých prestrelkách.

	„Toto sú pre vás dosť odľahlé končiny, Chantry,“ začal Strawn.  „Myslel  som,  že  vám  lepšie  vyhovuje  mesto.“

	„Páči sa mi divočina. Čím divšia, tým lepšie.“

	„Nuž, tak tu ju máte,“ prisvedčil Strawn. „Niet tu ani živej duše. Môžete prejsť stovky míľ a s nikým sa nestretnete.“

	„Iba s Mowattovou bandou,“  utrúsil  Chantry.

	Strawn sa uškrnul. „Videli ste ju?“

	„Raz tu boli na návšteve, nezdržali sa však dlho.“

	Strawn naňho s úsmevom pozrel. „Chcete povedať, že ste ich vyhnali? Mac Mowatta?“

	Chantry im znova nalial kávu. „Viete, ako to chodí, Strawn. Mowattovi sa čosi nepozdávalo. Možno tu chcel mať len svojich ľudí. Možno niekoho čaká.“

	Strawn sa zasmial. „Viete, že vás mám rád, Owen. Naozaj. Dúfam, že vás nikdy nebudem musieť zabiť.“

	„Nehanbili by ste sa, Strawn? Dali by ste sa vôbec na takú vec?“

	Strawnovi sa zablyslo v očiach, usmial sa. „Máte dobrú kávu, Chantry. Som rád, že sme sa tu zastavili.“

	„Už dávnejšie sa s vami chcem pozhovárať,“ pokračoval Chantry. „Poznáte ma lepšie ako Mac Mowatt a viete, že som nikdy neklamal.“

	„Vy veril nie!“ vyhlásil Strawn. „Každého, kto by tvrdil opak, na mieste zastrelím!“

	„Mowatt sa za čímsi ženie, Jake. Za čímsi, čo tu nie je a nikdy nebolo. Nepoznám síce všetky okolnosti, celkom určite však viem, že tu nie je nijaký poklad. Je tu čosi, čo môže mať cenu len pre vedca.“

	„Čo to značí?“ Freka bol odrazu v strehu.

	„Môj brat si priniesol z Mexika niečo, čo si nesmierne cenil... a tak vznikla tá rozprávka o poklade.“

	„Naozaj?“

	„Neviem, čo si priniesol... Určite dajaké poznatky. Knihy, rukopisy, poznámky, také niečo. Pre človeka, ktorý sa zaoberá dejinami, sú také veci nesmierne cenné. Pre priemerného človeka sú bezcenné.“

	Freka sa nepríjemne zasmial. „Vy si asi myslíte, že sme všetci padnutí na hlavu! Prečo by dospelý človek pre také niečo riskoval život?“

	Jake Strawn sa zamyslel. „Teda podľa vás vyjdeme naprázdno?“

	Chantry mykol plecom. „Pozrite, Jake, už ste voľačo preskákali, a ja tiež, takže obaja vieme, že iba hlúpe dieťa alebo nejaký pojašený zelenáč sa pachtí za vecami, z ktorých nebude mať nič... Ak tu nie je poklad, namáhate sa zbytočne. Dobre viete, že viem výborne strieľať. A ja zas viem, že i vy viete dosť dobre strieľať. Nechcel by som stáť proti vám iba tak pre nič za nič a myslím, že ani vy proti mne.“

	„Teda vravíte, že tu nie je zlato?“

	„Nie je. Navrhujem vám, Jake, aby ste sa spolu s Frekom pozhovárali s Mowattom. Presvedčte ho, aby ten nezmysel nechal tak. Viem, že sa ženie za chimérou. Niekto tú rozprávku povedal raz, potom sa o nej hovorilo znovu a znovu a zakaždým sa nafúkla. Clive Chantry vraj priniesol z púšte zlato! Ako by vôbec taký veľký poklad odniesol?“

	Chantry vycítil, že Strawn je už napoly presvedčený. Zato Freka sa tváril opovržlivo.

	„Tresky-plesky!“ prerušil ich. „Mowatt nie je na hlavu padnutý. Vie, čo robí.“

	„Tak ako stovky zlatokopov v horách na východ od nás. Hľadajú zlato, ktoré tam nie je.“ Chantry dopil kávu. „Chcel som vám všetko vysvetliť. Vy poznáte mňa, Jake, a ja poznám vás.“

	„Keď tu nie je zlato, prečo ste sem prišli?“ spýtal sa Freka.

	„Správna otázka. Jednak preto, že mi zabili brata a ešte pre niečo, čo by ste nepochopili. Prešiel som túto krajinu krížom-krážom. Hral som hazardné hry, strieľal som... Zúčastnil som sa na dobytkárskych vojnách a na všeličom inom. Nikdy som nebol bohatý a ani som nečakal, že zbohatnem. Dal by som však desať rokov života za to, aby som mohol priložiť polienko k poznaniu sveta...

	My Chantryovci máme istú vlastnosť, Freka... čo začneme, to musíme dokončiť. Za každú cenu! Poznám históriu mojej rodiny za posledných dvesto rokov. Vždy sme dokončili, čo sme začali, hoci sme pri tom prišli o život. Je to akási zanovitosť... Možno pochabosť.

	Pozrite, Strawn, ľudstvo zhromažďuje rozličné znalosti už milión rokov. A za tie roky z tých poznatkov vznikol múr, ktorý stojí proti nevedomosti. To, čo Clive priniesol z Mexika, bola podľa mňa jedna tehlička do tohto múru. Možno stopa k starej civilizácii, možno spôsob liečenia dajakej strašnej choroby... Možno jedna z kníh, ktoré Mayovia nespálili. Ale rozhodne nie zlato.“

	Freka zívol. „Poďme, Jake. Z takýchto rečí by som zaspal!“ Vstal. „Rozprávať viete, Chantry, no ja vám neverím ani slovo.“

	Strawn vstal. „Teda navrhujete, aby som to nechal tak, Chantry?“

	„Chcem od vás iba to, aby ste sa najprv presvedčili, že to, čo hľadáte, je naozaj tu. Ak sa postavím proti chlapovi vášho kalibru, chcem mať istotu, že sa mi to vyplatí, a vy zmýšľate rovnako. A mne sa to vyplatí, o tom som presvedčený. A čo z toho budete mať vy? Ak skrížime zbrane, Jake, jeden z nás zomrie. Videl som vás v akcii, ste fantastický. A vy ste videli mňa.“

	„Videl.“

	„Tak potom nech príde Mowatt s niečím istejším ako s chimérami.“

	„Mowatt niečo vie. Myslí mu to.“

	„Áno? Koľko ráz rozprával o trezore plnom zlata, ktorý mal prevážať vlak... a koľko ráz sa ukázalo, že bol prázdny?“

	Freka a ten tretí medzitým už vyšli. „Možno máte pravdu, Chantry, Freku však nepresvedčíte. Chce zabíjať. V tom sa vyzná, a vynikajúco!“

	„Dúfam, že na mňa nevystrelíte zozadu ...“

	„Bojujem sám za seba, dočerta... Vás dvoch by som pri tom veru rád videl.“

	Strawn si vzal klobúk. „Do videnia, Chantry. Pozhováram sa so starým.“

	Owen Chantry stál vo dverách a díval sa za nimi.

	Kernohan sa pomaly blížil k chate. „Čo tu hľadali?“

	„Strawn a Freka, zabijaci, ktorí pracujú pre Mac Mowatta. Nebezpeční chlapi.“

	„Zdržali sa dlho? Ste asi starí kamaráti.“

	„Nie... So Strawnom sa poznám z videnia a z chýru. Freku som predtým nevidel... Je nebezpečný ako vretenica.“

	„Strawn nie?“

	„Málokto vie narábať s pištoľou ako Strawn. Ten nezíde zo sveta ľahko. Pokiaľ viem, šesť ráz ho postrelili, a ešte dýcha. Tí, čo ho postrelili, už nežijú. Chcel som ho presvedčiť, že tu nie je nijaké zlato, že sa mu nevyplatí riskovať život. Už-už by bol uveril, ale Freka neuveril.“

	Kernohan hodnú chvíľu mlčal. „Pán Chantry, Ja odídem,“ vyhlásil. „Ani ja a ani môj syn nie sme na také veci a nechcem, aby sa mu niečo stalo.“

	Chantry pokrčil plecami. „Ako chcete, pán Kernohan, máte tu pekné miesto. Môžete chovať dobytok a dobre si žiť, lúky vám dajú seno a je tu aj voda.“

	„Hm. Nechcem, aby mi pre nič za nič zastrelili syna. Ani aby skončil ako Strawn a ostatní.“

	„Ako napríklad ja?“ spýtal sa Chantry.

	„Áno, i vy, pán Chantry. Neviem o vás veľa, no z vašej reči som vyrozumel, že k streľbe nemáte ďaleko.“

	„Hej, máte pravdu, pán Kernohan. Zostaňte tu... Postarám sa, aby vás neznepokojovali. A prehovorte Dobyho, aby nechodil sám do hôr. Akosi mu nejde z hlavy to dievča.“

	„Veď ju ani nevidel...“

	„Vari ste už zabudli na vlastnú mladosť? Každý šestnásťročný chlapec sníva o dievčati. A široko-ďaleko je iba ona.“

	„Tak nech si len sníva. Od toho sa ešte nikomu nič nestalo.“

	„Ak sa pritom nepochytí s Mowattovými chlapíkmi. Chce jej byť nablízku...“

	„Tak už viem, prečo si vzal jazdeckého koňa, keď šiel na koly!“

	„Pán Kernohan, keď ste sem prišli, boli tie knihy už na povale?“ spýtal sa z ničoho nič Chantry.

	„Nie. Boli na tamtej polici.“

	„Bolo tam ešte niečo?

	„Nie, aspoň sa nepamätám.“ Kernohan si sadol k stolu. „Ten úbožiak ešte chvíľu žil. To je jasné.“

	„Ako to myslíte? Veď ste povedali, že bol mŕtvy, keď ste prišli.“

	„Bol. Na schodoch bolo čosi napísané. Preto som si myslel, že by tu mohol byť poklad. Chcel napísať akési čísla.“

	„Ukážte mi ich!“

	„Poďte. Už sú vyblednuté...“

	Vyšli von. Medzi prvým a druhým schodom bolo takmer nečitateľné napísané jediné slovo:

	Desať...

	„Ležal tu, trocha schúlený. Kojoti alebo vlci ho možno trocha obrátili, no podľa mňa chcel napísať nejaké číslo a zomrel skôr, ako stihol.“

	Owen Chantry sa sklamane narovnal. Nazdával sa, že objaví dajakú stopu...

	Clive bol obozretný. Vedel, že Owen príde, ak žije. A keďže bol Clive Clivom, určite zanechal stopu, znamenie, odkaz...

	8. KAPITOLA

	Na čistinke pred chatou stáli tri kone. A na nich sedeli traja chlapi. Jeden z nich bol Willey. Hľadeli na mňa a uškŕňali sa.

	Pušku som si nechal na sedle a koňa dosť ďaleko.

	„Ale, ale!“ zaškeril sa Willey. „To je ten, o ktorom som vám rozprával, chlapci.“

	Ryšavý, ktorého som ešte nevidel, mal krížom cez sedlo pušku. „Nezastrieľame si naňho trocha?“ obrátil sa na Willeyho. „Nech si potancuje.“

	„Nie, netreba,“ odvetil Willey. „Povedal som si, že sa s ním porátam sám.“

	„Pozrite,“ začal som. „Neznepríjemňujme si život, sme predsa susedia. Radšej si sadnime a podebatujme si. Otec a ani ja nemáme s Owenom Chantrym nič spoločné. Prvý raz sme ho videli až tu.“

	„Prečo zrazu tak priateľsky? Náš maličký má strach, čo?“

	Willey pomaličky zosadol z koňa. Pohol som sa ku svojmu koňovi, no ryšavý na mňa namieril. „Stoj, chlapče, lebo ti prevŕtam brucho!“

	Druhý, ktorého som vtedy videl s Willeyom na cestičke, sňal zo sedla laso. Odrazu sa ma zmocnil strach. Som tu celkom sám a proti mne traja chlapi. Kiežby som mal aspoň pištoľ! Blyslo mi mysľou, či by sa mi nepodarilo skočiť do chaty a zaplesnúť za sebou dvere.

	Do lesa sa ujsť nedalo. Buď by ma dohonili, alebo trafili. Ryšavý sa stále uškŕňal. Willey sa rozbehol ku mne. Chcel som skočiť k dverám chaty. Lenže v tej chvíli na mňa hodil ryšavý laso, popchol koňa a strhol ma na zem. Willey zastal nado mnou s veľkou sukovicou.

	Keď som vstával, ryšavý mykol lasom a zvalil ma. Willey sa rozohnal sukovicou. Postrehol som jeho pohyb, trocha som sa mykol, jednako ma však zasiahol do pleca. Opäť sa rozohnal. Chcel som vstať, ale ryšavý ma lasom zase strhol na zem. Od bolesti sa mi zatmelo pred očami. Willey ma tĺkol po hlave, po pleciach, po chrbte, všade, kde zasiahol.

	V mrákotách som začul, ako ryšavý vraví: „Už ho nechaj, Willey, sta jedna–jedna.“

	„Zabijem ho!“ zasyčal Willey.

	„Vykašli sa už naňho!“ povedal ktosi. „Dal si mu poriadne. V takom stave sa nedostane domov. Asi si mu dolámal zopár rebier...“

	Keď som otvoril oči, bola už tma. Pravdepodobne som ležal dlho, lebo som bol mokrý od rosy. A drvila ma taká zima, že som ledva dýchal.

	Zaryl som prsty do trávy a posunul som sa ku schodu. Čosi do mňa búšilo. Asi môj kôň. „Hnedák,“ šepol som. „Hnedák...“

	Prišiel až ku mne, zľahka fŕkal, lebo cítil krv. Horko-ťažko som sa nadvihol a chytil som sa strmeňa. V boku ma zabolelo, akoby mi niekto vrazil nôž, v hlave mi hučalo a každý pohyb ma strašne bolel. Do sedla sa nedostanem. Najlepšie by bolo doplaziť sa do chaty a založiť oheň.

	Vytiahol som z puzdra pušku a s námahou sňal sedlové vaky. Pažbou pušky som udrel koňa po zadku. „Choď domov, domov!“

	Hnedák kúsok pobehol a zastal. Nechce sa mu odísť.

	Akiste som zasa zamdlel, lebo keď som otvoril oči, bol som celý premrznutý a znova ma drvila zima. S vypätím všetkých síl som sa doplazil dnu, vtiahol som za sebou pušku a zatvoril dvere.

	Dreva tam bolo dosť aj v kozube. Podarilo sa mi ho zapáliť, priložil som zopár polienok a znova som zamdlel.

	Našla ma ona. Bol už deň, bol som pri vedomí, ale nevládal som sa pohnúť. Zvonku som počul koňa, myslel som, že je to môj vraník. Po chvíli sa otvorili dvere a začul som prekvapený vzdych. Ktosi sa mi dotkol pleca a potom ma tie ruky prevrátili na chrbát.

	Nato som začul praskot dreva a zacítil som dym. Uvedomil som si, že som v biednom stave, nemohol som nič urobiť ani povedať.

	Čímsi mi vyutierala tvár a vyčistila rany. Vzápätí ma ohmatala. Keď sa dotkla rebier, sykol som od bolesti a takmer som zamdlel.

	Vyšla po vodu a doniesla aj drevo. Konečne som otvoril oči a zbadal ju. Bola, samozrejme, pekná, hoci nebola blondínka. Vlasy mala akési tmavočervené, do zlatistá. Krajšiu zlatovlásku som jakživ nevidel.

	„Nechal som tam otcove kone...“ šepol som. „Vytínal som drevo na koly. Nechal som ich tam...“

	„Neboj sa o ne,“ upokojila ma. „Nič sa im nestane.“

	„Musím ich priviesť...“

	„Ticho lež. Tvojmu otcovi dám vedieť. Po kone pôjdem neskôr.“

	Uvarila polievku. Trocha som zjedol a o chvíľu som dozaista zasa zamdlel, lebo keď som sa prebral, počul som Chantryho hlas.

	„Jeho kôň prišiel domov sám,“ vravel. „Pánu Kernohanovi som povedal, aby zostal v chate a strážil ju. Len čo by zavetrili príležitosť, vypálili by ju.“

	„Prišli ste rovno sem?“

	„Dobyho stopy ma priviedli najprv k záprahu. Kone sú v poriadku. Napojil som ich a hneď som sa ponáhľal sem. Vedel som, že tu Dobyho nájdem.“

	Chantry pristúpil ku mne. „Poriadne ho stĺkli,“ počul som jeho hlas akoby z diaľky. Dotkol sa mojej ruky. „Vidíte? Stopy po povraze. Spútali ho. To značí, že boli aspoň dvaja, možno viacerí. Tento chlapec sa nedá len tak ľahko.“ Ďalej ma prezeral. „Zvyšok sú zväčša rany a sinky. Dostal aj po hlave.“

	„Ako ho odvezieme?“

	„Na vlačuhách ako Indiáni.“

	Ešte chvíľu sa zhovárali a Chantry odišiel. Keď videla, že mám otvorené oči, podišla ku mne a znova ma  nakŕmila polievkou. Chutila mi. „Ďakujem,“ zaševelil som.

	„Koľko ich bolo?“ spýtala sa.

	„Traja. Jeden ma zviazal... Willeyho som zrazil. Dva, aj tri razy. Ten ryšavý ...“

	„Trasher Baynes.“

	„Povolil laso len natoľko, aby som sa mohol pohnúť, a po chvíli ma vždy strhol na zem.“

	„Už nehovor! Musíš si oddýchnuť.“

	Cesta dolu trvala večnosť. Za nami rachotil záprah s drevom, ktoré som narúbal. Konečne sme boli dolu pri našej chate.

	Otec stál s puškou pri bráne a pozoroval nás. Hoci bol tvrdý chlap, do očí mu vhŕkli slzy.

	„Nič je na tom tak zle, ako vyzerá,“ upokojoval ho Chantry. „Syna máte chlapíka, pán Kernohan.“

	„Je to dobrý chlapec,“ prisvedčil otec. „Vždy bol dobrý a pomáhal mi. Odjakživa som si želal, aby mal ľahšie začiatky ako ja...“

	„Len vytrvajte a neodchádzajte. Toto je dobré miesto.“ Chantry odrazu zmenil tón. „Táto pôda je legálne odkúpená od Indiánov.“

	Uložili ma na posteľ. Počul som tlmený šum ich hlasov. Napokon, nie je blondínka, uvažoval som, ale je pekná, krásna... A dvadsať rokov nie je tak veľa. Veď na budúci rok budem mat sedemnásť a som už dospelý ...

	„Niekedy neskôr,“ počul som otcov hlas. „Ak tu nič nie je a vy o tom viete, prečo im to nepoviete?“

	„Povedal som, pán Kernohan. Chlapi takého charakteru sa však nevzdávajú svojich predstáv ľahko. Aj keby ste im to dokázali čierne na bielom, neuverili by a ešte by vás za to znenávideli.“ Chantry zmĺkol a po chvíľke dodal: „A keďže som brata dobre poznal, viem, že by zanechal iba takú stopu, ktorú by som mohol objaviť len ja.“

	„Aká stopa by to mohla byť?“

	Chantry mykol plecom. „Budem sa musieť rozpamätať na naše vzťahy a pouvažovať... Clive bol citlivý, v mnohom oveľa lepší ako ja, hoci mal komplikovanú povahu.“

	„Neviem si veru predstaviť, aká stopa by to mohla byť,“ krútil hlavou otec.

	„Musím sa vrátiť,“ ozvala sa Marny.

	„Nie, zostaňte,“ chcel ju zdržať Chantry.

	„Nemôžem. Tentoraz ešte nie. Mám tam veci, ktoré si chcem vziať. Potrebujem ich.“

	„Prídu na to, že ste boli hore v chate?“

	„Sotva... Mac Mowatt chatu určite nájde. Nenechajú tam kameň na kameni.“

	„Možno nie,“ odvetil Chantry. „Možno v nej budem...“

	„Sám? Proti všetkým?“

	„Nebudem dnu. Vonku budem mať voľnejšie ruky.“ Počul som, že Chantry prešiel cez izbu. „Áno, pôjdem ta. Musím tam byť, keď prídu. Chcem si tú chatu nechať.“

	„Stojí na opustenom mieste,“ poznamenal otec. „Pánu-bohu za chrbtom...“

	Zaspal som, a keď som sa prebudil, Marny bola preč. V sne som sa o ňu bál...

	Chcel som si sadnúť, ale tak ma pichlo pod rebrami, že som sa zvalil ako podťatý.

	Odišla. Nemôžem nič robiť. Sklonil sa nado mnou Chantry. „Si v poriadku, Doby? Vykríkol si.“

	„Nechcel som. Už mi skoro nič nie je. Priveďte Marny. Je to banda zločincov! Priveďte ju!“

	„Budem v chate. Marny o tom vie.“

	„Ak sa ta dostane. Bojím sa, pán Chantry, strašne sa o ňu bojím. Iste sa dovtípili, že vie o tej chate, lebo tam videli kvety.“

	„Pôjdem tam, Doby. Ešte dnes... hneď.“

	Neplytval časom. Vysadol na vraníka, vzal nákladného koňa a zamieril rovno do vrchov. Keď som videl, ako odchádza, uvažoval som, čo sa stane, keď sa stretne s Mac Mowattovými darebákmi. Keď sa začne strieľať, musím byť hore i ja.

	Owen Chantry si nerobil nijaké ilúzie. Vôbec si nenamýšľal, že je nezraniteľný... Pred očami mu zomrelo toľko dobrých chlapov, že si uvedomoval, že je rovnako zraniteľný ako každý iný.

	Chantrymu veľa ráz zachránila život šikovnosť a inokedy šťastná zhoda okolností. Lebo ak bol iba pol kroka od miesta, kde preletela guľka, bola to len náhoda, že sa pohyboval rýchlejšie alebo pomalšie ako tí, ktorých zasiahla. Od osudu nečakal nijakú milosť. Spoliehal sa na vlastnú šikovnosť, na dobrého koňa a výbornú pištoľ.

	Prekrižoval kaňon na mieste, kde sa k nemu z východu pripájal druhý, a pustil sa hore cestičkou, ktorá bola síce zarastená, ale išlo sa po nej ľahko.

	Neponáhľal sa. V tejto výške sa nemusí ponáhľať, i keď má koňa, čo je zvyknutý na vyššiu polohu. Mac Mowatt je starý, skúsený lišiak, pozná všetky úskoky a nemožno podceňovať ani jeho spoločníkov.

	Chantry si oddýchol pri jazere, napojil koňa a obzeral si kopce.

	Vždy si dával pozor, aby nezastal na mieste, kde by ho bolo ľahko vidieť. Teraz stál tak, že by ho náhodný pohľad neobjavil ani z niekoľkých krokov.

	Kus po kuse pozoroval úbočie vrchu, nevynechal ani jeden strom, ani jednu skalu, ani jeden tieň. Podchvíľou sa pohľadom vrátil a rýchlo ešte raz všetko prezrel.

	Neďaleko zoskočila z konára veverička a zvedavo sa naňho dívala. Owen nasadol na koňa a zamieril k cestičke, ktorú objavil Doby.

	Cieľ má jasný. Musí dostať Marny Foxovú z rúk bandy, a ak bude mať čas, nájde a odnesie, čo všetci hľadajú. Ani na okamih nikdy neveril, že je to zlato.

	Všade boli jelenie stopy a dva razy zazrel stopy grizlyho. Videl aj kmeň, ktorý medveď rozčesol, aby sa dostal k medu.

	Vôkol vládol pokoj. Chantry sedel na koni medzi stromami a pozoroval červenkasté skaly, týčiace sa proti oblohe.

	Vycítil akýsi pohyb. Nebol to ani zvuk, azda iba pocit, ktorý sa ozval vo vybičovaných nervoch. Položil ruku na pažbu pušky. Pokojne sedel, načúval, cítil váhu pištole na boku.

	Ticho... Zľahka popchol vraníka a pohol sa, držiac sa najhustejšieho porastu. Prepletal sa pomedzi stromy, odrazu vyšiel na čistinku a zasa sa stratil v poraste. Kôň šiel rýchlym krokom.

	Už bol takmer pod skaliskami. Znova zastal a započúval sa, skúmajúc úzky priesek pred sebou. Ticho zaklial. Nemal rád také miesta. Chlap s puškou hore v skalách...

	Zamieril do prieseku. Pohnal koňa do cvalu. Bol to strmý výstup, čím skôr bude za ním, tým lepšie.

	Keď bol hore, rýchlo zašiel medzi stromy, zosadol, koňa priviazal k stromu a vrátil sa peši na kraj prieseku.

	Prešlo niekoľko minút a nikde nič. Vrátil sa ku koňovi.

	Mowatt už vie, že je tam chata. Ak ju ešte nezbúral, aby našiel, čo hľadá, čoskoro to urobí   Chantry si sadol a znova sa zamyslel nad bratom.

	Skryl to Clive v chate? Alebo niekde inde? Bol vždy obozretný, všetko zvažoval z každej stránky.

	Aká to môže byť stopa? A kde ju hľadať?

	Neboli spolu často, rozumeli si však a na mnohé veci nazerali rovnako. Clive bol sčítanejší, ale aj rezervovanejší ako Owen.

	Divočinu ľúbil hlbokou láskou. A chápal ju. Mal poetickú dušu. Bol typom človeka, ktorý vie žiť plným a dobrým životom i bez peňazí, ak má divočinu a knihy.

	Musí sa preniesť do Clivovho myslenia.

	Clive odtiaľto nechcel odísť, chcel tu zostať... Bol by zvážil všetky pre a proti, ktoré by mu tunajší život priniesol – vrátane toho, že ho môžu zabiť alebo že môže zomrieť. No iste by jemu, Owenovi, zanechal nejaký odkaz, správu, stopu.

	Chantry nasadol na koňa a pohol sa cez porast. Šlo sa mu ťažko, lebo stromy rástli husto a veľa ich bolo pováľaných.

	Neďaleko chaty zosadol, zaviedol vraníka do húštiny a priviazal ho. Potom si čupol a chatu dlho pozoroval. Preskúma] trávu okolo, no nič nenasvedčovalo, že by tu niekto bol odvtedy, čo začala padať rosa. Z komína sa nedymilo.

	V chate sa nesmie zdržať dlho. Predstavil si jej vnútrajšok, v mysli prehľadával všetky steny. Potom sa sústredil na komín a ostatné miesta, ale nikde sa mu nevybavil čo len náznak dajakej skrýše.

	Steny boli pevné – brvná zhlobené starostlivo a presne jedno do druhého. Tri obloky boli len o čosi väčšie ako strieľne, trocha vyššie ako širšie, každý s obločnicou. Boli vyrezané v brvnách, teda ani v nich nemôže „byť skrýša.

	Je azda v kozube? je priveľmi na očiach a Clive by doň nikdy nič neskryl.

	Nie... Stopa je istotne také, že ju pochopí len on, Owen. Zakladá sa na dajakom spoločnom záujme, na niečom, o čom vedeli iba oni dvaja.

	Chantry vyšiel s puškou v ruke z úkrytu a zamieril k chate. Zdvihol závoru a otvoril dvere. Zaškrípali v pántoch a pomaly sa otvorili. Miestnosť bola prázdna.

	Zastal na prahu a započúval sa. Rýchlym pohľadom prebehol vnútrajšok. Od jeho poslednej návštevy tu nebol nikto.

	Pomaly sa rozhliadol a uvažoval, či na niečo nezabudol. Ak je tu nejaká skrýša, objaví ju len tak, že by chatu zbúral. Dosky dlážky boli jedna tesne pri druhej. Kamene na kozube zapadali jeden do druhého.

	Kde teda?

	Chantry okamih postál vo dverách a díval sa do diaľky. Pritom vyzrel z každého obloka. Videl les, z ktorého prišiel, les za chatou a skalnatý masív.

	Keby som vedel, čo vlastne hľadám, nesmierne by to pomohlo, pomyslel si ľútostivo. Aspoň vedieť, aké je to veľké...

	Číslo desať, napísané na schode... Stopa? Alebo napísané iba tak mimochodom?

	Desať ... čoho? Stôp? Míľ? A ktorým smerom?

	Chantry urobil v mysli kruh okolo chaty s priemerom desať stôp... Nič.

	Hľadal desať stromov, desať skál, hocičo, čo by tvarom, polohou alebo obrysom mohlo dať odpoveď na záhadnú desiatku. Nenašiel nič.

	Pozrel hore. Medzi povalou a končistou strechou bol tesný priestor.

	Zrazu začul konské kopytá. Priskočil k obloku. Zbadal jazdca na sivom koni s čiernou hrivou a chvostom – vysoký a mocný, ako stvorený na rýchly beh na veľkú vzdialenosť.

	Jazdec vyzeral na štyridsaťpäť rokov... Možno o rok-dva mladší. Pred chatou zastal.

	„Chantry?“

	Owen Chantry vyšiel na prah. Obaja sa na seba skúmavo zadívali.

	Neznámy sa zdal pokojný, mal výrazné črty a sivobelasé oči. Tvár mal zarastenú, oblečený bol čisto a jednoducho.

	„Som Frank Mowatt.“

	„Počul som o vás dosť dobrého,“ odvetil Chantry pokojne. „Od Marny Foxovej.“

	„Je s vami?“

	„Pokiaľ viem, s Kernohanovcami.“ Mowattova otázka Chantryho prekvapila. Nazdával sa, že sa vrátila k Mowattovi.

	„Nie je u nich, práve idem odtiaľ... z tej chaty. Nie je tam.“

	„Ako vidím, ani  u vás  nie je,“ poznamenal  Chantry.

	„Nie.“

	„To si  veru  neviem  vysvetliť.  Kde  teda  môže byť?“

	Frank Mowatt bol ustarostený. „Pozrite, Chantry, možno budeme stáť proti sebe, nie však pre slečnu Marny. Je to milé dievča a jej matka bola dobrá žena. To by ste si mali uvedomiť.“

	„O tom sa nemusíme škriepiť, Frank. Pokiaľ ide o Marny, súhlasím s vami. Musíme ju nájsť.“

	Frank Mowatt si posotil klobúk do tyla.

	„Včera večer prišla za mnou. Vraj odchádza. Povedal som jej, že je to najrozumnejšie, čo môže urobiť... Sľúbila, že o tom nikomu nepovie. Začal som si robiť starosti. V chate nebola a nemala v nej ani svoje veci. Preto som sa rozhodol, že sa presvedčím v Chantryho chate dolu, ale ani tam nebola, tak som sa vybral sem. Ktovie, kam išla.“

	Owen Chantry sa zachmúril. „Frank, nechýba niekto z vašich chlapov? Napríklad Tom Freka?“

	„Prečo práve on?“

	„Mal už nepríjemnosti. Vo Fort Griffin zastrelili tanečnicu. Vraždu mu nedokázali, no mnohí sú presvedčení, že ju má na svedomí...“

	„V poslednom čase som ho nevidel, to však ešte nič neznamená. Jeho a ani Strawna nevídam často.“

	Kde mohla Marny ísť? uvažoval Chantry.

	Kam v tejto šírej divočine? Akiste chcela ku Kernohanovcom. Je to blízko, pozná ich, i jeho, Owena Chantryho.

	Naozaj ho pozná? Sotva. Veď sa zhovárali len raz. Zdalo sa, že si akosi porozumeli bez slov. Azda vďaka tomu, že každý z nich je taký osamelý? Alebo v tom bolo niečo iné?

	Jedno je isté: treba ju nájsť a chrániť.

	„Vráťte sa, Frank. Ak príde naspäť, bude vás potrebovať.“

	„Ja pre ňu nemôžem nič urobiť. O všetkom rozhoduje otec.“

	„I keby mal rozhodnúť proti Strawnovi?“

	Frank Mowatt vrhol skúmavý pohľad. „Hádam o tom pochybujete? Ak áno, nepoznáte Mac Mowatta. Kamkoľvek príde, všade rozkazuje.“

	„Ja som sa tiež za ňou vybral, Frank. Možno zavítam aj k vám.“

	„Zabijú vás, ako zabili vášho brata.“

	„Povedzme, ale niekoľkých vezmem so sebou, tým si buďte istý. Neposudzujte ma podľa Cliva. Bol dôverčivejší... a nevedel strieľať ako ja.“

	„Vraj ste dobrý, vynikajúci, Strawn vravel.“

	„Nijako sa tým nechcem vystatovať. Robím, čo treba robiť v danej chvíli, nič viac. Nájdem ju, Frank.“

	„Ľúbite ju?“

	„Rád by som to vedel. A možno aj ona...“

	Frank sa usmial.

	„Áno, viem, existuje sympatia ...“ dodal Chantry.

	„Hej,“ prisvedčil Frank.

	„Frank!“

	„Prosím?“

	„Nemôžete im rozumne prehovoriť do duše? Nemyslím, že by tu bol poklad.“

	„Vy tomu neveríte?“

	„Prečo by ho, dočerta, bol Clive zakopal? Keby tu bol poklad a keby bol Clive človekom, ktorý si také veci cenil, nezakopal by ho. Odniesol by si ho tam, kde by z neho niekto mohol niečo mať.“

	„A ak nemal toľko času?“

	„Uvažujte! Mal čas postaviť túto chatu. Jednému chlapovi to zaberie veľa dní.“

	„Čo by to mohlo byť okrem zlata?“

	„Už som povedal. My Chantryovcí máme radi dejiny, vedomosti. Podľa mňa tu nechal dajaký fragment na objasnenie nejakej dejinnej udalosti, nejakú stopu k nej.“

	„To neviete určite!“

	„Nie... neviem. Poznám však príbuzných. A hoci sme občas mali peniaze, nikdy sme z nich veľa nevyťažili.“

	Frank sa zrazu zasmial. „Otec by to pokladal za podarený žart... a ostatní tiež.“

	„A vy?“

	Frank zaváhal. „Neviem... možno.“ Bol v rozpakoch. „Nie som taký vzdelaný. Do školy som chodil iba dva roky a občas som si prečítal noviny. Raz som prečítal celú knihu. No nemám ani jednu.“

	Owen Chantry vycítil, že Frank Mowatt sa hanbí za nevzdelanosť, že túži vedieť viac.

	„Radšej sa odtiaľto čo najrýchlejšie straťte!“ navrhol Frank nečakane. „Nebudú čakať. Myslia si, že voľačo viete, keď ste tu. Buď vás zabijú, alebo prinútia hovoriť!“

	„Nestratím sa,“ odvrkol Chantry, „a vy sa mi páčite, Frank. Ste správny muž, priveľmi dobrý pre tú čeliadku. Urobte mi radosť... odíďte od nich.“

	Frank obrátil koňa. „Je tam otec, preto zostanem.“

	Po niekoľkých krokoch prešiel kôň do klusu. Chantry sa za ním díval a potom sa vrátil do chaty.

	Ešte raz sa v nej rýchlo poobzeral. Nič ... nikde nič. Ak to nenájde on, nenájdu to ani oni.

	Vyšiel z chaty a zamieril k stromom, kde nechal koňa. Je najvyšší čas odísť.

	Predovšetkým musí nájsť Marny.

	Zahlodal v ňom strach a bezradnosť. Kde ju má hľadať v tejto šírej krajine?

	

	9. KAPITOLA

	Owen Chantry zamieril na vraníkovi na sever. Keby sa vrátil ku Kernohanovcom, aby im o všetkom povedal, stratil by veľa času. A navyše, Doby by sa zrejme vybral po jeho stopách a Chantry teraz nechcel, aby mu niekto prekážal.

	Zabočil na východ, chcel natrafiť na severojužný chodník, na ten, čo ho prvý raz priviedol k chate. Šiel po Frankových stopách.

	Zachádzal čoraz hlbšie na územie nepriateľa, a preto držal pušku pripravenú na výstrel. Bol v strehu, v mihu mohol zoskočiť z koňa, skryť sa medzi stromami.

	Naďabil na stopy koňa, vychádzali z porastu. Jazdec tadeto prešiel iba pred chvíľou.

	Ochladzovalo sa, vzduch bol priezračný. Chantry sa zhlboka nadýchol. Podľa porastov usúdil, že je asi vo výške tritisíc metrov.

	Vysoko na oblohe krúžil orol. V diaľke podurkával hrom. Určite príde zvyčajná popoludňajšia spŕška. Tmavé mračná preťal blesk.

	Chantry si prehodil pušku do druhej ruky. Po niekoľkých krokoch zastal, lebo cestička sa rozdvojovala. Pustil sa tou, čo sa zvažovala dolu k plytkej bystrinke. Voda bola čistá a studená a ticho sa hnala po kameňoch.

	Prebrodil ju a vyšiel na druhý breh.

	Stôp pribudlo. Chantry ich pozorne študoval.

	Päť koni... a jedny stopy mimo cestičky. Dobre ich videl na tráve a na kvetoch. Už predtým zbadal stopy Marninho koňa...

	Znepokojene popchol koňa do rýchlejšieho kroku. Dostal sa na dno kaňonu, ktorý bol v týchto miestach dosť široký.

	Prešiel cez ďalší potok, čo tiekol z vysočiny a vyšiel hore puklinou v stene kaňonu.

	Zrazu sa stopy zmenili. Chantry ich skúmal asi hodinu. Všetky kone sa tu rozbehli. Kedy? Pred hodinou?

	Asi to bolo skôr. Marny, ktorá šla zrejme bokom, iste to bola ona, zbadala prenasledovateľov a tiež popchla koňa. Hnala sa po kľukatej cestičke medzi stromami k veľkej čistine a preskakovala prekážky. Na čistine, kde sa cestička zbiehala s inou, sa stopy stratili.

	Prenasledovatelia zrejme tiež zastali a triedili stopy takisto ako Chantry. Cestička viedla z východu na západ, ale ktorým smerom sa po nej pustila Marny?

	Kam šla?

	Prenasledovatelia sa obrátili na západ. Chantry uvažoval, lebo sa nechcel dopustiť chyby, ktorej sa prípadne dopustili oni. Od jeho rozhodnutí možno závisí Marnin život.

	Prenasledovatelia sa pomýlili, lebo ich stopy boli prekryté, teda sa vrátili.

	Chantry sa ešte stále nepohol. Musí na to prísť, musí si domyslieť, čo nevie.

	Obrátil sa na západ, prešiel po hrebeni a po rýchlom kluse dorazil na ďalšiu lúku. Dával pozor, či nezbadá nejakú cestičku. Odrazu sa zjavila, nejasná, dozaista po nej dlho nikto nešiel. Viedla na sever okolo niekoľkých bobrích jazierok a mierila do hlbokých lesov.

	Bolo tu vlhko a chladno. Cítil vôňu lesa, borovíc, zelene a kvetov.

	Zhlboka sa nadýchol. Zachytil akýsi zvuk, čosi sa pred ním pohlo. Kôň zafŕkal, chcel sa obrátiť.

	Pred ním na cestičke stál ozrutný grizly, takmer taký vysoký ako jeho kôň. Zrejme nemal v úmysle odísť z cestičky.

	Owen Chantry tíško a obozretne chlácholil koňa. Pušku držal v pravej ruke. Kôň zahrabol kopytom, chcel ujsť.

	Medveď sa postavil na zadné nohy a pozoroval ich. „Len pokoj, kamarát,“ povedal Chantry ticho koňovi i medveďovi. Nato hlasnejšie medveďovi: „Nepoľujeme, vieš, chceme mať pokoj. Choď si svojou cestou a my pôjdeme svojou.“

	Medveď neútočí, keď stojí na zadných nohách a tento ozrutný grizly bol zrejme nesmierne zvedavý. No Chantry sa mal jednako na pozore. Medveď sa vie rýchlo rozbehnúť...

	Hoci bol Chantryho kôň obratný a zvrtol by sa na pätáku, chcel sa vyhnúť streľbe. O chvíľu sa grizly spustil na všetky štyri nohy a stratil sa v lese.

	Chantry počkal, kým sa kôň upokojí a kým kroky medveďa úplne stíchnu v lese. „Nemal si sa čoho báť,“ prihovoril sa koňovi, „medveď  bol iba zvedavý.“

	Už bolo prítmie, nevidel ani na stopy a ani na cestičku. Dôveroval však vraníkovi, že z cestičky nezíde.

	Noci boli v týchto končinách chladné, lebo z hrebeňov fúkal studený vietor.

	Utáboril sa pri mesačnom svite. Z vyvrátených stromov si naznáša] dreva a v závetrí si urobil oheň. Uvaril si kávu. Hodil do ohňa niekoľko šišiek, aby sa oheň rozhorel. Bol nervózny a podráždený, že nenašiel Marny Foxovú.

	Bál sa, že ju už neuvidí...

	Odkrojil kúsok slaniny, hodil ho na panvicu a díval sa, ako sa s praskotom opeká.

	„Hej, vy pri ohni!“ ozvalo sa z tmy.

	„Poďte bližšie, ak chcete!“

	Z tmy sa vynoril veľký sivák a na ňom chlap. V starej tvári mu mladistvo žmurkali oči.

	„Videl som oheň,“ vysvetľoval starec, „a tak som si myslel, že by ste neboli proti spoločníkovi.“

	„Nie som, ale nikoho som nečakal. Iba nepríjemnosti.“

	„Ani mňa v živote neobišli. Privábila ma vôňa kávy a slaniny.“

	„Tak si prisadnite.“ Chantry si starca pozorne obzeral. Mal pušku a dýku. Pištoľ nevidel.

	„Kraj pánubohu za chrbtom,“ nadhodil Chantry.

	„Hej,“ prisvedčil starec, odopínajúc sedlo. „Roky tu nebolo živej duše. A dnes som videl viacej ľudí, ako prv za celý rok.“

	„Na cestičke boli stopy,“ poznamenal Chantry.

	„Videl som,“ zahundral starec. „A bude aj krv.“

	„Boli štyria?“ spýtal sa Chantry.

	„Hm. Štyria. Darebáci! Zbadal som ich, a preto som zabočil so starou Mary do skál a zišiel som sem. Keby sme sa boli stretli, postrieľal by som ich ako psov. Takých podfukárov mám v žalúdku a nikdy nechcem s nimi nič mať.“

	„Kde sú teraz?“

	„Štyri–päť míľ odtiaľto na západ. Vyšiel som na hrebeň, aby som sa im vyhol, a zbadal som váš oheň.“

	„Videli ste ešte niekoho?“

	„Vari to na jeden deň nestačí? Za tie tri roky, čo som tu, prechodil som tieto hory krížom-krážom, no nikdy som nikoho nevidel. Ani som po nikom netúžil. Naposledy som videl chlapa pred dvoma rokmi pri Animas, a to mi stačí. A teraz sa tu z ničoho nič kde-kto potĺka. Ani chvíľu nemám pokoja...“

	„Radšej sa držte hore a táborte vysoko. Je to banda, gauneri.“

	„To hovoríte vy mne? Veď som ich videl!“

	„A nikoho iného ste nevideli? Nejakého osamelého jazdca?“

	Starec podišiel k ohňu a odrezal si dýkou zo slaniny. Zaškúlil na Chantryho spod šedivých obŕv. „Niekoho hľadáte?“

	„Hľadám,“ odvetil Chantry. „Istú dievčinu. Najradšej by som ju našiel skôr ako tamtí. Chcú ju chytiť.“

	„Keď je tak, prikradnime sa pekne krásne k nim, je tma, a všetkých štyroch zastreľme. Ušetrili by sme si kopu nepríjemností.“

	„Vy by ste ich chceli chladnokrvne zastreliť?“

	„Chladnokrvne? Neviem, akú majú oni krv, či chladnú, horúcu alebo len teplú, ale sú zákerní ako vretenice. Ako vretenice! Videl som im to na očiach. Zastreľme ich a nechajme supom! Bol by som to urobil sám, lenže jeden chlap nevystrelí tak rýchlo štyri razy za sebou. Vy máte šesťranovú pištoľ a opakovačku. Došľaka, keby som ju mal ja, už by ani jeden nežil.“

	„Tá prenasledovaná je milá dievčina,“ prehodil Chantry. „Nerád by som, aby im padla do rúk.“

	„Zastreliť ich! Sú to darebáci! Do jedného ich postrieľať!“

	Zjedol slaninu a odrezal si ďalší kúsok. „Videl som vás, ako ste šli za nimi. Odtiaľ!“ Ukázal na vrchol.

	„Videli ste ma? Nebodaj ďalekohľadom?“

	„Čožeby! Triédrom, skladacím.“ Pristúpil k batohu a z deky vybral asi meter dlhý námornícky triéder, aký Chantry videl, keď bol malý, a už vtedy bol tento typ starý. „Týmto som vás videl. Aj to dievča. Veru ich pekne napálila.“

	Dojedal slaninu, dýku si utrel o rukáv a potom ju naostril. „Za dňa ju nájdeme. Poznám cestičku, čo vedie z týchto hôr. Po nej ju dostihneme skôr ako tamtí.“

	„Dobre by bolo,“ prikývol Chantry. „Sú nebezpeční.“

	Starec sa naňho pozorne díval. „Ste príbuzný toho Chantryho, čo mal dole ranč?“

	„Áno. Poznali ste ho?“

	„Že či! Prišli sme sem spolu a pomáhal som mu stavať chatu na útese. Poznal som ho... Bol to dobrý chlap.“

	Owen Chantry ohromene zízal. Teda tento starec poznal Cliva...

	10. Kapitola

	Owen Chantry videl a zažil priveľa, a preto neraz pochyboval. Bol inteligentný, mal v sebe zdravý skepticizmus, mnoho cestoval a veľa prečítal, a tak vedel, že sa môže stať aj zdanlivo nemožné.

	
Starec jedol a rozprával, Chantry ho zamyslene pozoroval. Neznámy bol čulý a svižný, chudý, šľachovitý a mocný.

	„Ak viete, ako ich predbehnúť,“ prerušil Chantry ticho, „vyrazme čo najskôr.“

	„Máte o ňu strach, čo? Nuž čo, i ja by som mal...“

	Chantry prihodil na oheň zopár väčších kúskov dreva a ľahol si. Bol ustatý. Do tejto chvíle ani necítil ako veľmi.

	Spal dobre. Bolo ešte tma, keď počul, ako starec láme raždie. Chantry si sadol, vytriasol čižmy, aby sa v nich neusadili dajakí nevítaní návštevníci, a natiahol si ich.

	Oheň sa medzitým rozhorel.

	Keď Chantry uvaril kávu a opiekol slaninu, zvinul prikrývku, na ktorej spal. Starec medzitým napojil koňa a tiež sa zbalil.

	Najedli sa a vyrazili.

	Starec šiel napred po strmo sa zvažujúcej cestičke a potom zamieril hore úbočím.

	V diaľke sa ozval výstrel.

	Starec prudko zastal. Chantry očami preletel krajinu.

	Ticho. Nijaký pohyb, nijaký zvuk. Zdalo sa, že výstrel prišiel odkiaľsi spred nich, ale v čistom vzduchu sa to nedalo presne určiť.

	Chantry sa znova pohol. V ruke držal pušku, pripravenú na výstrel.

	Po chvíľke zbadal pred sebou stopy niekoľkých cválajúcich koni. Tráva bola udupaná a zem vytrhaná na miestach, kde sa do nej zaryli kopytá. Tí, čo sa tak hnali, mali určite presný cieľ.

	Na lúke vo vzdialenosti asi pol milé zazrel uháňajúcich jazdcov.

	„Chantry, keď sa od vás odlúčim, nerobte si starosti. Budem nablízku,“ oznámil starec. „Len sa mi nepripleťte do výstrelu!“

	„Čo chcete urobiť?“

	„Zachrániť tú dievčinu.“

	„Vidíte ju?“

	„Nie... Pozrite na tamten skalnatý vŕšok. Ten, čo je porastený osikami. Podľa mňa je tam a chce sa brániť.“

	„Hej,“ prikývol starec. „Tí traja jej chcú odrezať cestu a štvrtý ju má chytiť. Nedajte sa zastreliť! Sám by som si proti trom-štyrom nepomohol, no keby som...“

	„Nebudem si môcť vyberať, kam môžem a kam nemôžem strieľať.“

	Chantry popchol koňa, nespúšťajúc oči z terénu pred sebou. Spomenul si na istú príhodu z vojny pri Chattanooge.

	Vtedy nepozorovane vyviedol z lesa kavalériu proti nepriateľovi. Lenže toto je vojna iného druhu a nemá za sebou kavalériu, ale starca, ktorého navyše vôbec nepozná.

	Očami pátral po štvrtom jazdcovi.

	Rozľahol sa výstrel a nad vŕškom sa vzniesol obláčik dymu. Vzápätí odpovedal skrytý strelec. Chantry ho zbadal. Bol schúlený za kopčekom hliny a zdvíhal pušku na nový výstrel.

	Chantry zvrtol koňa a vyrazil k nemu.

	Chlap ho zočil, ale neskoro. Zdvihol pušku, Chantry však preletel popri ňom ako víchor a strelil doňho.

	Zločinca myklo, skrútilo a spadol. Košeľu mu poznačila krv.

	„To ste si podkúrili!“ skríkol. „Kúpili ste si lístok do pekla!“ kričal. „Starý vás za to oskalpuje!“

	„Štyria na jednu ženu? Nehanbíte sa?!“

	„Vy ste Owen Chantry?“

	„Som a to dievča necháte tak! Rozumiete?!“

	Chlapík si odpľul. „Povedzte to radšej im! Oni ju nechcú nechať. Vlastne – čo si o sebe myslí?“

	„Prečo sa nespýtate Mac Mowatta?“

	„On si nevidí ani na konček nosa. A nie je to jeho príbuzná.“

	Zranený si pevne držal ranu. Bolesť zrejme prudko vzrastala.

	Chantry sa pobral preč, no dával pozor, aby zranený nesiahol po puške. Ten sa zaoberal iba svojím poranením.

	Owen Chantry zašiel za vŕšok. Tam zbadal Marninho koňa.

	„Marny?“ zavolal ticho.

	„Poďte sem,“ ozvala sa polohlasne.

	Zamieril medzi stromy a zabočil dolu svahom. Vstala z brvien. Na líci mala šmuhu, blúzku pokrčenú.

	„Ste v poriadku?“ spýtal sa.

	„Zatiaľ áno... Sú tu ešte traja a čoskoro sa vrátia.“

	Rýchlo sa obzrel. Skupina stromov bola široká dvadsať–tridsať metrov, bolo v nej veľa balvanov, takže sa dalo odvšadiaľ dobre strieľať.

	„Prídu, a keď zistia, že nie ste sama, odídu. Potom budeme musieť ujsť.“

	Pozrela naňho.

	Znova si všimla jeho chladnú tvár. Bola tvrdá, a keď sa neusmieval, bolo v nej málo tepla. A zračila sa v nej aj osamelosť. Je to muž, ktorý bol dlho sám, s nikým sa nedelil o pocity – asi preto, že nemal s kým.

	„Vždy ste boli sám, však?“ spýtala sa.

	Mykol plecom, pozorujúc les za lúkou, „je lepšie byť sám   ako s človekom, ktorému nedôverujete.“

	„Nikdy ste nemali blízkeho priateľa, ktorému by sta sa zdôverovali?“

	„Kto by o to stál? Osamelý muž si necháva city pre seba.“

	Medzi stromami zbadala pohyb. „Niekto tam je,“ upozornila ho.

	„Vidím.“

	„Vystrelíte?“

	„Nie, kým neviem, na čo strieľam. Každý, kto strieľa naslepo, je hlupák. V húštine môže byť váš najlepší priateľ. Kedykoľvek stisnem kohútik, musím vedieť, na čo alebo na koho strieľam.“

	„Ale veď tu nemáte priateľovi“

	„A Doby? A jeho otec? A ten starec, ktorý za mnou včera večer prišiel?“

	„Starec?“

	„Videl vás. Triéderom a veľa toho vie... A má i pušku.“

	„Koľko má rokov?“

	„Zdá sa, že tu bol skôr, ako vznikli tieto hory. Je prefíkaný, ukrutne prefíkaný.“

	Sprava sa ozval krik a vzápätí ich zbadali... Všetkých troch. Hnali sa po lúke rovno k nim.

	Chantry zdvihol pušku, ako keď sa strieľa na kačice. Vystrelil doprava, do stredu a doľava. Neurobil ani jeden zbytočný pohyb. Len čo zdvihol pušku, namieril, vystrelil, bleskové ju o kúsok presunul, znova vystrelil, znova ju presunul a opäť vystrelil.

	Prvého myklo, pustil pušku a hneď spadol z koňa.

	Aj druhý vypadol zo sedla a zostal ležať.

	Tretí rýchlo obrátil koňa a chcel ujsť.

	Chantry vystrelil...

	„Mieril som vysoko,“ vysvetlil akoby na ospravedlnenie. „Nechcel som zastreliť dobrého koňa.“

	Kôň s jazdcom uháňali preč, chlap na ňom sedel ochabnuto, jedna ruka sa  mu  bezvládne  hompáľala.

	„Iba na koňovi vám záležalo? Na človeku nie?“

	„Ten všivák prenasledoval ženu, takže nech sa mu stane čokoľvek, zaslúži si to, kôň si jazdca nemôže vybrať.“ Chantry si nabil pušku. „Ak chcete tancovať, musíte zaplatiť hudbu. Lenže pri tomto tanci hrá diabol a platí sa krvou...“

	Poobzeral sa  po okolí.  „Páči sa mi tu,“  poznamenal.

	Ozvena streľby utíchla v diaľke. Obláčiky po výstreloch sa rozplynuli. Akoby sa nič nebolo stalo. O opaku svedčilo iba telo, ležiace v tráve.

	„Poďme,“ navrhol. „Streľby už bolo dosť.“

	„Darebáci sa nezastavia. Mac Mowatt sa už neovládne. Budú sa chcieť pomstiť. Pôjdu po vás, Owen, a po mne tiež. A predovšetkým im ide o ten poklad.“

	„Poklad!“ vybuchol. „Poklad je tamto,“ ukázal vôkol. „Celá táto krajina je poklad.“

	Pomohol jej do sedla, nasadol i on a chytil uzdu nákladného koňa. Vyšli na lúku.

	Z kríkov oproti nim vyšiel starec. Zlostne zagánil na Chantryho. „Jedného ste mi mohli nechať!“ rozčuľoval sa. „Vyčistili ste to tu dokonale. Takú streľbu som jakživ nevidel!“

	Chantry zamieril na juh. Mlčal, nechcelo sa mu rozprávať. Na boj bol privyknutý, no už ho mal vyše hlavy.

	Marny tiež mlčala.

	Po chvíľke zbadali v diaľke na oblohe stĺp dymu. Chantry zahrešil.

	„Čo je to?“ spýtala sa Marny preľaknuto.

	„Podpálili ranč!“ precedil Chantry. Ukázal na dym. „Horí... alebo už dohorel.“

	„A  čo Kernohanovci?“  spýtala sa  ustráchane.

	„Neviem,“ odvetil. „Neviem ...“

	11. KAPITOLA

	Otec práve sedlal koňa, keď som ich zazrel. Hnali sa v mračne prachu. Skríkol som:

	„Otec! Mowattova banda!“

	Nikdy som nevidel otca konať tak rýchlo a s takou istotou. Vždy som v ňom videl obyčajného človeka, a keď som si predstavoval hrdinov, nikdy neboli takí ako on. Tak či onak, nestratil ani sekundu.

	Koňa som mal osedlaného, lebo som sa chcel vybrať do hôr. Otec mi pevne obviazal hruď a pás, mal som pocit, že som v sadre. On síce nevedel, čo mám za lubom, a chcel, aby som mal celé telo pevne zafixované, lebo po bitke s Willeym som sa ešte celkom nezotavil.

	Koňa som mal teda pripraveného, pušku v sedle. Keď otec zbadal mračno prachu, rozbehol sa k chate.

	Nasledoval som ho, no skríkol na mňa, aby som pustil stádo. Otvoril som teda ohradu a vyhnal kravy na lúku.

	Otec vyšiel s náručou šiat a nejakými vecami. Predvídal možnosť, že nás prepadnú. Na to som však prišiel až neskôr. Rozbehol sa po kone.

	„Otec!“ skríkol som. „Čo chata?“

	„Keď sme sem prišli, nijakú sme nemali, boli sme iba my dvaja s trochou dobytka. Poďme!“

	Vyrazili sme.

	Zo smeru, ktorý si otec zvolil, som hneď vedel, že neuteká naslepo.

	Mieril do Strateného kaňonu.

	Prešli sme niekoľkými hájmi a otec sa usiloval zahladiť naše stopy.

	Kaňon nebol na niektorých miestach širší ako päťsto metrov a hlboký asi stopäťdesiat metrov. Obidve steny boli porastené stromami, len vpravo hore bola stena holá.

	Bol to dobrý úkryt.

	Neplytvali sme časom. Otec prešiel cez okraj a zrazu sa mi stratil. Keď som prišiel bližšie, videl som, že kôň sa spúšťa pospiatky po strmej cestičke. Pri tomto pohľade mi tuhla krv.

	Pustil som sa za ním. Konečne som sa dostal dolu. Bol som od strachu spotený, akoby ma boli hodili do vody.

	Dostali sme sa k bystrine, čo sa valila cez kamene. Otec túto končinu zrejme preskúmal, hoci mne o tom nepovedal. Šiel naisto až k výklenku v skale, ktorý kryli stromy.

	„Počkaj tu, Doby. Musím si tam  ešte  niečo vybaviť.“

	„Ideš naspäť, otec?“

	„Chatu veru nevypália len tak ľahko, ukážem im, že som proti tomu,“ tvrdo sa usmial. „Trocha si na nich zastrieľam a hneď som tu.“

	„Idem s tebou!“

	„Nie, synček, zostaneš tu so stádom. Nevychoval som ťa na to, aby ťa zabil dajaký gauner. Zostaň tu, a keď sa vrátim, pouvažujeme, čo ďalej.“

	„Otec, ak si ma chcel vychovať tak, aby som nečinne sedel a díval sa, ako riskuješ život, potom si ma zle vychoval. Idem s tebou!“

	Vyšli sme z kaňonu hore. Keď sme sa dostali na dohľad chaty, videli sme, že Mowattovci ju obkľúčili, vykrikujú a strieľajú.

	Zo strechy sa dymilo. Tí lotri zrejme nevedia, že tam nie sme. Boli sme priďaleko na dobrý výstrel. Bližšie sme nemohli, lebo by nás mohli chytiť. Otec zašiel medzi skaly a vystrelil zo starej pušky. Jeden z koni zaerdžal a jazdec bezvládne spadol na zem. Vystrelil som i ja tiež som trafil, lenže nie smrteľne.

	Banditi sa rozpŕchli ako kŕdeľ vrabcov. Ktorýsi z nich hodil na strechu horiacu fakľu, skotúľala sa však dolu.

	Ustavične sme na nich strieľali.

	Chvíľu im trvalo, kým pochopili, že na nich nestrieľajú z chaty. Zvrtli kone a vyrazili smerom k nám.

	Bolo ich asi pätnásť a všetci na dobrých koňoch. Hnali sa na nás ako útočiaca kavaléria. Zamieril som, vystrelil, jeden rozhodil ruky a spadol z koňa. Vystrelil aj otec a povedal: „Synček, poďme už!“

	Rozbehli sme sa naspäť. Otec vedel dobre bežať.

	Zrazu sa za nami ozvali výkriky.

	Zbadali nás.

	„Tadeto, Doby!“ zvolal otec. Skočil za vyvrátený strom a hneď vystrelil. Stal som si za hrubý strom a tiež som zacielil.

	Chata horela, nad stromami sme videli dym. Jazdci sa roztrúsili do širokého polkruhu a my sme o dušu utekali do kaňonu. Boli sme už neďaleko okraja. Guľky plieskali pri nás do zeme.

	Jazdci sa pohybovali vpravo i vľavo medzi stromami. Rýchlo som nabil a kútikom oka som pozrel na otca. Košeľu mal zakrvavenú a bol bledý ako stena.

	Zmocnil sa ma strach.

	Priplazil som sa k nemu, vzal som ho na chrbát, pušky som strčil pod pazuchu a začal som sa spúšťať do kaňonu. Pre raneného to bolo riskantné, no iného východiska nebolo.

	Privliekol som otca do nášho úkrytu, umyl som mu tvár a vyzliekol košeľu.

	Guľka ho trafila do pleca.

	Vybral som ju nožom.

	Stratil veľa krvi.

	Ranu som vyčistil a obviazal. Polom som otca uložil na lístie.

	Asi sa poranenia zľakol, lebo upadol do bezvedomia.

	Vzal som pušku, nabil ju a dával pozor, či sa neblížia Mnwattovci.

	Nikto však nešiel.

	Asi sa nazdávajú, že nás zastrelili. Alebo sa neodvážia dolu do kaňonu, veď pre dve pušky by boli dobrými terčami.

	Bol som teda na dne kaňonu so zraneným otcom, sám, a nevedel som, čo si počať.

	Rozložil som ohník a v kotlíku, ktorý otec pripol na sedlo, som zohrial vodu. Stále som si nebol istý, či ma Mowattova banda neprekvapí.

	Otec sa asi po hodine pomrvil. Neviem, ako dlho krvácal predtým, ako som zbadal krv. Bol veľmi slabý a ja som sa strašne bál.

	Nikto sa neukazoval. Kiežby už neprišli! Keby teraz zaútočili,  nevyviazol  by  som  a  otec  by  určite  zomrel.

	Túžil som po nejakom spoločníkovi. Nemal kto prísť, iba ak by sa vrátil Owen Chantry. V tomto úkryte by nás asi nenašiel...

	Bál som sa ako nikdy predtým a ešte nikdy som sa necítil taký bezmocný ...

	Otec otvoril oči až na druhý deň popoludní. Hneď som mu priniesol kávu a podoprel som mu hlavu, aby sa mohol trocha napiť.

	„Čo sa stalo?“ spýtal sa.

	„Trafili ťa, otec. Nie je to vážne, hoci si stratil veľa krvi. Musíš si oddýchnuť a nehýbať sa. Nikto nepríde.“

	Zatvoril oči a po chvíli sa ešte napil. Káva mu akiste urobila dobre.

	Do kotlíka som dal trocha mäsa a uvaril som polievku.

	„Chantry príde,“ ozval sa otec. „A bude nám lepšie.“

	Jeho slová ma dosť rozladili. „Nenájde nás, aj keby chcel. A ak príde, pustí sa za Mowattom. Musíme tu zostať, počkať, kým sa ti polepší, neskôr vyjdeme hore a odídeme.“

	„Náš domov je tu, synček. Nikam nepôjdeme! Vrátime sa a postavíme si nový dom. Už sme sa dosť natúlali. Ja celý život, a preto chcem zostať tu. Možno sú aj lepšie miesta, bližšie k iným obydliam, ale tu máme kus zeme, o ktorej môžeme povedať, že je naša. Zostaneme!“

	Pomaly sa zvečerievalo a kaňon sa kúpal v hlbokom tieni. Zjedol som zvyšok polievky.

	Zdvihol som pušku. „Otec?“

	Čosi odvetil, nemalo to však hlavu a ani pätu.

	Blúznil. S puškou som sa vyšplhal na okraj kaňonu. Na spiatočnej ceste som si všimol, že Mary, bystrá kobyla, strihá ušami. Niekto je nablízku.

	Nijaký zvuk, všade ticho. Započúval som sa.

	Mary mala ešte vždy nastražené uši, no už nebola v takom strehu. Možno vretenica alebo niečo iné. Práve som si bral pušku, keď sa ozval hlas.

	„Doby? Smiem ísť bližšie?“

	Chantry!

	„Poďte,“ odvetil som. Ešte nikdy mi neodpadol zo srdca taký kameň. Už nebudem sám so zraneným otcom.

	Chantry vyšiel spomedzi stromov a pozrel na otca. „Ja to zlé?“

	Všetko som mu vyrozprával. Otec spal. Chantry ho nechcel prebudiť, spánok je vraj najlepší lekár. Ranu mu prezrie, až sa prebudí. „Je so mnou Marny,“ dodal, „a ešte istý starec.“

	„Starec?“

	„Žije v týchto horách už roky... Aspoň to tvrdí.“

	„Nijakého starca som tu nevidel. Nie je od nich?“

	„Nie. Strieľali sme na nich obaja.“ Chantry podišiel na kraj lesa a tíško zavolal.

	Obaja vyšli. Marny vyzerala ustatá, no napriek tomu bola pekná a starec bol taký sivý a starý, akoby ho boli vybrali z hrobu. Pohyboval sa však čulo.

	„Pospi si, Doby,“ povedal mi Chantry. „Postarám sa o otca.“

	Ľahni som si a ihneď som zaspal.

	Keď som sa prebudil, pri ohni sedela iba Marny Foxová. Otec ležal na zemi obďaleč s kabátom zloženým pod hlavou.

	„Kde je Chantry?“ spýtal som sa.

	„Išiel do chaty.“

	„Chata už neexistuje. Škoda času. Vypálili ju.“

	„Nevypálili, Doby. Starec si ju prezrel triédrom. Stojí. Zhorela iba sčasti.“

	Samozrejme, na to som mohol prísť aj sám. Masívne brvná nezhoria len tak ľahko.

	V bystrine som si umyl tvár a ruky. Učesal som sa prstami.

	Keď som sa vrátil k ohňu, Marny mi nalievala kávu. Po chvíli sa zjavil Chantry a starec.

	Chantry niesol náruč kníh, niektoré boli obhorené.

	„Chata nezhorela, Doby. Len časť strechy a verandy.“

	„Zachránili ste knihy,“ utrúsil som. „Iba tie ste hľadali?“

	„Chcel som Tennysona,“ odvetil.

	Knihy priniesol zviazané v batohu. „Kedysi som veľa čítala,“ prebudila Marny, „a máme niekoľko kníh. Vďaka Macovi...“

	„Mowatt číta?“

	„Mám dojem, že napriek podmienkam, v ktorých žije, má viac než priemerné vzdelanie.“

	„Môj brat mal rád Tennysona a obaja sme obľubovali jeho báseň Odyseus.“

	Zišlo mi na um, že by sme sa mali zhovárať skôr o tom, ako sa dostať z tejto pasce.

	Mowattova banda ušla, ale určite sa nevzdá. Dozaista sa vrátia.

	„Clive robil všetko po svojom,“ pokračoval Chantry, „a keby mi bol chcel niečo odkázať, bol by to urobil po svojom.“

	„Aj Mowattovci si robia všetko po svojom,“ ozval sa otec. „Vrátia sa a my tu sedíme ako staré dámy pri čaji!“

	„Máte pravdu,“ prisvedčil Chantry. „Nemyslím, že sa budú ponáhľať. Vedia, že skôr či neskôr z kaňonu odídeme a potom nás napadnú ľahšie.“

	Marny priniesla Chantrymu kávu. Upil si a pozrel na Dobyho... Chlapcovi sa dievča páči, hm, to sa dalo čakať, pomyslel si.

	Chantry ostatných ubezpečoval, že ich položenie nie je až také vážne, pridobre však vedel, že opak je pravdou.

	Uvidí sa, nakoľko tí darebáci poslúchajú Mac Mowatta.

	Owen bol ustatý, mal by sa oholiť a umyť. Odrazu sa ho zmocnilo rozhorčenie. Doby má pravdu. Treba so všetkým skoncovať, či už tak, alebo onak.

	„Idem za ním!“ vyhlásil rázne.

	Nechápavo naňho pozreli.

	„Zájdem za Mac Mowattom a poviem mu, aby odvolal svojich zabijakov!“

	„Vy ste sa zbláznili!“ vyskočil starec. „Zabijú vás skôr, než sa k nim dostanete. A nikoho neodvolá, i keby mohol.“

	„Uvidíme!“

	Marny sa dívala na Owena rozšírenými očami. „Nepočúvnu vás!“ protestovala. „Zabijú vás!“

	Mali, samozrejme, pravdu, Chantry však neustúpil.

	Možno dá Mowatt na rozumnú reč. Keby dal, ich položenie by sa nesmierne zlepšilo.

	No ťažko prenikne až do jamy levovej.

	Chantry bol tvrdohlavý      

	„Prekvapím ich,“ povedal už pokojnejšie. „Prídem rovno medzi nich.“

	„Prísť prídete,“  ozval sa Doby, „ale neodídete.“

	„A to by sa ti páčilo, Doby?“ odvrkol Chantry.

	Všetci zdvihli hlavy a Doby sa začervenal. „Nie, pane, nepáčilo. Nerád by som bol, keby vás zabili.“

	Doby preglgol.

	„Ak pôjdete vy, pôjdem i ja,“ pokračoval. „Strieľať viem a nebojím sa. Vezmite ma a uvidíte, že nie ste jediný, komu sa neroztrasú kolená.“

	„Viem, že sa nebojíš, Doby,“ odvetil Chantry úprimne. „Pôjdem však sám. Koniec koncov, zabili mi brata. Nech hľadajú čokoľvek, patrí to mne!“

	„Možno,“ nedal sa Doby, „a možno nie. Je to zakopané a poklad patrí tomu, kto ho nájde.“

	Chantry pokrčil plecami. „Nech je to čokoľvek a nech je to kdekoľvek, môj brat to určil mne!“

	Zmietol si z rukáva popol. Zišiel by sa nový kabát, tento už dožíva. Zamieril ku koňovi. Nerád opúšťal priateľov v takomto položení. Kernohan je zranený, ale nedá sa nič robiť.

	„Počkajte, idem i ja!“ zvolal Doby. Chantry ho zahriakol: „A čo tvoj otec? Kto sa bude oňho starať?“

	Nasadol na koňa a zamieril cestičkou hore kaňonom. Nemal nijaký plán a ani sa nedal vymyslieť, kým nebude poznať situáciu.

	Keď sa po namáhavom výstupe dostal hore, uvedomil si, že sa musí pohybovať obozretne, jeho protivníci sú skúsení chlapi, môže sa spoľahnúť len na vlastnú šikovnosť.

	Podchvíľou zastal a započúval sa. Pritom mu v podvedomí stále mátala akási myšlienka, no vždy, keď ju chcel zachytiť, akosi sa mu vyšmykla.

	Čosi s Tennysonom, bratom ... Písali si listy.

	Kôň ticho kráčal trávou. Chantry šiel okľukou, lebo takto sa menej vystavoval náhodnému objaveniu. Po chvíli sa jeho kôň rozbehol klusom.

	Ochladilo sa a tráva bola vlhká od rosy. Chantrymu udrela do nosa vôňa dymu. Zastal, usilujúc sa zistiť, odkiaľ prichádza. Vôňa sa stratila. Kôň zastrihal ušami. Akiste niečo cíti... dym, kone, ľudí...

	Pofukoval ľahký vánok, hýbal konármi a listami. Chantry mal pocit, že je neďaleko Mowattovho tábora. Pomedzi stromy zazrel vodnú hladinu. Keď prišiel bližšie, zbadal malé jazierko, ale nikde nijaký oheň.

	Jazierko obišiel. Zadíval sa na hviezdy. Do svitania je ešte dosť času. Znova mu udrel do nosa dym...

	Zdalo sa, že prichádza spredu. Chantry sa držal v tôni a napredoval.

	Prvé zbadal kone. Jeho kôň sa zachvel. Potľapkal ho. „Len pokoj.“ Zosadol a koňa uviazal v húštine. Boli po vetre od Mowattových koni. Napriek tomu ho môžu zacítiť.

	Obzrel si spiaci tábor. Nepostavili stráž, lebo iste neverili, že by niekto mal odvahu napadnúť ich. Jedného po druhom si pozorne obzeral spiacich, kým nenašiel Mowatta. Bol chlap ako hora a spal pod prikrývkou z bizónej kože.

	Zľahka našľapujúc, prešiel Chantry pomedzi spiacich a pri Mowattovi si čupol. Až v tej chvíli si všimol, že Mowatt má otvorené oči, díva sa naňho a v ruke má pištoľ.

	„Pán Mowatt,“ šepol Chantry.

	„Pozoroval som vás,“ šepol i Mowatt a nadvihol sa. „Pozoroval som vás odvtedy, čo ste sa zjavili... a počul som vás. Mám uši ako mačka,“ povedal pyšne. „Nikto nemá taký sluch ako ja.“

	Pošúchal si tvár a zaškúlil na Chantryho. „Máte odvahu sem prísť? Keď sa chlapci prebudia, dýkou vám napíšu na chrbát meno.“

	„Vo vašom tábore?“ zahral Chantry prekvapeného. „Pokiaľ viem, rozkazujete tu vy. Aj Apač rešpektuje nepriateľa a v apačskom tábore...“

	„Niektorí Indiáni áno. Čo chcete?“

	„Marny mi povedala, že viete čítať.“

	„Čítať? Čo to má, dočerta, so všetkým spoločné? Samozrejme, že viem čítať. Mám školy. Môj otec bol sčítaný. Mal plný dom kníh. Bolo ich vyše desať.“

	„Preto som prišiel. Chcem sa s vami pozhovárať, aby sme zabránili ďalšiemu krviprelievaniu. Nijaký zlatý poklad neexistuje! A nikdy neexistoval!“

	Mowatt pohŕdavo odfrkol. „Vari si nemyslíte, že vám to uverím?! Všeličo o tom poklade vieme. Napríklad, ako ho priniesol z Mexika...“

	„Ako ho priniesol z Mexika? Uvažujte, človeče! Keď môj brat prišiel z Mexika do tohto kraja, mal jednu – nanajvýš  dve  nákladné  mulice.  Šiel  rovno  cez  územie Apačov. Aj keby bol mal nejaké zlato, nemohlo ho byť toľko, aby sa to vyplatilo pre vás. A poznal som ho natoľko, že viem, že mu nikdy bohvieako nezáležalo na peniazoch. Keby bol mal zlato, prečo by sa tu usadil? Tu, kde zlato nemohol využiť? Prečo by sa tu zastavil po takej dlhej ceste z Mexika?“

	„Veď o to ide. Stále mi to vŕta v hlave. Bol asi šibnutý...“

	„Som presvedčený, že si niečo priniesol,“ pokračoval Chantry, „nemyslím však, že poklad. Práve preto som sa chcel s vami pozhovárať. Vy by ste to mohli pochopiť... a som si istý, že pochopíte.“ Chantry ukázal na tábor. „Ale tamtí, tí veru nie.“

	Chantry pozrel na Mowatta. „A ešte Frank Mowatt by mohol pochopiť. Je z vašich mužov najlepší. Zastane pri vás, lebo je dobrý a verný syn.“

	„Máte teda odvahu,“ zopakoval Mowatt.

	„Hej, mal som odvahu sem prísť a či mi veríte, alebo neveríte, aj odídem odtiaľto. Chcel som si s vami rozumne pohovoriť. Máte tvrdých chlapov, no plytváte časom na niečo, čo nemá pre vás nijaký význam.“

	„Viete, čo je to?“

	„Nie... iba tuším. Môj brat sa zaujímal o staré civilizácie v Mexiku. Bol to inteligentný človek. Väčšina z nás Chantryovcov sa túlala len tak bezcieľne. Ak sa vybral do Mexika a Strednej Ameriky, určite na to mal dôvod. A som presvedčený, že si priniesol niečo, čo má vzťah k histórii.“

	Chantry sa na chvíľu odmlčal. „Nikdy mu nezáležalo na peniazoch a nevyužil veľa príležitostí na ľahký život. Vždy túžil vidieť, čo je za horizontom, študoval zvyky a život iných ľudí.“

	„Možno.“ Mowatt sa nadvihol a siahol po čižmách. „Prišli ste sem len pre toto?“

	„Nie.“ Obaja ticho kráčali táborom. „Chcel som vás presvedčiť, aby ste boli rozumný. Nič proti vám nemám, prečo by som vás mal teda zabiť? Alebo niekoho z vašich? Prišiel som do tohto kraja a chcem tu zostať. Chcem  zavesiť  pištole na  klinec a  venovať sa  ranču.“

	„Vy?“ zatváril sa Mowatt skepticky. „To by som rád videl.“

	„Mali by ste urobiť to isté, Mowatt. Zaobstarajte si nejakú pôdu, kým vládzete chodiť, a pestujte dobytok.“ Chantry stíchol. „A prišiel som za vami tiež kvôli Marny.“

	„Kvôli Marny?“ Mowatt sa k nemu prudko obrátil. „Nemá s tým nič spoločné. Ju do toho nezaťahujte!“

	„Naopak, má s tým veľa spoločného. Včera som musel strieľať na vašich ľudí, lebo ju prenasledovali. Jedného som zabil a ostatných pokropil olovom.“

	„Marny? Moji chlapi? Klamete, Chantry!“ Hlas mal priškrtený.

	„Čo viete o Marny?“

	„Že je to príjemná, krásna mladá žena, ktorá si vás ctí a má vás rada, pohŕda vašou čeliadkou a zaslúži si lepší osud. To je hlavný dôvod, prečo som sem prišiel. Ste jej nevlastný otec. Chcem vás požiadať o jej ruku...“

	„Čo chcete?“

	„Ste jej najstarší príbuzný. Hádam ste po právnej stránke jej poručníkom. Preto som prišiel za vami.“

	„Dočerta! To je neuveriteľné! Vy...!“ Mowatt sa chvíľu díval na Chantryho a potom sa rozosmial. „Tak vy si prídete do môjho tábora medzi chlapov, ktorí vás chcú zabiť, len preto, aby ste mi toto povedali!“

	„Je to dáma,“ pokračoval Chantry pokojne, „a kdesi pod vaším tvrdým povrchom drieme gentleman. Muž, ktorý vie, čo sa patrí.“

	„Už ste jej o tom niečo hovorili?“

	„Nie... Prekvapilo by ju to. Možno by sa mi vysmiala. V každom prípade som chcel prísť najprv za vami.“

	„Nech sa prepadnem!“ Mac Mowatt odhodil cigaru a prišliapol ju opätkom. „Čo si myslíte, že sme v Richmonde alebo v Charlestone?“ Pokrútil hlavou. „Nie, Chantry... ste túlavý pištoľník.“

	„Iba pištoľník ju môže odtiaľto dostať. Vaši ľudia vás už neposlúchajú...“

	„Mňa že neposlúchajú? Čerta starého...“

	„Opakujem, usadím sa. Ak odvediete svoju bandu, začnem hospodáriť na ranči.“

	„Čo chcete povedať tým, že ma neposlúchajú?“

	„Veď sa za ňou pustili, či nie? Vraj je namyslená a musia jej trochu ukázať...“

	„Dúfam, že ste toho chlapa zabili!“

	„Dostal do nohy guľku a pokiaľ viem, ešte tam leží.“

	Owen Chantry vstal. „Už to viete, pán Mowatt. Chcem Marny a prišiel som za vami ako slušný človek. Odvolajte svojich mužov, lebo dôjde k boju.“

	„A ako dlho v ňom vydržíte?“ Aj Mac Mowatt vstal.

	„Najnebezpečnejší je Jake Strawn,“ poznamenal Chantry.

	„A Tom Freka?“

	„Prenasledovanie Marny viedol podľa všetkého on. Už má na svedomí jednu ženu. Vyžeňte ho, lebo ho zabijem!“

	Mac Mowatt si dlaňou pošúchal tvár. „Došľaka, Chantry, páčite sa mi. Zdá sa, že ste chlap, ako sa patrí. Ale mám tu svojich chlapov... Stojím na čele takých ľudí... Neviem, naozaj neviem. Prečo s Marny neodídete?“

	„Lebo toto je môj kraj, pán Mowatt...“

	Mowatt mykol plecom. Už sa rozhodol. „Vy a tamtí farmári neznamenáte veľa, Chantry. Moji chlapci vás chcú zabiť.“

	„Teda budeme bojovať?“

	„Áno,“ odvetil Mowatt. „A ešte niečo, Chantry. Ak sa z toho dajako dostanete a Marny vás bude chcieť za manžela, máte môj súhlas. Potom, na ňu buďte dobrý! Je to dobrá žena...“

	Chantry sa zvrtol a zašiel medzi stromy. Nič nedosiahol.

	Nasadol na koňa, šiel opatrne, tu a tam zastal, poobzeral sa a pokračoval v ceste.

	Mesačný svit sa matne ligotal na sedle a kôň ticho hrabal kopytom. V tieni sa čosi pohlo a ozval sa tichý hlas:

	„Celý život túžim zastreliť slávneho chlapa a pištoľníka. A teraz sa mi moja túžba splní, nemyslíte, Chantry? Som Trasher Baynes. O chvíľu ste mŕtvy!“

	Chantry sa zrazu citil strašne ustatý. Takmer sa nudil. Vari to nikdy nepochopia? Veď nikoho nechce zabiť. Nikdy nechcel zabíjať. Bojoval v službách zákona, nikdy sa nechcel presláviť ako zabijak.

	Trasher Baynes stál v tieni. Čakal, kým Chantry odpovie, aby presne vedel, kde stojí.

	Owen Chantry stál, striehnuc na každý – aj najtichší zvuk. Keby sa Trasher pohol... Napravo od Chantryho bol strom, naľavo asi na päť krokov voľný priestor a kôň.

	Trasher sa ozval znova, tentoraz zvýšil hlas:

	„Čo je, Chantry? Máš strach? Máš strach otvoriť istá? Zabijem ťa, Chantry, udrela tvoja posledná chvíľa!“

	Chantry sa nepohol. Pušku namieril na miesto, odkiaľ počul drsný hlas, uvedomil si, že musí vystreliť aspoň tri razy: rovno, trocha vpravo a trocha vľavo.

	Keby prvým výstrelom trafil a Trasher by padol, druhým ho dorazí. Zbehne sa celá banda...

	Vystrelil smerom, odkiaľ prichádzal hlas. Raz a vzápätí ešte dva razy za sebou. Nato priskočil ku koňovi, odviazal ho a naskočil do sedla. Za ním sa ozvalo zastenanie a pád na zem.

	Chantry vedel, kde je cestička a dobre ju poznal. Rozbehol sa cvalom.

	Urobil, čo musel urobiť.

	Vina padá na ich hlavu. Nedali na rozumné slová, chceli boj, tak ho teda majú.

	A Mac Mowatt bude vedieť, že banda sa mu vymyká z rúk.

	Medzi stromami spomalil. Vzduch bol chladný, pofukoval ľahký vetrík. Na cestičku svietil mesiac.

	Požiadal o ruku dievčaťa, s ktorým sa o tom vôbec nerozprával. Je hlupák? Mohla by ho ona, alebo nejaká iná žena, vôbec ľúbiť?

	Obľúbi si ho Marny... ? Ak, pravda, zostane nažive...

	Vyhlásil teda vojnu. Povedie ju vlastne sám. Zabili mu brata.

	Bude bojovať o svoju zem.

	A o dedičstvo, ktoré mu zanechal Clive.

	Je jeho, či už je to poklad alebo niečo iné.

	Chata nezhorela, jej brvná sú odolné. Iba zopár ich obhorelo. Oheň poznačil i časť strechy, no popoludňajšia spŕška – v tomto kraji častá – oheň zahasila. S opravou nebude veľa práce.

	Chata však stojí na nápadnom mieste, ešte sa do nej nemôžu vrátiť.

	Iste sa za ním pustia. Zosadol z koňa a zaviedol ho k vode. O kus ďalej si ľahol, pod hlavu si dal sedlo a pozoroval zapadajúci mesiac.

	Podriemkaval. Noci, ktoré v živote prespal celé, by vari zrátal na prstoch. Navykol si prebudiť sa pri najtichšom šramote.

	Nad ránom znova napojil koňa, osedlal ho a vyšvihol sa do sedla. Zamyslel sa, čo bude ďalej.

	Možno bude nevyhnutné postrieľať celú bandu, ale nechcel dospieť k takému koncu. Lenže je sám a tamtých je veľa. A keby váhal, znamenalo by to ohroziť život aj iných.

	Pohol sa teda do boja. Neviali zástavy, no Íri sú zvyknutí bojovať hrdo aj za vopred stratené veci. Šiel do boja a jeho jedinými zbraňami boli dôvtip a trpké – rokmi nadobudnuté skúsenosti.

	Na dlhej ceste prešiel Owen Chantry cez Krivý potok, zabočil na západ a dostal sa až k Stratenému kaňonu.

	Ak banditi pôjdu týmto smerom, musia ísť po tejto ceste. Určite to tak bude, veď ináč by ho nenašli.

	Odbočil z cesty medzi stromy, prešiel asi sto krokov a zosadol. Potľapkal koňa a tíško sa mu prihovoril. Kôň obrátil hlavu a ďugol Chantryho nozdrami.

	Tráva bola v týchto miestach suchá a vyššia než inde. Stromov tu bolo málo. Pozrel na oblohu. Bolo na nej zopár obláčikov. Popoludní sa zväčšia a príde prehánka.

	Chantry zbadal rozvírený prach skôr ako jazdcov.

	Vrátil sa ku koňovi a vyšvihol sa do sedla. Idú po ceste, ktorou šiel on, presne ako predpokladal.

	Oblizol si prst a vztýčil ho do vzduchu. Fúka východný vietor, smerom k Stratenému kaňonu.

	Jazdci vošli do kaňonu. Chantry vyrazil za nimi. Musí konať rýchlo...

	Keď preťal ich stopy, zastal. Poobzeral sa a zapálil chumáč trávy a suchého lístia, ktoré si už predtým pripravil. Rýchlo nasadol do sedla a horiaci chumáč ťahal za sebou. Vietor nebol veľmi silný...

	Popchol koňa do klusu a tráva za ním pomaly začala horieť. Po chvíľke sa obzrel.

	Videl, že už horia aj niektoré stromy.

	Vedel, že jeho protivníci nezhoria, na to sú priveľmi prefíkaní. Nájdu pás, kde tráva ešte nebude horieť, alebo vbehnú do jazierka pri kraji kaňonu. Chcel ich iba vyľakať, aby si uvedomili, že to nebudú mať ľahké.

	Práve som prikladal na oheň raždie, keď som zbadal, že Chantry schádza dolu stenou kaňonu.

	„Cítite ten oheň?“ spýtal som sa ho.

	„Niet sa čoho báť, Doby. Vyzúri sa za niekoľko minút.“

	Marny vyšla z potoka a česala sa. V očiach jej preblysla radosť. Čo môže vidieť na takom starom chlapovi, zišlo mi na um.

	„Ako je Kernohanovi?“ spýtal sa Chantry.

	„Už lepšie,“ odvetila. „Zjedol trocha polievky a napil sa kávy. Určite sa z toho dostane.“

	Pozrela na Chantryho strhanú tvár. „Owen, spali ste aspoň hodinu – dve?“

	Oslovila ho rodným menom!

	„Trocha. Máte niečo jesť?“

	„Jedlo je pripravené.“

	„Kde je starký?“

	„Išiel do lesa.“

	Stromy vrhali tiene.

	Chantry sa najedol a sadol si pod strom.

	Marny k nemu podišla s kávou, ale už spal.

	„Vyzerá zničený,“ povedal som. „Asi šiel celú noc. Rád by som vedel, kde bol.“

	..Teším sa, že sa vrátil,“ usmiala sa Marny. „Vy dvaja a ten starec...“

	„Tomu starcovi nenaletím! Vraj je tu už od čias Noemovej archy, no ja som ho predtým nevidel. Neviem, čo má za lubom, nepáči sa mi...“

	„Povedal ti, ako sa volá?“

	„Zašomral nejaké meno, asi klamal, neverím mu! Neverím, že je tu dlho. Inak by sme ho určite boli videli.“

	„Doby, koľko medveďov si videl v týchto horách?“ spýtala sa z ničoho nič.

	„Ani  jedného. Ani jaguárov, ale sú tu.“

	„Správne.“

	Pozrel som na ňu. „Viem, čo chcete povedať. Že ak som ešte nevidel medveďa a ani jaguára, neznačí to, že tu nie sú. A takisto je to so starcom.“

	Podišla k môjmu otcovi. Mal otvorené oči a díval sa na ňu. Už bol pri zmysloch a cítil sa lepšie.

	Vzal som pušku, a zamieril som k potoku, kde som chcel počúvať, či sa niekto neblíži. Potok hlučne zurčal, takže som nič nepočul.

	Prešiel som asi pol míle hore prúdom, videl som iba pstruhy.

	Keď som sa vrátil, Chantry sedel a čistil si pušku a pištole. Ešte som nikdy nikoho nevidel takto sa starať o zbrane.

	Povedal som pár slov o tom a Chantry zdvihol hlavu.

	„Vďaka nim žijem, Doby. Muž bez zbrane a koňa je v tomto kraji stratený. Staraj sa o ne a nikdy ťa nezradia.“

	Má pravdu, pomyslel som si, no i tak sa mi vidí, že sa o ne stará priveľa.

	Vrátil sa starec a smial sa. Naplnil si hrnček kávou a díval sa na Chantryho. „Vybabrali ste s nimi. Vbehli do jazera ako diví, niektorí až po uši!“

	Rozpovedal nám, ako Chantry zaskočil bandu s ohňom.

	„Trocha som si na nich zastrieľal, ale boli ďaleko. Jedného som škrabol... Pustil pušku a utekal. A tú pušku mu ktosi vzal, chacha!“

	„Výborne!“ usmial sa Chantry. „Človek nenájde pušku každý deň!“

	Trocha som toho chlapa ľutoval, že prišiel o pušku, pomyslel som si však, že na nás bude strieľať o jedného menej.

	Chantry si starca premeral a napokon sa ho spýtal, kedy prišiel do tohto kraja. Starec zažmurkal a dal si zopár dúškov kávy. „Čo ja viem? Kalendár ani hodiny som nevidel odvtedy, čo som bol chlapec. Keď som sem prišiel prvý raz, ešte som mal na prsiach chlpy. Bol by som si poradil s každým, kto by sa mi bol postavil do cesty, lenže nikto tu nebol.“

	„Poznali ste Cliva?“

	„Poznal. Stále čítal... Bol to dobrý chlap... dobrý, tak veru. Vždy mal kávu... nikdy som na ňu nemusel čakať. Raz som s ním bol v Mexiku. Tam sa do nás pustili, museli sme ujsť. Jeden z Clivových priateľov bol Indián z kmeňa Otomi. Poznal kraj a previedol nás. Dostali sme sa do prestrelky a Indiána zabili. Ešte kým zomrel, povedal Clivovi o akýchsi papieroch. Videl, že číta, a tak mu povedal, že aj jeho kmeň má nejaké dokumenty. Prezradil mu, kde sú skryté... Staré papiere, rytiny... Clive sa za nimi hneď vydal a našiel ich. Postavil tú chatu na útese a všetko, čo našiel, skryl.“

	„Koľko mal zlata?“ spýtal som sa.

	Starec sa zarehotal:

	„Zlata? Nebuď smiešny, mládenček. Trochu zlata sme síce mali, ale prišli sme oň v bitke v Mexiku. Boli sme radi, že sme si zachránili holú kožu!“

	Teda tak je to! Ak, pravda, starec neklame a nenašiel zlato sám a niekam ho nezakopal. Zaškúlil som naňho. Starý je, na hlupáka nevyzerá. Prefíkaná horská líška, vyzná sa v tlačenici.

	„O indiánskom kmeni Otomiov som ešte nepočul,“ zahundral som.

	„V Mexiku je veľa kmeňov,“ ozval sa Chantry, „hovoria mnohými jazykmi. Ani ja som nepočul o Otomioch, verím však, že taký kmeň existuje.“

	„Ten Otomi bol dobrý chlap,“ pokračoval starec, „mal túlavú krv, nikde nevydržal ani chvíľu.“

	„Aj tak si myslím, že to bolo zlato,“ vyhlásil som. „Alebo diamanty. Neviem, prečo by človek márnil čas na to, aby sa až z Mexika ťahal s nejakými papiermi. Rád by som vedel, kde ich ukryl, ak je to vôbec pravda...“

	Starec mykol plecom. „Ktovie? Clive bol záhadný človek. Nikto nevie, kam ich schoval.“

	Chantry odišiel pod strom a rozložil si prikrývku.

	Starec sedel a hľadel do uhlíkov pahreby.

	Vzal som pušku a vydal som sa na prieskum na kraj kaňonu. Keď som sa ta dostal, sadol som si medzi skaly do kríkov, odkiaľ som mal dobrý výhľad.

	Stále som starcovi neveril. Ťažko si predstaviť, že tu tak dlho žije a ani raz sme ho nevideli. Možno neklame. Marny to veru dobre povedala o tých medveďoch a jaguároch. Človek sa však cíti nesvoj, ak vie, že ho ustavične pozorujú čiesi oči, a on nevie odkiaľ. Pri tejto myšlienke som sa obzrel.

	Prehodil som si pušku do druhej ruky a zaškúlil som na cestičku. Nikde prach a ani dym. No jednako ma čosi znepokojovalo.

	Mal by som obstarať dajaké potraviny. Mäso sa nám míňa, a bolo by treba nachytať aj rýb.

	Znova som sa zadíval na krajinu.

	Nikde nič.

	Pomaly som sa spustil dolu do tábora.

	Keď som ta prišiel, Chantry si leštil čižmy.

	„Videl si niečo, Doby?“ spýtal sa.

	„Všade je ticho,“ odvetil som. „Čo myslíte, podniknú niečo?“

	„Ak majú dosť rozumu, poberú sa preč. Podľa mňa sa niekde skryjú a počkajú, kým nenájdem to, čo má podľa nich obrovskú cenu.“

	„To môže trvať dlho,“ prehodil som. Veď ako môže človek čítať myšlienky iného, ktorý je dávno mŕtvy? uvažoval som. Sú tu hory, úžľabiny, priepasti, bútľavé stromy – skrýš neúrekom. Povedal som to Chantrymu.

	Súhlasil. „Clive poznal mňa a ja som poznal jeho. Určite niečo vymyslel, nejakú stopu, ktorej by sme obaja porozumeli. Tu na ňu neprídem. Musel by som sa dostať do chaty. Tam by som sa vedel lepšie vžiť do jeho myšlienok a úvah.“

	„Ale ako?“ spýtala sa Marny.

	Chantry odložil handru, ktorou si leštil čižmy. „Musím sa celkom vžiť do jeho položenia. Určite vedel, že sa ho pokúsia zabiť.“

	Marny sa zapýrila. „Mysleli si, že nech je to čokoľvek, je to v chate... I ja som bola o tom presvedčená.“

	„Naozaj?“ Chantry na ňu pozrel.

	„Povedali mi, že ho zabijú, ak im nepovie, kde to je, a ja som ich prosila, aby to neurobili. Raz som vášho brata stretla a rozprávali sme sa... Bol oveľa starší... Vyzeral oveľa starší ako vy, Owen. Páčil sa mi... Bol to jemný muž. Keď mi potom oznámili, že ho chcú zabiť, uprosila som ich a ponúkla som sa, že to nájdem. Súhlasili.

	Išla som za Clivom a povedala som mu, že som ušla, že sa ich bojím, čo bola pravda. Naozaj som chcela ujsť, ale bála som sa ich...

	Dovolil mi, aby som zostala pri ňom, a povedal, že ma bude chrániť, kým niečo nevymyslí, ako by som sa bezpečne dostala preč. Keď bol preč z domu, hľadala som poklad. Jediné, čo som zistila, bolo, že nie je skrytý v chate.

	Veľa sme sa zhovárali. Zbadala som, že je veľmi osamelý. A najviac rozprával o vás, Owen. Čítal mi básne... Keď som zistila, že v chate nemá nič cenné, vrátila som sa k nim a chcela som ich o tom presvedčiť, zaprisahala som ich. Nedali však na mňa. Mysleli si, že si zo mňa vystrelil.

	Napokon mi Mac sľúbil, že nič neurobia. Aspoň som si jeho slová tak vysvetlila. A potom ho zabili. A prehľadali chatu a nenašli nič... nič.“

	Po chvíli ticho dodala:

	„Bol mŕtvy... Clive Chantry bol mŕtvy...“

	

	

	15. KAPITOLA

	Mac Mowatt sedel zhrbený na konci brvna. V pozadí sa týčili vysokánske hory.

	Nebolo to dobré táborisko a Mowatt zachmúrene hľadel do plameňov. Stále mu ležali v hlave Chantryho slová z minulej noci.

	Povedzme, že Chantry povedal pravdu, pomyslel si. Povedzme, že všetko hľadanie je zbytočné. A že zbytočná Je aj strata niekoľkých chlapov a všetky ťažkosti.

	Všetci sa dostali do jazera včas, plamene im veľmi neublížili, len niekoľkých oškvŕklo a sú poranení. Horiace lístie zapálilo Olliemu Fenelonovi vlasy, a kým ich stihol zhodiť, všetky mu obhoreli. A veľkému koňovi Toma Freku poriadne oškrela bok guľka...

	Mowatt mal ešte vždy vlhké šaty. I on vbehol až po krk – ako napokon všetci – do jazera. Pierce Mowatt, jeho nevlastný brat a výborný kuchár, čosi pripravoval na ohni.

	„Zabijem ho!“ rozkríkol sa Freka. „Dolámem mu hnáty, upečiem ho na ohni!“

	Jake Strawn si prehodil v ústach kus tabaku a odpľul si. „Keď budeš mal šancu zabiť ho, radšej to urob hneď a nič si neplánuj.“

	„Myslíš, že je naozaj taký dobrý?“ posmešne odvrkol Freka.

	„Je najlepší, akého som kedy videl... Okrem mňa, samozrejme.“ Strawn sa zatváril samoľúbo. „Vie zaobchádzať so všetkým, nožom, pištoľou, puškou...“

	„Aj tak ho zabijem!“ zopakoval Freka.

	„Otec, idem do Santa Fe, možno aj do El Pasa a nerád by som šiel sám,“ zdvihol sa Frank.

	Chvíľu bolo ticho. „Takto nehovor, Frank. Potrebujeme ťa tu.“

	„Už mám vyše hlavy toho ustavičného sliedenia iba preto, že ktosi tvrdil, že je tu zlato.“

	Tak   toto   si   teda   myslí   jeho   syn,   blyslo   Mowattovi hlavou.

	Frank pokračoval takým tónom, aby ovplyvnil i ostatných. „Chcem už konečne vidieť ženu. Túžim sa dostať medzi normálnych ľudí, chcem trocha žiť. Je tam dobytok, ktorý môžeme ukradnúť a predať na tejto strane hraníc. A tu márnime čas, otec!“

	„Zlato tu je!“ odvetil Mac. „Prišiel s veľkým pokladom, prenasledovali ho vojaci. Nevrav, že len pre nejaké hlúpe dokumenty, ktoré mal pri sebe!“

	„Kto ti povedal o armáde, otec?“ spýtal sa Frank mierne. „Sám dobre vieš, aké legendy sa navymýšľajú v pohraničí. A keby bol mal zlato, prečo by ho zakopal? Ty si už nejaké zakopal, keď si ho mal?“

	„Veru, my sme zlato nikdy nezakopali,“ pridal sa Pierce Mowatt.

	„Veď to práve chcem povedať,“ pokračoval Frank pokojne. „Nikto len tak, pre nič za nič, nezakope zlato. Keby ho boli prenasledovali a aby sa mu utekalo ľahšie, prosím. No ak Cliva Chantryho prenasledovali vojaci, kam sa zrazu podeli?“

	Fenelon zdvihol hlavu. „Čo tým chcete povedať?“

	„Pripusťme, že ho prenasledovali. Vtedy bolo toto územie španielske, nie? Prečo by ho neboli prenasledovali až sem? Clive sa tu usadil, takže by ho boli ľahko našli, aj keby ho neboli chytili hneď.“

	„Och, dočerta!“ vybuchol Fenelon. „Dobre vieme, že ho prenasledovali vojaci. Charlie Abrams to tvrdil a ten o všetkom dobre vedel. Prisahal, že to boli mexickí vojaci a bol na hraniciach, keď sa za ním vo veľkom húfe hnali!“

	„Vtedy neexistovali hranice,“ odvetil Frank pokojne. „Charlie neraz vravel, že prišiel do tohto kraja až po vojne.“

	Vybral fajku a napchal ju. Už nechcel rozprávať.

	Poklad! Zlato z baní! Koľko podobných historiek už počul? Niektoré mali hlavu a pätu. Niektoré aj logiku, ale väčšina bola iba táraním do vetra.

	Vstal a zadíval sa na breh rieky. Vykročil, no vtom za sebou začul akýsi rachot. Obzrel sa a skríkol: „Utekajte! Kamenná lavína! Utekajte!“

	Všetci  sa  rozpŕchli ako  kŕdeľ  vrabcov.  Ktosi zrazil Franka na zem. Mali šťastie, lebo v tej chvíli ich o vlások minul velikánsky balvan. Chlapi kliali, nadávali.

	Ktosi zakričal od bolesti.

	Spadlo ešte zopár kameňov a rozhostilo sa ticho.

	„Pomoc!“ zakričal ktorýsi. „Privalilo mi nohu!“

	„Kde sú kone?“ skríkol Mac Mowatt. Znova sa rozľahlí nadávky.

	„Doboha!“ zaklial Pierce.

	Kamenná lavína im zahasila oheň, zasypala šálky a jedlo. Lavína nebola veľká, vyplašila im však kone, zničila tábor a večeru.

	„Ako  sa to,  doparoma,  mohlo  stať?“  šomral   Pierce.

	„Nestalo sa to samo od seba!“ skríkol Ollie Fenelon. „Niekto to urobil!“

	Mowatt zahrešil a Freka precedil:

	„Zabijem ho! Zabijem!“

	Jake Strawn poznášal všetko, čo zostalo z tábora. Prišiel mu pomôcť Frank a Strawn poznamenal:

	„El Paso sa mi pozdáva čoraz väčšmi...“

	Po polnoci sa všetci konečne upokojili.

	Zaspali.

	Mesiac vyšiel neskoro a osvietil celý kaňon. Nočnú tíšinu zrazu pretrhol výstrel z pušky. Zaburácal ako hrom.

	Tom Freka vyskočil a so zúrivým výkrikom sa vrhol nabok a v tej chvíli kúsok od neho plesla guľka. Potkol sa o Mowatta a spadol. Ozval sa druhý výstrel a nastalo ticho.

	Vyčerpaní, nevyspatí chlapi zúrivo kliali. Zrazu sa z tmy nad nimi ozval Chantryho hlas:

	„Dobrú noc, chlapci! Spite sladko až do rána, príjemné sny!“

	Mac Mowatt sa zamyslel. Odteraz nebudú mať pokojnej chvíle, nebudú môcť s istotou zapáliť zápalku, ani si sadnúť k jedlu, stále budú mať pocit, že sú terčom Chantryho pušky.

	Existujú iba dve východiská: odísť, alebo nájsť Owena Chantryho a zabiť ho. Povedal to Frekovi.

	„Je ešte jedno riešenie,“ odvetil Freka. „Mám dojem, že má zálusk na Marny. Keby sme Marny chytili a priviedli sem, prišiel by si po ňu...“

	„Nie!“ zahriakol ho Mowatt. „Marny je moja príbuzná. Ju z toho vynechaj!“

	„Bude to váš koniec,“ odvrkol Freka a myslel si svoje. Keby mali Marny, dostal by aj Chantryho. Nastražiť mu klepec... to by bolo krásne.

	Strawn zagánil na Freku. Možno sa niekomu vidí záhadný, ale on, Jake Strawn, v ňom čítal ako v otvorenej knihe. Jake sa znechutene odvrátil. Ak je človek na druhej strane zákona, nemôže si vyberať spoločníkov.

	Nad Strateným kaňonom svitlo ráno. Owen Chantry spal iba dve hodiny. Zišiel k potoku a umyl si tvár. Najhoršie je to, uvažoval, že druhá strana sa im môže odplatiť rovnako.

	Bolo načase pohnúť sa. Kernohanovi je lepšie a možno sa udrží na koni. Chantry chvíľu pozoroval veveričku a zamieril naspäť do tábora.

	Bol ustatý, na smrť ustatý. Vedel, že ešte niekoľko dní vydrží.

	„Desať,“ povedal si nahlas. „Desať, jedenásť, dvanásť...“ Čo mu tým chcel Clive naznačiť? Pred časom sa mu čosi vynorilo v mozgu, no zapadlo to tak rýchlo, že to nemal čas zachytiť, bola to akási nejasná myšlienka, nevedel ju sformovať.

	Vrátil sa do tábora a sadol si. Marny bola hore a česala sa. Owen pozoroval jej slnkom prežiarené vlasy. Bola nevýslovné pôvabná.

	„Dobré ráno,“ pozdravil ticho.

	„Kde ste boli včera večer? Bála som sa.“

	Tíško sa zasmial. „Spieval som serenádu. Tým chlapíkom, aby sa im dobre spalo.“

	Nechápavo naňho uprela oči.

	Vzal knihu básní a zalistoval v nej. Clive ju často čítaval. Jeho aj Clivovou obľúbenou básňou bola Locksley Hall. Medzi stránkami bola zasunutá Marmion od Waltera Scotta. Opísal ju Clive.

	Pri pohľade na ňu si Chantry uvedomil svoju osamelosť.

	Cliva už nikdy neuvidí.

	Odrazu mu svitlo. V tej chvíli bol presvedčený, že vie, kde je ukrytý poklad.

	16. KAPITOLA

	Konečne má stopu! No aj tak si hľadanie vyžiada čas. V každom prípade však vie, ako Clive rozmýšľal.

	Clive Chantry sa jazyky naučil viac-menej náhodne, vedel ich niekoľko už v mladosti a ostatné sa naučil, keď potreboval. Za niekoľko rokov, čo sa potuloval po Amerike, osvojil si niekoľko indiánskych nárečí.

	Hoci si neuvedomoval, že je vlastne vedcom, bol si vedomý, ako musí vedec konať, a na potulkách vždy navštevoval miesta a ľudí, ktoré boli dovtedy pomerne neznáme.

	Owen Chantry pozoroval, ako sa Marny češe, a hoci bola veľmi príťažlivá, myšlienkami bol ďaleko...

	Mac Mowatt nenechá nočný útok na tábor len tak. Ani nemôže, ak sa chce udržať na čele bandy. Budú zúriť, túžiť po pomste. Tentoraz na nich vyrazia s jasným úmyslom zabiť ich.

	„Musíme odísť,“ povedal Chantry zrazu.

	„Kam?“ spýtal sa Doby. „Môžeme odísť len do šíreho kraja a tam nás zmetú ako prach.“

	Chantry pozrel na starca, ktorý sa opieral o pušku a pozoroval ich sivými očami. „Vy poznáte tento kraj najlepšie. Nájdeme tu nejaký dobrý úkryt?“

	„Čoby nie, a nie jeden. Domyslel som si, že sa budete chcieť vrátiť do hornej chaty. Je tam viacero miest...“

	„A čo voda?“ ozval sa Doby. „V tých končinách som nijakú nevidel.“

	Starec sa pousmial. „Vy mladí chodíte so zatvorenými očami. Ako slepí! Vodu máte takrečeno pod nosom. Vpravo za kríkmi. Starý Clive nebol na hlavu padnutý. Postavil si tam hať. Keď prší, zachytáva vodu, takže v čase núdze, keby sa bol musel zdržiavať mimo chaty, bol by jej mal nadostač...“

	„Nechcem, aby otec zostal trčať v chate. Bol by ako v pasci.“

	„Netreba, aby ta šiel, synček. Chantry, vy viete zaobchádzať so zbraňou. Tam hore sú miesta, kde sa jeden súci chlap s puškou môže ubrániť proti viacerým. Ukážem vám, kde.“

	„Poďme!“ vyzval ich Chantry.

	O niekoľko minút sme sa pohli. Starec šiel vpredu, za ním Marny a otec, potom ja a Chantry. Bude nás kryť zozadu...

	„Zlý čas sme si vybrali,“ zahundral starec. „V noci by holo bezpečnejšie a trafím tam so zatvorenými očami. Teraz sa musíme kryť, ísť opatrne.“

	„Cestou sa niekde môžeme zastaviť a vyčkať na súmrak,“ odvetil Chantry. „Len sa odtiaľto čo najskôr strafme.“

	Starec si odpľul, prehodil si pušku do druhej ruky a povedal:

	„Už viem, kde sa skryjeme. Tam nás tak ľahko nenájdu!“

	„Ako je to ďaleko?“

	„Štyri-päť míľ...“ Ukázal kostnatým prstom na juh. „Tam.“

	Viedol ich kaňonom. Jeho steny neboli veľmi strmé, bol čoraz plytší a napokon vyústil do šírych lúk. Starec obišiel nízky pahorok a zamieril na mierne úbočie medzi stromy.

	Chantry jazdil na konci s puškou v ruke. Robil si starosti. Z kanónu vyšli poľahky a cit mu hovoril, že ich onedlho čakajú nepríjemnosti, hoci videl, že starec je prefíkaný.

	Cesta, ktorou ich viedol, nebola nápadná, mohli ňou uniknúť sliedivým zrakom banditov.

	Deň bol sparný a pokojný. Všade ticho, až priveľká ticho. Owen sa rozbehol, aby dohonil skupinku. Doby viedol nákladné kone.

	Koľko ľudí zostáva Mowattovi? Niekoľkých zabil, ale nebol si istý, koľkých... možno troch. A niekoľkých zranil.

	Chantry zohol hlavu, aby sa vyhol nízkemu konáru, a pozrel na Dobyho, nákladné kone... Na zákrute cestičky zazrel Marnine červenkasté vlasy, ligotajúce sa v slnku. Nie celkom červené, ale keď sa na nich zaleskne slnko...

	Začul akýsi zvuk, tichučký, že to takmer ani nebol zvuk. Prudko sa obzrel.

	Nič...

	Bolo to zviera alebo vták? Alebo konárik, ktorým pohol vánok? Keď zašiel do hustého porastu, zastal a. opäť sa obzrel... Nič.

	Cvalom prešiel cez lúku a znova sa obzrel.

	Kam ich starec vedie? Napredovali pomaly, využívali každú možnosť, aby sa kryli. Prešli už akiste tri-štyri míle. Teraz z toho úkrytu vychádzajú, asi z jeho najlepšej časti. Najviac tu bolo cédrov, medzi nimi zopár borovíc. Kraj bol veľmi suchý. Chantry nevidel nijaké stopy, len ich vlastné.

	Opäť sa obzrel... Stále nič.

	Zotrel si z čela pot. Škoda, že nemá klobúk. Na niekoľko dní si vypožičal starý od Kernohana, nechal ho však v chate. Svoj stratil...

	Bolo čoraz sparnejšie. Z trávy vyskočila kobylka. Na oblohe krúžil sup. Chantry si vyzliekol kabát a prehodil si ho pred seba na sedlo.

	Konečne došli do jaskyne, ktorú zakrývali stromy.

	Starec sa zasmial, bol spokojný sám so sebou. „Sem nevidieť odnikiaľ. Buď o nej musíte vedieť, alebo prísť priamo kaňonom. Občas sa tu zastavovali Indiáni. Zostaneme tu a necháme ich, nech si nás naháňajú, a pred svitaním vyrazíme.“

	Mlčali. Najedli sa, pospali si, oddýchli a čakali. Z času na čas sa Chantry alebo starec vykradli za hradbu stromov, aby videli, či sa niekto neblíži.

	Keď sa slnko chýlilo k západu, zrazu začuli hore na skalách dupot kopýt a potom nastalo ticho.

	„Došľaka!“ povedal ktosi. „Sem by nešli! Je to pasca!“

	„Veď nemôžu len tak zmiznúť, doboha!“ ozval sa iný hlas. „Musia byť niekde tu!“

	„A videl si nejaké stopy? Posledné boli ešte tamto v prachu, ale stratili sa. Tadeto rozhodne nešli. Mohli by prísť len do otvoreného kraja a tam by sa nemali kde skryť. Určite šli hore do vrchov, odkiaľ majú výhľad.“

	Jazdci odišli a Chantry odložil pušku. Slnko pomaly klesalo a sfarbovalo vrcholky hôr do zlatopurpurova.

	Starec vyšiel na skaly. Keď sa vrátil, pokrútil hlavou.

	„Ani pamiatky po nich. Môžeme si dať kávu a trocha si zajesť. Máme pred sebou dlhú cestu.“

	Vyšli hviezdy. Povetrie zvlhlo od rosy. Kone mali priviazané o stromy pri potôčiku, kde sa mohli napiť, kedy sa im zachcelo.

	Chantry pristúpil ku Kernohanovi. „Ako je vám?“ spýtal sa.

	„Dobre. Som ustatý, rana ma už nebolí.“

	„Máme pred sebou dlhú cestu.“

	„Počul som. Poďme, pán Chantry. Nerád by som vás zdržiaval.“ Hodnú chvíľu mlčal a Chantry sedel na kuse dreva a popíjal kávu. „Môj chlapec si počína celkom dobre, nie?“ obrátil sa naňho Kernohan.

	„Pravdaže. Ako dospelý chlap. Nemusíte si oňho robiť starosti.“

	„Viem. Je to naňho trocha priveľa. Časy sú dosť ťažké. Nestýka sa s mladými, nemôže si zatancovať, zabaviť sa...“

	„Toto je krásna krajina,“ poznamenal Chantry. „Čoskoro sem prídu ľudia. V údolí San Louis ich je už veľa. My sme tu prví, Doby bude mať onedlho spoločnosť...

	Pohli sa, keď vyšiel mesiac. Na čele už šiel Chantry. Napredovali rýchlym klusom. Cestičky boli úzke, pri mesačnom svetle sa jasne črtali.

	Starec dohonil Chantryho. „Idete hlučne. Tí lotri môžu mať v týchto končinách tábor.“

	Z času na čas Chantry zastal, započúval sa, dával pozor, či nezacíti oheň. Možno sú tu niekde.

	Ochladilo sa. Vrcholky hôr sa ostro črtali proti tmavomodrej oblohe a jasným hviezdam. Všade panovalo ticho, bolo počuť iba vŕzganie sediel a údery kopýt. Raz Kernohan zakašlal. Chantry držal v ruke pušku a mal pritom dobrý pocit.

	Starec sa pridal k Dobymu, ktorý viedol n kladné kone. Po chvíli obaja dohonili Chantryho.

	„Čo myslíte, kde sú?“ spýtal sa Doby ticho.

	Chantry mykol plecom. „Bohvie.“

	Oheň dohorel.

	Mac Mowatt sedel schúlený pri strome a jedol mäso. Mal trpký pocit, cítil sa strašne starý.

	Frank odišiel. Jednoducho zmizol. Nikdy by nebol uveril, že ho opustí – hoci bolo dlhší čas očividné, že je nespokojný.

	Mac Mowatt bol zo všetkého mrzutý ako starý grizly, ktorého bolí zub. Díval sa na Ollieho Fenelona, šúchal si obhoretú hlavu, ktorá sa mu začínala šúpať. Potom zablúdil zrakom k Piercemu.

	Strawn sedel obďaleč od ostatných. Aj tak je samotár, uvažoval Mowatt. A dnes večer si Mowatt jasnejšie ako inokedy pripomenul, čo mu Chantry radil. Aby sa držal Strawna.

	Koľkým ešte môže dôverovať? Mowatt poznal odpoveď... pravdepodobne ani jednému.

	Straty, ktoré utrpeli, sú značné, i zranených je veľa, jeden má zlomenú nohu ...

	Dosiaľ vedie Chantry. Mowatta to škrelo. Strávili tu už veľa času a nič z toho nemajú.

	Navzdory všetkým argumentom si uvedomoval, že väčšina jeho ľudí už pochybuje...

	Frank je teda preč. Mowatt vedel, že podaktorí z jeho chlapov Frankovi veľmi dôverovali, Strawn váha a Freka už skoro vôbec nerešpektuje jeho rozkazy.

	Rozpadajú sa... veru tak.

	Zdvihol k ústam šálku s kávou. V tej chvíli začul dupot kopýt. Tom Freka vyskočil ako mačka. Mowatt pustil šálku a tiež vstal.

	Chantry práve spomalil, aby pustil starca dopredu a Doby sa obrátil v sedle, aby videl, ako si počína otec.

	Ocitli sa uprostred Mowattovho tábora!

	Prekvapenie bolo obojstranné. Freka sa spamätal prvý a schmatol pušku. Chantry však popchol koňa a zrazil Freku na zem. Ten sa zvalil na Strawna, ktorý práve vstával.

	V tej chvíli vstal aj Willey s puškou. Chantry, držiac pušku v jednej ruke ako pištoľ, doňho strčil a súčasne vystrelil. Willey naňho zachrípnuto vykríkol a spadol. Ruky a nohy mal rozhodené a na prsiach krv. Nastal zmätok, rozľahlí sa výkriky, nadávky, streľba. Mac Mowatt sa vrhol dopredu a včas sa uhol, aby ho neudupali uháňajúce nákladné kone.

	Chvíľa šialenej streľby a výkrikov sa končila. Výstrely boli čoraz redšie, až napokon stíchli.

	Zrazu bolo po všetkom.

	Freka stále hľadal pušku, ktorá mu vypadla z rúk. Keď ju našiel, zvrtol sa a rozbehol sa ku koňovi.

	Mowatt zahrešil a zakričal: „Na kone a za nimi! Chyťte ich, doboha! Chyťte ich!“

	Rozkaz poslúchli s radosťou.

	Strawn vstal a oprášil si šaty. Ostatní, okrem Mac Mowatta a Pierca, ktorý zhľadúval svoje kuchárske náčinie, už boli preč. Mac Mowatt sa rozbehol ku koňovi, no vzápätí zaváhal. Vrátil sa a vzal prevrhnutú šálku.

	„Nechajte ich, nech si idú, Mac,“ ozval sa Strawn. „Nič nenájdu. A ak nájdu, budú sklamaní.“

	„Myslíš, že to urobili náročky?“ spýtal sa Pierce.

	„Nie,“ odvetil Strawn. „Natrafili na nás náhodou. Boli rovnako prekvapení ako my.“ Ukázal na mŕtveho Willeyho. „Radšej sa pozri sem. Je mŕtvy. Chantrymu sa nestane často, že by netrafil.“

	Pierce pristúpil k mŕtvemu. „Presne do srdca.“ Obrátil sa k Mowattovi. „Poďme preč. Nabudúce to bude jeden z nás.“

	„Odísť?“ zrúkol Mowatt. „Nech sa prepadnem, ak odídem! Je tu zlato, počuješ? Zlato!“

	Jake Strawn sa obzrel. „A čo ak je? Ako dlho by vydržalo tejto bande? Zavraždia vás aj kvôli tomu, čo máte vo vrecku. Odíďme a potom sa vrátime, ticho, nenápadne, len tí, čo si môžeme dôverovať.“

	Pierce prikývol. „To by sa mi páčilo. Zaskočíme ich nepripravených a Chantry dovtedy dozaista nájde to zlato...“

	„A čo ostatní? Odídu?“ spýtal sa Mowatt.

	„Odídu... Pravdepodobne, okrem Freku. Ten chce Marny.“

	„Čo?“ vyskočil Mowatt. „Freka ju chce? Radšej ho zabijem!“

	„Vy ste si to nevšimli?“ čudoval sa Strawn. „Zato ja áno. Ten chlap nie je normálny. Nemá v sebe kúsok ľudskosti. Je vyšinutý.“

	„Zabijem ho,“ mrmlal Mowatt.

	„Dobre by ste urobili,“ prikývol Strawn.

	Svitalo.

	V chate na útese bolo ticho a chladno. Vysoké borovice pôsobili ako mníšky pri modlitbe. Lístie osík sa chvelo a  vzdialené  končiare  pozlacovalo  vychádzajúce  slnko.

	Tisinu pretrhli kone, ustaté po dlhej ceste. Radostne strihali ušami, lebo cítili vodu a koniec dlhého pochodu.

	Chantry zosadol a vystrel ruku, aby pomohol zosadnúť Marny. Bol o zlomok sekundy rýchlejší ako Doby, ktorý jej tiež chcel pomôcť z koňa.

	Doby ruku rýchlo spustil a čosi zahundral, aby zakry], čo mal v úmysle. Podišiel k otcovi, pomohol mu zo sedla a podopierajúc ho, vošli do chaty.

	„Nechceli by ste preskúmať okolie?“ obrátil sa Chantry na starca. „Vyznáte sa v tom z nás najlepšie.“

	„Dobre. Ale aj vy sa vyznáte. Tu sa nemusíme báť. Chlap, čo by sem chcel prísť, by narobil kopu hluku, lebo by sa musel predrať týmto húštím.“

	Keď odsedlali kone, poznášali náklad dnu a pripravili Kernohanovi posteľ, Chantry vzal pušku a odišiel na kraj útesu.

	Tiene sa už skracovali, svetla pribúdalo a pred ním sa rozkladala šíra krajina.

	Kúsok pod útesom sa začínal prudký, takmer kolmý svah, ktorý sa ťahal do hĺbky asi sedemdesiat metrov. Bol posiaty skalami. V úžľabine celkom dolu zbadal Chantry puklinu medzi stenou svahu a balvanom. Pozorne sa do nej zadíval.

	Sedel na výbornom mieste – dalo sa z neho zísť až dolu a mohol z neho aj dobre strieľať. Bolo odtiaľ vidieť niekoľko cestičiek...

	„Buď ja, alebo starec,“ zašomral nahlas. „Niekto, kto vie dobre strieľať.“

	Zrazu sa pri ňom zjavila Marny. „Vidíte ich?“

	„Nie, ešte nás nenašli.“

	„Zistili ste, kde to je? Mám na mysli to, čo má byť skryté.“

	„Už asi viem, kde to hľadať.“ Zadíval sa na lúky a lesy v diaľke.

	„Je tu nádherne,“ poznamenala Marny. „Prečo je tu stále toľko všelijakých nepríjemností?“

	„To je tá najťažšia otázka dejín, Marny, otázka, ktorú si ľudia kladú od nepamäti. Mnohí chcú to, čo patrí iným. Ľudia sú chamtiví, žiarliví a pomstychtiví. Dívajú sa cez plot a vravia si, že tráva za plotom je zelenšia. Ženú sa za vzdušnými zámkami ako tí chlapíci za údajným pokladom.“

	Veľa ľudí tu prišlo o život, pomyslel si Owen, iní tu premárnili mesiace, a to všetko pre nič...

	„Čo nás čaká?“ spýtala sa Marny.

	„Prídu sem. Iné východisko nemajú. Keby sa teraz vzdali, ich námaha by vyšla celkom navnivoč. Preto sa nevzdajú.“

	„Kedy prídu?“

	„Neviem. Musíme ich zastaviť... ak budeme vôbec môcť.“

	„Dúfam, že Mac Mowatt s nimi nepríde. Nechcela by som, aby prišiel o život pred mojimi očami.“

	„Ani ja.“

	Kraj pred nimi už rozjasnilo ranné slnko. Na oblohe nebolo ani obláčika.

	Bola tu dobrá zem. Ľahko by sa dala obrobiť. Každý usilovný človek by tu mohol mať dobrý život. Keď sem prídu ďalší osídlenci, šiel by na odbyt dobytok, mäso, zelenina.

	Owen Chantry vzal do dlane za hrsť pôdy. Dobrá... veľmi kvalitná. Rastie tu množstvo všelijakých stromov a rastlín. Je tu aj dosť vody. Dalo by sa tu všeličo pestovať, prispôsobiť podmienkam...

	Oprel sa o skalu a pušku si odložil vedľa seba. Očami znova prebehol šíre priestranstvo až po horizont. Clive si vybral nádherné miesto na chatu. Odnikiaľ nemôže byť krajší výhľad.

	Chantry pocítil únavu. Teplé slnko ho zmalátňovalo a pomaly sa uvoľňoval.

	„Keď bude po všetkom, Owen, kde chcete žiť?“

	„Tu... Ak to prežijem, alebo tam dolu,“ ukázal na krajinu.

	Vtom ich zbadal. Štyroch jazdcov.

	Vyšli z malej úžľabiny pri kaňone, cvalom prešli cez lúku, stratili sa medzi stromami a znova sa zjavili.

	„Marny! Pozrite!“

	Pozrela tým smerom. „Odtiaľto vyzerajú veľmi pokojní,“ zašepkala.

	„Hej,“ prisvedčil a díval sa, ako miznú a zjavujú sa na cestičke.

	„Ako sú ďaleko?“

	Mykol plecom. „Asi pol druha míle alebo i dve. Teraz spomaľujú a myslím, že sa dívajú rovno sem.“

	„Vidia nás?“

	„Nie. Z takej diaľky nás nemôžu vidieť... Podľa mňa skúmajú skalnú stenu, kadiaľ by vyšli hore.“

	„Poďme to povedať ostatným,“ vyzvala ho Marny.

	„Dobre.“ Chantry však ešte zaváhal a prebehol očami kraj. „Príde ich viac.“

	„Mám zavolať Dobyho?“

	„Nie, povedzte mu, aby zostal pri otcovi, a potom nájdite starca a držte sa pri ňom. Budú musieť prísť po cestičke od potoka. Bude to zrejme dlhý boj, môže sa však skončiť aj rýchlo.“

	Jazdci už boli o poznanie bližšie. Chantry videl odblesky slnka na hlavniach ich pušiek. Pozoroval ich, no bolo dosť miest, kde sa mu strácali z dohľadu.

	Chytil pušku a zacielil. Boli ešte priďaleko na istý zásah.

	Chantry sa neponáhľal.

	A nechcel ani plytvať strelivom.

	Zrazu ho premkla úzkosť, jazdci bezpochyby vedia, že sa utiahli sem hore. A takisto vedia, že ich vidieť. Prečo teda ...?

	Zvrtol sa a rozbehol sa k chate.

	Pribehol k dverám a nazrel dnu. Kernohan sedel na posteli. „Čo je, čo sa stalo?“ vyhŕkol.

	Kernohanova puška stála v rohu pri dverách. Chantry ju vzal a hodil mu ju. „O chvíľu tu bude rušno,“ vysvetlil.

	Vybehol z dverí a zamieril do lesa. Medzi stromami sa mihol tieň. Chantry zbadal pušku, a preto bleskurýchle strelil. Guľka trafila kmeň. Chantry vypálil vzápätí ešte raz. Puška medzi stromami klesla na zem. Chantry konečne zbadal strelca. Objímal kmeň a bezvládne klesal na zem. Hľadel naňho rozšírenými očami, čosi hovoril, šepkal...

	Chantry prebehol okolo neho a schmatol jeho pušku. Bola to henryovka, dobrá puška. Odrazu zastal a vrátil sa k mŕtvemu. Rýchlo mu odopol pás s nábojmi a strhol mu ho z tela. Bolo v ňom dvadsať nábojov.

	Veru, dobre si to načasovali, blyslo Chantrymu mysľou. Tí štyria dolu pútali ich pozornosť a ostatní zatiaľ obkľučovali... Našťastie uhádol ich taktiku.

	No čo ak nie včas?

	Určite ich je viac. Kde sú? Kde je Marny? A kde je starec a Doby?

	Všade ticho.

	Bol ten, čo naňho chcel vystreliť, sám? Sotva. Kde sú ostatní?

	Schúlil sa za hrubý strom.

	Mal tam pomerne dobrý úkryt.

	Odkiaľsi spred Chantryho sa ozval hlas: „Poďte von, Chantry! Vzdajte sa! Máme chlapca a Marny Foxovú!“

	„Je s vami Mac Mowatt?“ zavolal Chantry.

	Na okamih sa rozhostilo ticho. „Nie. Ten s tým nemá nič spoločné. Buď vyjdete, alebo ich zastrelíme!“

	„Povedzte to Mowattovi!“

	„Vylezte! Odhoďte zbrane a vylezte!“

	Chantry sa kúsok pohol, hľadal miesto, kam by sa presunul, obzeral sa a zvažoval...

	Kde je starec? Vari o ňom Mowattova banda ešte nevie?

	„Vylezte,  došľaka,  lebo  chlapcovi odsekneme  prsty!“

	„Kto zabil Cliva?“ spýtal sa Chantry hlasno, aby ho bolo dobre počuť. „Povedal som vám, že bo máte obesiť. Obesili ste?“

	„Čo ste sa zbláznili? Teraz tu rozkazujeme my!“

	„Naozaj?“

	Koľkí sú tu? Chantry bol zrazu presvedčený, že iba traja, a možno len dvaja, a že Doby a Marny nie sú pri nich, hoci ich zrejme zajali.

	Svižne, potichu prebehol zo dvadsať metrov a kľakol si.

	Kde je Mowatt, Freka a Strawn?

	Owen Chantry bol prichystaný pohnúť sa ďalej, keď sa rozlahol hromový výstrel z veľkej pušky. Ozvalo sa zvriesknutie, nasledovala salva výstrelov a po chvíli znova hromový výstrel. Nato ktosi zahrešil.

	Chantry sa plazil za zvukom. Zrazu vybehli z porastu chlapi a utekali krížom cez čistinu smerom od neho. Owen jednu pušku položil na zem a z druhej rýchlo vystrelil. Jeden z utekajúcich spadol, druhý sa zvrtol a rýchlo tri razy za sebou vystrelil na Chantryho. Vzápätí spadol. Druhý výstrel sa zaryl do stromu na mieste, kde mal pred zlomkom sekundy hlavu. Chantry vystrelil ešte raz, ale banditi už boli preč.

	Kľakol si, vstal a vtedy začul, že z húštiny sa ktosi blíži k nemu. Vyčkal, kým sa príchodzí vynorí z húštiny, a puškou ho ako kyjakom udrel pod kolená. Chlap otvoril ústa, aby zakričal, Chantry sa však naňho vrhol a zrazil ho na zem. Chlap chcel vstať a vziať pušku, ale Chantry ho udrel pažbou z celej sily do brady. Chlapík sa odtackal a klesol pri najbližšom strome.

	Bol mŕtvy. Chantry hodil jeho pušku do kríkov a strhol mu nábojový pás. Noha ho bolela čoraz väčšmi, krv na nej nevidel...

	Rozhodol sa, že odhodí aj druhú pušku.

	Prekážala mu. Oprel sa o strom tak, aby ho kryli nízko rastúce konáre.

	Prešiel k susednému stromu, oddýchol si pri ňom a krivkal ďalej. Zbadal chatu. Pustil sa k nej a vtedy sa rozľahol hlas:

	„Hej, Chantry! To som ja, Strawn! Nehýbte sa!“

	Nemohol nič robiť. Nehybne stál. Prišli k nemu a odzbrojili ho.

	Jediný, hocijaký pohyb a je mŕtvy, uvedomil si. So Strawnom nie sú žarty. Je to zabijak a strieľať vie.

	Pohnúť sa znamenalo zomrieť a Chantrymu sa práve teraz zomrieť nechcelo.

	„Zdá sa, že ste vyhrali, Jake,“ povedal. „Dúfal som, že tu nebudete.“

	„Ale sme tu a som tu aj ja!“ To je asi Ollie Fenelon, pomyslel si Chantry. Spomedzi stromov prichádzali ďalší dvaja.

	„Doboha!“ zvolal jeden z nich. „Tento nemá pušku na bizóny. Len obyčajnú henryovku!“

	„Veď si ju počul, nie? Znela ako puška na bizóny. Prisahal by som...“

	„Mowatt sa chce s vami rozprávať, Owen,“ uškrnul sa Strawn. „Poslušne choďte a neprinúťte ma, aby som vás zabil.“

	Chantry nemal iného východiska.

	Keď prišli do tábora, Mowatt sedel pri ohni.

	„Vitajte, Chantry,“ uškrnul sa. „Mali sme s vami oštaru, ešte dnes to však napravíte.“

	„Vždy rád vyhoviem,“ usmial sa Chantry a sadol si na skalu. „Čo môžem pre vás urobiť? Ak chcete odtiaľto odísť, prosím, rovno po tejto cestičke...“

	„Odísť? Kto tu hovorí o odchode?“ vyštekol Mowatt.

	„Myslím si, že nič iné vám nezostáva, ak chcete, aby vám zostalo niekoľko chlapov. Veď preto ma Strawn priviedol, nie? Nepoznáte cestu a ja vám ju s najväčšou radosťou ukážem.“

	„Buďte ticho, Chantry!“ zahriakol ho Mowatt. „Chceme od vás len poklad. Ukážte nám, kde je, a môžete ísť.“

	Chantry sa usmial. „Počúvajte, Mac, buďme úprimní. Nikdy by ste ma nepustili. Viete, že keby som dostal do rúk pušku...“

	„Ak budete mať ruky,“ zamiešal sa Freka. „Čo ak vám ich odsekneme, Chantry? Mám dýku a Pierce má sekeru na rúbanie dreva ...“

	„To sa vám podobá, Freka,“ odvetil Chantry pokojne. „Chcete mi odseknúť ruky, lebo viem strieľať rýchlejšie ako vy. A presnejšie! Bojíte sa, Freka!“

	„Naozaj?“ Freka vybral z ohňa veľký kus horiaceho dreva. „Máte dve oči. Čo keby sme jedno pohladili ohňom?“

	„Odlož to, Freka!“ rozkázal Mowatt. „Chlapa zabijem, to hej, ale nech sa prepadnem, ak budem niekoho mučiť.“

	.“Ako potom nájdeme poklad?“ vybuchol Freka. „Myslíte, si, že vám to povie len tak?“

	„Prečo nie, Freka?“ ozval sa Chantry. „Mowatt je gentleman. A Strawn dodrží slovo. Verím jednému aj druhému.“ Vystrel si zmeravenú nohu. „Mowatt, máte Marny a toho chlapca... Dobyho?“

	„Máme. Chytili sme ich. Sú tam!“ ukázal ponad plece.

	„Pusťte ich aj s koňmi a ja vám ukážem poklad, nech je to hocičo.“

	„Tomu máme veriť?“ zasmial sa Freka.

	„Ja mu verím, Freka,“ povedal Strawn.

	Mowatt si vzal fajku. „Uvažujte, Chantry. Ste v našich rukách. A v našich rukách sú aj ostatní. Otec toho chlapca je ťažko ranený. Nebudeme sa hádať, nebudeme sa s vami handrkovať. Buď nám poviete, čo chceme vedieť, alebo necháme starého Kernohana zomrieť. A možno zastrelíme aj Dobyho.“

	Mowatt si vybral z úst fajku, aby si ju prečistil a napchal do nej tabak. „A možno i vás, Chantry.“

	„Nemyslím, že to urobíte,“ odvrkol Chantry. „Teraz určite nie, lebo vám leží na srdci osud Marny.“

	„Vy asi ešte celkom nechápete svoje položenie,“ pokračoval Mowatt. „Podmienky tu kladieme my, Chantry. Vydajte nám poklad a môžete odísť.“

	„Pusťte mojich priateľov,“ trval Chantry na svojom, „obeste toho, kto  zabil  Cliva, a ukážem vám  poklad.“

	„Budeme ho ešte dlho počúvať?“ precedil Freka.

	„To, čo navrhuje, sa zdá celkom rozumné,“ ozval sa Pierce Mowatt.

	„I mne,“ zamiešal sa Jake Strawn. „Proti chlapcovi a ani proti jeho otcovi nič nemáme.“

	„Chantrymu neverím!“ húdol si svoje Freka. „Vari to nevidíte? Chce, aby sme sa povadili medzi sebou.“

	„Mne sa zasa vidí,“ ujal sa slova Chantry, „že vrah by sa mal nechať dobrovoľne obesiť kvôli kamarátom, aby mali poklad. Jeden za všetkých...“

	Mimovoľne sa usmieval, ale myseľ mu rýchlo pracovala.

	„Kde je poklad, Chantry?“ spýtal sa Mowatt rázne.

	„Tak ste ma zamestnávali, že som ho ešte nemal čas hľadať,“ pokrčil Chantry plecami.

	Majú jeho pištoľ, pušku, no pol míle odtiaľto je opretá o strom tá ukoristená puška...

	„Chantry,“ začal Mowatt pomaly a rozvážne, „chcem, aby sme si všetko vyjasnili. Už ste nám narobili dosť ťažkostí, a my to tak nenecháme. Máte ešte jednu šancu. Nájdite to, čo Clive Chantry priniesol z Mexika. Ak nenájdete, nedám vás svojim chlapcom. Zastrelím vás sám!“

	„Ako vidím, veľmi na výber nemám,“ usmial sa Chantry. „K pokladu mám len stopu...“

	„Akú?“ spýtal sa Pierce.

	„Viem, že je to stopa, neviem ju rozlúštiť. V každom prípade potrebujem čas. Clive nebol hneď mŕtvy, nechal mi niečo, z čoho sa dá vychádzať.“

	„Čo také mohol nechať, keď zomieral?“ prehodil Freka.

	„Napísal niečo na schod. Slovo desať.“1*

	Nechápavo naňho pozreli.

	„Desať? Čo to znamená?“ vyskočil opäť Freka. „Desať? Čoho?“

	„Je to problém, páni,“ zvýšil Chantry hlas. „Uvažoval som, či desať stop, alebo míľ, či desať palcov a napokon, prečo to nenapísal číslicou? Prečo slovom?“ 

	„To je akési zmätené,“ zamrmlal Ollie Fenelon. „Veru, zmätené.“

	„Už ste na to prišli?“ spýtal sa Mowatt.

	„Možno, neviem. Podľa mňa chcel napísať Tennyson.“

	„Tennyson? Čo je to?“ bol zvedavý Pierce.

	„Nie čo, ale kto,“ odvetil Mowatt. „Tak sa volal istý človek.“

	„Človek? Také meno som jakživ nepočul,“ krútil hlavou Fenelon.

	„Spisovateľ,“ prehodil Mowatt. Zagánil na ostatných. „Keby niektorý z vás aspoň raz za čas čítal, vedel by, že Tennyson bol spisovateľ.“ Pozrel na Chantryho. „Anglický, však?“

	„Anglický... a básnik. Veľmi dobrý.“

	„Básnik?“ žasol Fenelon. „Prečo by niekto písal meno básnika, keď zomiera?“

	„Mám rád jeho básne,“ pokračoval Chantry. „A mal ich rád aj Clive. Nech ukryl čokoľvek, chcel, aby som to našiel iba ja. Preto to ukryl tak, aby som stopu pochopil iba ja a nikto iný.“

	„Dočerta!“ vybuchol Freka. „Keď to môže nájsť jeden, môže to nájsť aj druhý!“

	„Som presvedčený, že ste to už skúšali,“ utrúsil Chantry posmešne. „A čo ste našli? Nech sa páči, hľadajte ďalej, miesta je tu dosť pre všetkých. Ste mojím hosťom.“

	„Ak viete niečo s istotou, prestaňte tárať a povedzte nám to!“ rozhneval sa Mowatt. „Je niečo v tých knihách, čo po ňom zostali?“

	„Samozrejme.“ Chantry vstal a povystieral sa. Mierili naňho tri pištole a tí, čo ich mali v rukách, by ho bez váhania zastrelili. Neurobia to, lebo chcú vedieť, čo vie on.

	„Obaja sme mali radi Tennysona,“ pokračoval Chantry. „Niektoré jeho básne sme si veľmi obľúbili, takže Clive predpokladal, že v nich budem hľadať stopu. Tajomstvo je skryté v jednej z nich.“

	„V básni! Kto to kedy slýchal?!“ Fenelon bol znechutený. „Neverím! Neverím ani slovko. Všetko ste si vymysleli!

	„Možno niečo,“ ozval sa Strawn, „no to slovo desať som videl i ja, i keď som tomu nevenoval nijakú pozornosť.“

	Mac Mowatt nespúšťal z Chantryho oči. „Dobre, a čo ďalej?“ spýtal sa.

	„Potrebujem knihu Tennysonových básní,“ vyhlásil Chantry.

	„Čo?“ Mowatt sa mu tvrdo díval do očí. „Neviete ju naspamäť?“

	„Nie, neviem,“ odvetil Chantry. „Neviem ani, ktorá je to báseň. Potrebujem knihu a čas, aby som si ju v chate preštudoval.“

	„Nemáme toľko času,“ povedal Freka.

	„Dobre, pôjdeme do chaty všetci,“ rozhodol Mowatt. „Všetci okrem Whiteya a Slima. Nerád by som, aby sa práve teraz niečo zomlelo.“

	Chantry potichu zahrešil. V ústach mal sucho a trpkú chuť.

	Toto je jeho posledná šanca...

	„Nemusíme tam byť všetci,“ namietol Freka. „Ja zostanem s Whiteyom, Slimom a zajatými.“

	„Pôjdeš s nami!“ rozkázal Mowatt.

	Tom Freka pomaly vstal a odpľul si do ohňa. „Ak zostane vonku Whitey, zostanem i ja.“

	Chantry bol v strehu. Azda sa povadia, a keby...

	„Dobre, Tom,“ súhlasil zrazu Mowatt. „Možno si ustatý. Len si tu seď, pri delení zlata nezabudneme na teba.“ Pozrel na Whiteya. „Whitey, si zodpovedný za všetkých, ktorých tu nechávam. Za všetkých! Nesmie sa im skriviť vlások na hlave, rozumieš?“

	Whitey prikývol. „Dobre, starký.  Nič sa im nestane.“

	Odcválali. Keď boli na kus od tábora, Pierce navrhol: „Nemal by som sa vrátiť?“

	„Nie, nič sa nestane,“ upokojil ho Mowatt.

	„Freku by som nenechal samého tam, kde je žena,“ prehodil Chantry.

	„Do toho vás nič, Chantry!“ zahriakol ho Mowatt „Stačí, keď nám ukážete poklad, o iné sa nestarajte!“

	Na čistinke pred chatou Chantry zastal. Zozadu ho štuchli hlavňou.

	„Prečo sa tu zastavujete?“ spýtal sa Pierce.

	Chantry neodvetil.

	„Ideme!“ rozkázal Mowatt.

	Chantry vykročil. Dvere chaty boli odchýlené. Mierne ich potisol rukou. Otvorili sa dokorán.

	Dnu nebol nikto, posteľ bola ustlaná. V kozube žiarilo zopár uhlíkov. Z čajníka na kozube sa parilo. Chantry sa rýchlo poobzeral. Nikde nijaká pištoľ a ani puška, nič, čo by mohol použiť ako zbraň. Akoby ho udreli pod pás. Dúfal, ... už ani nevedel, v čo vlastne dúfal.

	Mowatt ho zozadu posotil a Chantry sa zatackal. „Hýbte sa, doboha!“ vyštekol a zagánil naňho.

	Knihy ležali na stole, kam ich bol predtým odložil. Chantry vyzrel zo severného obloka. Bol malý, takisto ako južný, takmer ako strieľňa. Hore mal oblúkovitý tvar.

	„Tak si pozrite tie knihy!“ súril Mowatt. „A radím vám, aby ste hľadali rýchlo!“

	Mowatt si bral knihy a jednu po druhej ich roztvoril.

	V jednej bol kus papiera, ktorý slúžil ako záložka. Bol pri básni Odyseus. Mowatt pomaly čítal báseň, pohyboval perami, občas niečo zahundral. „Nič tu nie je...“

	Mýlil sa.

	Podal knihu Chantrymu, Owen prevracal stránky, akoby niečo hľadal. Ollie Fenelon a Pierce Mowatt zatiaľ vyšli von a hundrali: „Také nezmysly!“

	Owen vedel, že Clive mal Odysea nesmierne rád. Obaja si ho citovali v listoch a písali si o niektorých veršoch.

	Jedna sloha, ktorú si Chantry dobre zapamätal, znela:

	„A všetky znalosti klenbou sú,

	ňou jagá sa svet neznámy,

	hranice, čo mení večne,

	vždy, keď sa hnem.“

	Chantry chodil hore dolu a čítal jednu báseň za druhou.

	Na okamih postál a vyzeral zo severného obloka. Za skalami videl hradbu stromov, krovie a mladú osičinu.

	Vrch obloka pripomínal klenbu...

	Znova zalistoval v knihe.

	Sadol si na peľasť. „Dočerta!“ mrmlal, zveličujúc nervozitu. „Musí to tam byť!“

	„Tým lepšie pre vás,“ ozval sa Mowatt.

	Chantry znova začal chodiť od steny k stene.

	Po chvíli zastal a prečítal nahlas zopár veršov z Locksley Hall, akoby niečo v nich hľadal. Potom vyzrel z južného obloka.

	Obloha bola oslepivo belasá. Slnko žiarivo svietilo.

	Nad zelenou trávou sa črtala veľká granitová skala. Chantry práve odvracal hlavu, keď mu čosi udrelo do očí... akýsi záblesk. Odtrhol oči od obloka a znova sa začítal.

	„Na čo ste sa dívali?“ spýtal sa Mowatt.

	„Len som uvažoval, Clive mal zložitú povahu. Chcem sa vžiť do jeho rozpoloženia, uvažovať ako on. Možno sa vám zdá, že snívam...“

	Mac Mowatt si sadol. „Budete mať pohreb,“ vyštekol. „Už som netrpezlivý. A nielen ja, aj moji chlapi!“

	„Ešte ste neobesili vraha môjho brata,“ poznamenal Chantry. „Dal som vašim  ľuďom dva týždne.“

	Mowatt vyskočil zo stoličky a spakruky udrel Chantryho po ústach. Chantry sa zatackal a odkväcol k stene. Vo dverách sa hneď zjavili ostatní.

	Šéf ich zastavil. „Nič sa nestalo. Len bol trocha bezočivý. Choďte von, zvládnem to sám.“

	Opäť si sadol a Chantry vzal knihu, ktorá mu spadla na zem. V ústach cítil krv a peru mal opuchnutú.

	„Odteraz držte jazyk za zubami!“ rozkríkol sa Mowatt. „Nebudeme plytvať časom!“

	Chantry zdvihol oči k obloku. Tam, pri tej veľkej granitovej skale, kadiaľ vedie tajná cestička dolu, tam sa čosi jagá... kúsok sľudy na skale. Odvrátil hlavu, vedel, čo urobí. Bolo to však neisté, ukrutne neisté, znamenalo to streľbu zoči-voči a nebezpečenstvo, že príde o život.

	Usmial sa.

	„Čo sa smejete?“ Mowatt bol zvedavý.

	Chantrymu neschádza] úsmev z tváre. „Zišlo mi na um, ako sa zatvárite, keď to nájdem, lebo viem, že to nie je to, čo čakáte. Dali ste sa napáliť, Mowatt, naháňali ste svojich chlapov zbytočne, viacerí pritom prišli o život, mnohí sú zranení. A to všetko pre nič!“

	Chantry ho náročky provokoval. Chcel, aby k nemu pristúpil, nech ho hoci aj udrie, len nech je bližšie.

	„A usmieval som sa i tomu,“ pokračoval, „akí sme všetci hlúpi. Každý raz zomrie. To je jediná istota v živote. Preto som si položil otázku, prečo nežiť hrdo? Vy ste zbabelec, Mowatt, bijete bezbranného človeka. Nie ste gentleman! Ani tieň gentlemana! Stojíte na čele vrahov, gaunerov a zbabelcov. Ani jeden by sa mi nepostavil v otvorenom boji. A vy, vraj odvážny chlap! Freka si robí, čo chce, zostal pri zajatcoch napriek vašej vôli. Ste nič, Mowatt, úplná nula! Nemáte ani toľko odvahy ako zajac!“

	Chantry bol pripravený, že Mowatt naňho zaútočí, ale ten sa oprel a uškrnul sa naňho. Oči mal chladné a prefíkané.

	„Priveľa rozprávate, Chantry. Dobre viem, čo máte za lubom. Chcete ma rozzúriť, chcete, aby som sa na vás vrhol. Potom by ste mi vytrhli pištoľ a zastrelili ma. Nenamáhajte sa, na toto vám nenaletím. Pokiaľ ide o Freku, poradím si s ním sám a podľa svojho, ničiu pomoc nepotrebujem. Mimochodom, máte ešte minútu na to, aby ste mi oznámili, kde je zlato.“ Vybral pištoľ a poťažkal si ju v dlani.

	„Prečítajte si toto,“ požiadal ho Chantry.

	„A všetky znalosti klenbou sú,

	ňou jagá sa svet neznámy,

	hranice, čo mení večne,

	vždy keď sa hnem.“

	„Nič mi to nehovorí,“ zamrmlal Mowatt. Pištoľ držal v ruke pevne, mieril Chantrymu na hruď.

	„Pozrite, Mowatt. Tamten oblok je klenba. A pozrite sa z obloka. Vidíte, že sa tam odráža slnko od kúska sľudy. To je ten jagot. Ak pohnete kúsok hlavou, jagot zmizne, stratí sa. To sú tie hranice, čo miznú pri každom pohybe.“

	„Ďakujem, Chantry.“ Mowatt sa usmieval. „Povedali ste mi, čo som potreboval.“

	Natiahol pištoľ.

	Neviem, čo sa dialo s ostatnými. Jasne som si uvedomoval, že ak máme s Marny vyviaznuť živí, musím niečo podniknúť.

	Whitey bol tvrdý, zákerný chlap, ktorý sa s nikým nedával do reči, ak nemusel. Sedel chrbtom opretý o borovicu. Videl každý náš pohyb a pri ruke mal šesťranovú pištoľ.

	Slim sedel obďaleč. Ukradomky som si obzeral okolia a zrazu som v kroví zočil ruku. Kývala na mňa.

	Bol to starec.

	Zdalo sa mi, že posunkom ukazuje na Slima a na seba.

	Hneď som pochopil, čo chce. Vezme si na mušku Slima a ja si mám vziať Whiteya. Nuž, vybral si to ľahšie.

	V tej chvíli som bol ochotný pustiť sa do hocičoho.

	Nepozorovane som stisol Marny zápästie, nohy som si zložil pod seba, aby som mohol rýchlo vyskočiť, takže videla, že sa niečo chystá. Bolo to prvý raz, čo som sa jej dotkol.

	Videl som, ako na Slima mieri stará puška na bizóny. Uprel som naňho pohľad a nevedel som sa premôcť, aby som nepovedal, čo mi v tej chvíli preblyslo mysľou. „Zbohom, Slim!“ Pozrel na mňa a v tej chvíli zaburácal výstrel.

	Čo s ním tá ozrutná puška porobila, neviem,, lebo som sa vzápätí vrhol na Whiteya a z celej sily som ho udrel do tváre. Prevrátil sa, hmatkal po pištoli, kopal a kričal.

	Podarilo sa mu vstať, znova som ho udrel a schmatol som zo zeme jeho pištoľ. Whitey ma však kopol do hlavy a zrazil na zem. Vzápätí sa pri mne rozľahol výstrel a hol som presvedčený, že som mŕtvy.

	Keď som otvoril oči, stála nado mnou Marny s pištoľou v ruke.

	Whitey bol mŕtvy.

	Vtom ma ktosi udrel po hlave, začul som výkrik a druhý výstrel a potom som sa gúľal v prachu a medzi konármi spadnutých stromov a strašne ma bolela hlava. Chcel som vstať. Zaprel som sa do stromu a po nadľudskej námahe sa mi to podarilo.

	Do očí sa mi liala krv. Videl som iba to, že Freka sedí na koni, že má pred sebou Marny, ktorá je v bezvedomí, a miznú medzi stromami.

	Whitey ležal na zemi, zastrelila ho Marny, čím mi zachránila život. Zúfalo som hľadal pištoľ, ktorá tam niekde mala ležať.

	Našiel som ju.

	Vtedy som zbadal na koni chlapa, ktorého som predtým nevidel. Prudko zastal a skríkol:

	„Pusť to, chlapče, lebo ťa zastrelím!“

	Strelil som mu rovno do pŕs.

	Chantry neveril v zázraky, ale ak sa dajaký vyskytol, vedel ho využiť...

	Mowatt mal natiahnutú pištoľ, keď sa odkiaľsi ozval hromový výstrel z pušky na bizóny. Toto nečakané zaburácanie Mowatta na okamih prekvapilo.

	Chantry viac nepotreboval.

	Načiahol sa, kopol do naklonenej nohy Mowattovej stoličky a prevrátil ju. Bandita padol a pištoľ vystrelila do povaly.

	Chantry hodil do Mowatta knihu Tennysonových básní a vzápätí sa naňho vrhol, kopol ho do brucha a zdrapil ho za ruku s pištoľou. Keď mu vykrúcal pištoľ z ruky, padol výstrel a guľka sa zaryla do steny. Owen vystrelil sám a Mowatt znehybnel.

	Nasledujúcou guľkou zasiahol Ollieho Fenelona, ktorý sa zjavil vo dverách, a ďalšia ho trafila, keď padal. Chantry mu vytrhol z bezvládnej ruky pištoľ a priskočil k dverám: Pierce Mowatt práve zdvíhal pušku, keď ho Chantry z dverí trafil dvoma výstrelmi. Pierce padol, chcel vstať, no nepodarilo sa mu to.

	Na druhej strane čistiny stál Jake Strawn, šesťranovú pištoľ mal v puzdre.

	„Chantry, vezmite si môjho koňa!“ zvolal. „Tom Freka zrejme uteká s vašou dievčinou.“

	Strawnov hnedák stál osedlaný. Chantry sa vyšvihol do sedla. „Ďakujem!“ stihol ešte zavolať a už ho nebolo.

	Jake Strawn potreboval z času na čas rýchleho koňa a tento kôň bol široko-ďaleko najrýchlejší.

	Chantry začul z diaľky výstrely. Zmocnil sa ho strach.

	Doby stál v Mowattovom tábore rozkročený, napoly omámený, len nejasne si uvedomoval, čo sa stalo. Hlavu mal zakrvavenú a pri nohách mu ležali dve mŕtvoly. Skríkol, ukázal rukou do lesa a Strawnov kôň znova vyrazil.

	Frekove stopy boli čerstvé a zdalo sa, že hnedák sám vycítil, ktorým smerom má cválať.

	Cestička bola úzka, skláňali sa nad ňou mladé osiky ako šable pri vojenskej prehliadke: Pripomínalo to jazdu tunelom. Chantry mal nos plný prachu. Odrazu sa ocitol na lúke.

	Freka nepoznal tunajšie končiny, utekal naverímboha, a preto vbehol do slepej uličky.

	Práve hľadal cestu von, keď zbadal veľkého hnedáka a nazdával sa, že na ňom sedí Strawn. „Hej, Jake, táto ženská je moja!“

	Vzápätí spoznal Chantryho a zbledol ako stena. Pustil Marny, ktorá sa zošuchla na zem. Kôň odstúpil od nej a Freka precedil: „Ako ste sa dostali k tomu koňovi, Chantry?“

	„Jake mi ho požičal. Povedal, že máte moje dievča.“

	„Veru som nevedel, že je vaša,“ odvrkol Freka. „Inak by som ju bol uniesol skôr. Vidím, že máte v ruke pištoľ. Ste vo výhode.“

	„A vy, všivák, ste nikdy neboli vo výhode?!“ Chantry bol nervózny. Marny sa na zemi pohla. Owen sa obával, že vstane a bude mu prekážať.

	„Nevedel som, že všemohúci Owen Chantry potrebuje výhodu. Dajte pištoľ do puzdra a vyhrám ja.“

	„Možno vyhráte... možno nevyhráte. Vy si čestný súboj nezaslúžite. Ste vrah žien!“

	Chantry jednako zasunul pištoľ do puzdra. Keď videl, že Freka približuje ruku k pištoli, bleskurýchle vytrhol svoju a vystrelil.

	Freka mal na tmavomodrej košeli perleťové gombíky. Gombík na ľavom náprsnom vrecku zmizol a to miesto sa zmenilo na krvavú škvrnu.

	Owen podišiel na koni k Frekovi, ktorý sa usiloval zdvihnúť pištoľ. „Nie som žena, Freka,“ usmial sa. „Mali ste sa orientovať na ženy, nie na mužov, a mohli ste žiť.“

	Druhou guľkou už nemusel plytvať. Frekovi vypadla pištoľ z ruky, skrčil sa v sedle, stále však držal uzdu a neprítomné hľadel na Chantryho.

	„Dal vám svojho koňa. Nebol by som si myslel, že...“

	„Jake Strawn je človek, Freka. Zlý, ale človek.“

	Freka spadol z koňa a jedna čižma mu zostala v strmeni. Kôň prešiel niekoľko metrov a jazdca ťahal tvárou po zemi.

	Chantry k nemu pobehol a vyslobodil Frekovi nohu zo strmeňa. Potom sa vrátil k Marny, vedúc Frekovho koňa za sebou.

	„Vráťme sa,“ povedal ticho. „Budú sa o nás báť.“

	Keď sa vrátili, Strawn ich čakal pred chatou. Chantry zoskočil zo sedla. „Ďakujem, Jake. Šťastie, že ste ho mali osedlaného.“

	„Rád som poslúžil, Owen. Už som mal vyše hlavy Mowattových ľudí. Tí, čo zostali nažive, ušli... Pôjdem do El Pasa za Frankom.“

	„Frank je dobrý chlap, Jake, jeden  z najlepších.“

	Jake Strawn sa vyšvihol do sedla a obrátil sa. „Ako sa to skončilo, Owen? Myslím s Frekom...“

	„Už nikoho nezabije...“

	„On zabil Cliva ...“

	„Myslel som si to... A ďakujem vám...“

	Strawn popchol koňa.

	„Jake!“

	Strawn pritiahol uzdu.

	„Nechcete predať toho koňa?“

	„Za nijaké peniaze na svete!“ zasmial sa Jake a odcválal.

	Chantry sa pomaly obzrel. Z osičiny vyšiel Kernohan, bledý a slabý, ale stál na vlastných nohách. Pri ňom bol Doby a starec – vyzeral ešte sivšie a pri chôdzi sa opieral o pušku na bizóny.

	„Už je po všetkom, Owen?“

	„Zdá sa, Doby.“ Chantry sa usmial. Mal pocit, že sa usmial prvý raz po dlhých mesiacoch. „Musíme ešte pochovať  mŕtvych  a   nájsť  poklad.  Dáme  sa  do  toho?“

	„Teraz?'

	„Teraz,“ prikývol Chantry. Pomaly zamieril k balvanu. Za ním kráčala Marny, Kernohan a Doby.

	Od päty balvanu, kde viedla tajná cestička, bol nádherný výhľad. Chantry na okamih zastal a vychutnával veľkoleposť tejto chvíle.

	Clive si to dobre premyslel. V okolí sa dal kúsok sľudy ťažko nájsť. Owen odstúpil, pozorne sa na balvan zadíval a hodnú chvíľu ho skúmal. Napokon pristúpil k nemu a ohmatal ho.

	Konečne skrýšu objavil. Bola taká nenápadná, že by nikomu nezišlo na um, aby tam niečo hľadal. Najpravdepodobnejšie bolo, že Clive chcel poklad ochrániť najmä pred ohňom, nešlo mu o dajaké dôkladné ukrytie.

	Skrýšou bola len diera v balvane, zakrytá kusom kameňa. Chantry ho odhodil a vybral hrdzavé kovové puzdro.

	Rozlomil ho.

	Vnútri bol zvitok pergamenu a v ňom zväzok papierov. Pergamen bol zabalený v koži.

	Doby sa naklonil a nazrel do diery, potom pozrel na prázdne puzdro. „To je ten poklad?“ spýtal sa.

	Chantry neodvetil, iba opatrne a mlčky sňal kožu a jemne rozostrel pergamen. Pevným a elegantným rukopisom bolo na ňom napísané.

	Tento rukopis doručte môjmu priateľovi Jeanovi Jacqueovi Tremoulinovi do Paríža, Francúzsko.

	Legendy o Otomioch, ako ich spísal Clive Chantry.

	Chantry to prečítal nahlas. Všetci užasnuto hľadeli na pergament. Keď ho Chantry obozretne zasúval do puzdra, vypadol z neho maličký zlatý nuget.

	Doby sa ani nepohol. Zlato ešte na vlastné oči nevidel, no hneď vedel, čo to je.

	Poklad... zlato... cennosť...

	Chantry vedel, že je to na Dobyho priveľa, veď je to chudobný chlapec.

	„Tak či onak,“ prerušil mlčanie, „budeme susedmi. Boj sa skončil.“ Vzal Marny za ruku.

	„Som veľmi šťastný,“ ozval sa Kernohan. „My budeme tam dolu a vy tu hore. Ste štedrý Človek, pán Chantry.“ Bol ešte slabý, hlas sa mu triasol.

	„Musíš nás často navštevovať, Doby,“ prihovorila sa mu Marny. „Aby sme si boli blízki... ako dosiaľ.“

	Doby sa usmial. Napokon, Je preňho pristará, to treba uznať.

	Onedlho si zájde do El Pasa...

	* * *

	 

	
Vysoko z hôr, obklopený tíšinou, díval sa starec dolu na ľudí, na živých i mŕtvych.

	Pomohol.

	Strieľal, vždy strieľal, keď bolo treba, a len na toho, na koho musel.

	Uprostred ticha, prerušovaného iba vtáčím spevom, sa starec zohol, napil sa z potôčika a utrel si ústa.

	„Najhoršie na ľuďoch je,“ zašomral nahlas, „že sú strašne hluční...!“

Poznámky

		[←1]
	 ten – v angličtine desať, pozn. prekladateľa

